**RAPORT PRIVIND STADIUL IMPLEMENTĂRII**

**STRATEGIEI NAŢIONALE ANTICORUPŢIE 2016-2020**

**ÎN ANUL 2020**

**CUPRINS**

|  |  |  |  |  |  |  |
| --- | --- | --- | --- | --- | --- | --- |
| **1.** | **Introducere** | | | | **…………** | 7 |
| **2.** | **Mecanismul de monitorizare a SNA 2016-2020** | | | | **…………** | 8 |
|  | 2.1. | Context național | | | ………… | 8 |
|  | 2.2. | Context european | | | ………… | 9 |
|  | 2.3. | Activitățile Secretariatului Tehnic al SNA | | | ………… | 9 |
|  |  | 2.3.1. | Acordarea de asistență | | ………… | 9 |
|  |  | 2.3.2. | Monitorizare | | ………… | 10 |
|  |  | 2.3.3. | Platformele de cooperare | | ………… | 11 |
|  |  | 2.3.4. | Proiecte cu finanțare externă | | ………… | 11 |
|  |  | 2.3.5. | Incidente de integritate | | ………… | 15 |
| **3.** | **Implementarea măsurilor din Strategia Națională Anticorupție** | | | | **…………** | 16 |
|  | 3.1. | Dezvoltarea unei culturi a transparenței pentru o guvernare deschisă la nivel central şi local | | | **…………** | 16 |
|  |  | 3.1.1 | Creşterea transparenţei instituţionale şi a proceselor decizionale | | **…………** | 16 |
|  |  | 3.1.2 | Creșterea transparenței proceselor de administrare a resurselor publice | | **…………** | 23 |
|  | 3.2. | Creşterea integrităţii instituţionale prin includerea măsurilor de prevenire a corupţiei ca elemente obligatorii ale planurilor manageriale şi evaluarea lor periodică ca parte integrantă a performanţei administrative | | | **…………** | 26 |
|  |  | 3.2.1. | Îmbunătăţirea capacităţii de gestionare a eşecului de management prin corelarea instrumentelor care au impact asupra identificării timpurii a riscurilor şi vulnerabilităţilor instituţionale | | **…………** | 26 |
|  |  | 3.2.2. | Creşterea eficienţei măsurilor preventive anticorupţie prin remedierea lacunelor şi a inconsistenţelor legislative cu privire la consilierul de etică, protecţia avertizorului în interes public şi interdicţiile post-angajare (pantouflage) | | **…………** | 29 |
|  | 3.3. | Consolidarea integrităţii, reducerea vulnerabilităţilor şi a riscurilor de corupţie în sectoare şi domenii de activitate prioritare | | | **…………** | 32 |
|  |  | 3.3.1. | | Creşterea integrităţii, reducerea vulnerabilităţilor şi a riscurilor de corupţie în sistemul public de sănătate | **…………** | 32 |
|  |  | 3.3.2. | | Creşterea integrităţii, reducerea vulnerabilităţilor şi a riscurilor de corupţie în sistemul naţional de educaţie | **…………** | 39 |
|  |  | 3.3.3. | | Creşterea integrităţii, reducerea vulnerabilităţilor şi a riscurilor de corupţie în activitatea membrilor Parlamentului | **…………** | 42 |
|  |  | 3.3.4. | | Creşterea integrităţii, reducerea vulnerabilităţilor şi a riscurilor de corupţie în sistemul judiciar | **…………** | 44 |
|  |  | 3.3.5. | | Creşterea integrităţii, reducerea vulnerabilităţilor şi a riscurilor de corupţie în finanţarea partidelor politice şi a campaniilor electorale | **…………** | 46 |
|  |  | 3.3.6. | | Creşterea integrităţii, reducerea vulnerabilităţilor şi a riscurilor de corupţie în domeniul achiziţiilor publice | **…………** | 53 |
|  |  | 3.3.7. | | Creşterea integrităţii, reducerea vulnerabilităţilor şi a riscurilor de corupţie în mediul de afaceri | **…………** | 59 |
|  |  | 3.3.8. | | Creşterea integrităţii, reducerea vulnerabilităţilor şi a riscurilor de corupţie în administraţia publică locală | **…………** | 64 |
|  | 3.4. | Creşterea gradului de cunoaştere şi înţelegere a standardelor de integritate de către angajaţi şi beneficiarii serviciilor publice | | | **…………** | 67 |
|  |  | 3.4.1. | | Creşterea gradului de educaţie anticorupţie a personalului din cadrul autorităţilor şi instituţiilor publice de la nivel central şi local | **…………** | 67 |
|  |  | 3.4.2. | | Creșterea gradului de informare a publicului cu privire la fenomenul corupției | **…………** | 70 |
|  | 3.5. | Consolidarea performanței de combatere a corupţiei prin mijloace penale şi administrative | | | **…………** | 71 |
|  |  | 3.5.1. | | Continuarea progreselor înregistrate în investigarea cu imparţialitate şi în soluţionarea de către instanţe a faptelor de mare corupţie şi la nivel local (BM 3 şi 4 din MCV | **…………** | 71 |
|  |  | 3.5.2. | | Îmbunătăţirea activităţii de identificare, sancţionare şi de prevenire a cazurilor de incompatibilităţi, conflicte de interese şi averi nejustificate (BM2 din | **…………** | 74 |
|  |  | 3.5.3. | | Consolidarea mecanismelor de control administrativ | **…………** | 81 |
|  |  | 3.5.4. | | Creşterea gradului de recuperare a produselor infracţiunilor urmând cele mai bune practici din alte state membre UE şi consolidarea practicii judiciare | **…………** | 89 |
|  | 3.6 | Creșterea gradului de implementare a măsurilor anticorupție prin aprobarea planului de integritate și autoevaluarea periodică la nivelul tuturor instituțiilor publice centrale și locale, inclusiv a celor subordonate, coordonate, aflate sub autoritate, precum și a întreprinderilor publice | | | **…………** | 98 |
|  |  | 3.6.1 | | Consolidarea integrității instituționale prin planuri dezvoltate pe baza analizei de risc și a standardelor de control managerial intern | **…………** | 98 |
|  | 4. | Stadiul implementării standardului privind informațiile de interes public în cadrul întreprinderilor publice - Anexa 5 la Hotărârea Guvernului nr. 583/2016 | | | **…………** | 99 |

ABREVIERI

|  |  |
| --- | --- |
| AEP | Autoritatea Electorală Permanentă |
| ADR | Autoritatea pentru Digitalizarea României |
| ANABI | Agenția Națională de Administrare a Bunurilor Indisponibilizate |
| ANAF | Agenţia Naţională de Administrare Fiscală |
| ANAP | Agenția Națională pentru Achiziții Publice |
| ANI | Agenţia Naţională de Integritate |
| ANC | Autoritatea Națională pentru Cetățenie |
| CCR | Curtea de Conturi a României |
| CNAS | Casa Națională de Asigurări de Sănătate |
| CC | Consiliul Concurenţei |
| CNSC | Consiliul Naţional de Soluţionare a Contestaţiilor |
| CSM | Consiliul Superior al Magistraturii |
| CNATDCU | Consiliul Naţional de Atestare a Titlurilor, Diplomelor şi Certificatelor Universitare |
| CCPM | Corpul de Control al Prim-Ministrului |
| DGA | Direcţia Generală Anticorupţie |
| DLAF | Departamentul pentru Lupta Antifraudă |
| DNA | Direcția Națională Anticorupție |
| GRECO | Grupul de state împotriva corupției – Consiliul Europei |
| H.G. | Hotărârea Guvernului |
| INM | Institutul Național al Magistraturii |
| ÎCCJ | Înalta Curte de Casație şi Justiție |
| MADR | Ministerul Agriculturii și Dezvoltării Rurale |
| MAE | Ministerul Afacerilor Externe |
| MAI | Ministerul Afacerilor Interne |
| MApN | Ministerul Apărării Naţionale |
| MCV | Mecanismul de Cooperare și Verificare |
| MLPDA | Ministerul Lucrărilor Publice, Dezvoltării și Administrației |
| MEEMA | Ministerul Economiei, Energiei și Mediului de Afaceri |
| MEC | Ministrul Educaţiei şi Cercetării |
| MFP | Ministerul Finanţelor Publice |
| MFE | Ministerul Fondurilor Europene |
| MJ | Ministerul Justiţiei |
| MP | Ministerul Public |
| MS | Ministerul Sănătății |
| MT | Ministerul Transporturilor, Infrastructurii şi Comunicaţiilor |
| ONRC | Oficiul Național al Registrului Comerțului |
| ONPCSB | Oficiul Național de Prevenire şi Combbatere a Spălării Banilor |
| PÎCCJ | Parchetul de pe lângă Înalta Curte de Casaţie şi Justiţie |
| SIMPV | Sistemul informatic de monitorizare a prezenţei la vot şi de prevenire a votului ilegal |
| SGG | Secretariatul General al Guvernului |
| SNA | Strategia Naţională Anticorupţie |

Acest material a fost elaborat în baza art. 15 alin. (1) din Metodologia de monitorizare a implementării SNA 2016-2020, aprobată prin Ordinul Ministrului Justiției nr. 1361/C/2017, având în vedere contribuțiile transmise Ministerului Justiției până la data de 5 mai 2021 de către următoarele autorități și instituții publice:

* Platforma de cooperare a autorităților independente şi a instituțiilor anticorupție

Autoritatea Electorală Permanentă, Agenția Națională de Integritate, Consiliul Superior al Magistraturii, Consiliul Concurenței, Curtea de Conturi, Consiliul Național de Soluționare a Contestațiilor, Departamentul pentru Lupta Antifraudă, Direcția Națională Anticorupție, Înalta Curte de Casație și Justiție, Parchetul de pe lângă Înalta Curte de Casație, Oficiul Național de Prevenire și Combatere a Spălării Banilor.

* Platforma de cooperare a administrației publice centrale

Agenția Națională pentru Achiziții Publice, Corpul de Control al Prim-ministrului, Casa Națională a Asigurărilor de Sănătate, Ministerul Afacerilor Interne, Ministerul Afacerilor Externe, Ministerul Agriculturii și Dezvoltării Rurale, Ministerul Apărării Naționale, Ministerul Culturii, Ministerul Educaţiei şi Cercetării[[1]](#footnote-1), Ministerul Lucrărilor Publice, Dezvoltării și Administrației[[2]](#footnote-2), Ministerul Economiei, Energiei și Mediului de Afaceri[[3]](#footnote-3), Ministerul Finanțelor Publice[[4]](#footnote-4), Ministerul Justiției, Ministerul Mediului, Apelor şi Pădurilor, Ministerul Muncii și Protecţiei Sociale, Ministerul Sănătății, Ministerul Transporturilor, Infrastructurii și Comunicațiilor[[5]](#footnote-5), Secretariatul General al Guvernului, Ministerul Fondurilor Europene[[6]](#footnote-6).

**1. Introducere**

La data de 10 august 2016, Guvernul României a aprobat Strategia naţională anticorupţie (SNA) pentru perioada 2016 – 2020 prin Hotărârea Guvernului nr. 583/2016[[7]](#footnote-7), documentul incluzând seturile de indicatori de performanţă, riscurile asociate obiectivelor şi măsurilor din strategie, sursele de verificare, inventarul măsurilor de transparenţă instituţională şi de prevenire a corupţiei, indicatorii de evaluare, precum şi standardele de publicare a informaţiilor de interes public.

Scopul SNA 2016-2020 îl reprezintă promovarea integrităţii, prin aplicarea riguroasă a cadrului normativ şi instituţional în vederea prevenirii corupţiei în România.

Documentul are un caracter multidisciplinar şi este adresat tuturor instituţiilor publice reprezentând puterea executivă, legislativă şi judecătorească, autorităţilor publice locale, mediului de afaceri şi societăţii civile.

Pentru fiecare tip de intervenţie sunt identificate obiective generale şi specifice. Toate acestea sunt dezvoltate prin asumarea transparenţei decizionale şi a guvernării deschise, ca un corolar al prezentului document strategic, dublată de abordarea trihotomică de intervenţie strategică în domeniul anticorupţie: *prevenire*, *educaţie* şi *combatere*.

**2. Mecanismul de monitorizare a SNA 2016-2020**

**2.1. Context național**

Implementarea SNA 2016-2020 se realizează sub autoritatea şi în coordonarea ministrului justiției, potrivit Metodologiei de monitorizare aprobata prin Ordinul Ministrului Justiției nr. 1361/C/2017, document prin care sunt reglementate atribuțiile Secretariatului tehnic, rolul platformelor de cooperare şi organizarea reuniunilor acestora, organizarea misiunilor de evaluare tematică (alegerea temelor de evaluare, a instituțiilor supuse evaluării, procedura evaluării), modalități de raportare a implementării SNA 2016 -2020.

Cele cinci platforme de cooperare, dezvoltate pentru monitorizarea strategiei[[8]](#footnote-8), sunt convocate semestrial sau ori de câte ori este nevoie, având rolul principal de a facilita dialogul dintre principalii actorii în lupta împotriva corupției.

Pentru a veni în sprijinul procesului de monitorizare şi implementare a măsurilor prevăzute de strategie, Direcția de Prevenire a Criminalității (DPC) din cadrul MJ asigură Secretariatul tehnic al SNA care are rolul de a derula activități de monitorizare şi suport instituțional pentru implementarea strategiei, precum:

* centralizarea şi actualizarea periodică a stadiului implementării inventarului măsurilor de transparenţă instituţională şi de prevenire a corupţiei (anexa nr. 3 la H.G.), în baza rapoartelor de autoevaluare;
* documentarea şi diseminarea de bune practici anticorupţie identificate;
* organizarea misiunilor de evaluare tematică;
* dezvoltarea unui mecanism instituţional de evaluare ex-post a incidentelor de integritate şi de promovare a măsurilor preventive adaptate; publicarea listei de incidente de integritate şi a măsurilor de remediere.

Obiectivele procesului de monitorizare sunt:

* identificarea progreselor înregistrate în implementarea SNA 2016-2020;
* identificarea şi corectarea problemelor practice apărute în aplicarea politicilor şi normelor anticorupţie;
* creşterea gradului de cunoaştere, înţelegere şi implementare a măsurilor de prevenire a corupţiei, în sectorul public şi privat.

**2.2. Context european**

Comisia Europeana monitorizează implementarea SNA 2016-2020 din perspectiva Recomandării 11 din Raportul Comisiei către Parlamentul European și Consiliu privind progresele înregistrate în România în cadrul Mecanismului de cooperare și verificare - ”*Continuarea punerii în aplicare a Strategiei naționale anticorupție, cu respectarea termenelor stabilite de guvern în august 2016. Ministrul justiției ar trebui să instituie un sistem de raportare cu privire la punerea în aplicare a Strategiei naționale anticorupție (inclusiv cu privire la statisticile referitoare la incidentele de integritate din administrația publică, detalii privind procedurile și sancțiunile disciplinare și informații referitoare la măsurile structurale aplicate în domeniile vulnerabile)*”, recomandare formulată în contextul realizării *Obiectivului de referință nr. 4: Combaterea corupției la toate nivelurile*.

La data de 22 octombrie 2019, Comisia Europeană a publicat ultimul raport cu privire la progresele înregistrare de Romania în cadrul mecanismului de cooperare și verificare, reținând că *“punerea în aplicare a Strategiei naționale anticorupție a continuat la nivel tehnic. Au fost luate măsuri de prevenire a corupției, cum ar fi audituri interne efectuate de fiecare dintre instituțiile publice participante și misiuni de evaluare inter pares planificate în 2018, atât în cadrul instituțiilor centrale, cât și la nivel local (în consiliile județene și în primării).(...) Unul dintre obiectivele strategiei este de a îmbunătăți rezultatele în ceea ce privește lupta împotriva corupției prin aplicarea de sancțiuni penale și administrative*”[[9]](#footnote-9). Totodată, a subliniat lipsa sprijinului politic în procesul de implementare al SNA 2016-2020.

*Raportul din 2020 al Comisiei Europene privind statul de drept Capitol consacrat situației statului de drept în România*[[10]](#footnote-10), abordeaza în secţiunea “*Cadrul anticorupţie*”, într-o manieră succintă, subiectul Strategia Națională Anticorupție 2016-2020, Comisia statuând că “*În 2019, angajamentul guvernului actual de a soluționa problema corupției s-a tradus într-un nou avânt în punerea în aplicare a Strategiei naționale anticorupție. Nivelul de punere în aplicare a strategiei a crescut, iar măsuri preventive sunt aplicate atât la nivel național, cât și la nivel local*.”

**2.3. Activitățile Secretariatului tehnic al SNA**

**2.3.1. Acordarea de asistență**

Secretariatul tehnic al SNA a continuat să ofere îndrumare şi suport în procesul de implementare al SNA 2016-2020. MJ și Camera de Comerț Americană în Romania (AmCham) au continuat proiectul privind consolidarea integrității în întreprinderile publice și în cursul anului 2020, prin organizarea a două întâlniri în format online, în lunile iunie și decembrie. Evenimentele au reprezentat o ocazie bună pentru a reitera importanța integrității în contextul generat de pandemia de COVID-19 iar temele abordate cu predilecție au fost următoarele:

* Implementarea de către întreprinderile publice a unor canale de transmitere a avertizărilor în interes public spre competentă soluționare, cu asigurarea protecției identității avertizorilor;
* Prezentarea *Ghidului Anticorupție și de Integritate al OCDE[[11]](#footnote-11)* pentru întreprinderile publice și a noului ghid AmCham privind implementarea unui sistem de control și gestionare a riscurilor de corupție[[12]](#footnote-12);
* Prezentarea ultimelor evoluții în implementarea standardelor de integritate de către Microsoft România și NuclearElectrica;
* Integritatea organizațională ca răspuns eficace pentru depășirea consecințelor generate de pandemia COVID-19.

În octombrie 2020, Unitatea Centrală de Armonizare pentru Auditul Public Intern din cadrul Ministerului Finanțelor Publice (UCAAPI) a transmis structurilor de audit public intern din cadrul administrației publice centrale și locale solicitarea de a cuprinde în Planul anual de audit public intern pentru 2021, misiunea cu denumirea „*Evaluarea sistemului de prevenire a corupției 2021”[[13]](#footnote-13)*. Conform solicitării UCAAPI, misiunile vor fi finalizate până la data de 15 septembrie 2021. În acest context, ST SNA a sprijinit UCAAPI în vederea definitivării listelor de verificare privind evaluarea stadiului implementării măsurilor preventive ce vor fi auditate.

**2.3.2. Monitorizare**

În contextul implementării măsurii 2.1.1 din SNA privind auditarea internă, o dată la doi ani, a sistemului de prevenire a corupției la nivelul tuturor autorităților publice, în anul 2019, la nivelul ST SNA au fost centralizate rapoarte prin care au fost auditate **4007** instituții, dintre care **837** la nivel central (autorităţi autonome, instituţii anticorupţie şi instituţii din administraţia publică centrală, inclusiv structuri aflate în subordonare/coordonare/sub autoritate) și **3170** la nivel local (primării, consilii județene, unități de învățământ, sanitare, de cultură, servicii sociale, etc.). Temele ce au făcut obiectul misiunilor de audit public intern au fost: codul etic/deontologic/de conduită; consilier de etică; funcții sensibile. Scopul demersului a fost acela de a avea o imagine de ansamblu, cu privire la modul în care măsurile preventive prevăzute în Anexa 3 la SNA 2016-2020 sunt implementate la nivelul instituțiilor publice.

ST SNA a elaborat documentul *Analiza rapoartelor de audit public intern privind evaluarea sistemului de prevenire a corupției, anul 2019*, document ce vizează analiza rapoartelor privind auditarea a **534** de instituții la nivel central (toate instituțiile membre ale platformei administraţiei publice centrale şi ale platformei autorităţilor independente şi a instituţiilor anticorupţie, autorităţi autonome, întreprinderi publice şi structuri aflate în subordonare/coordonare/sub autoritate), precum și **317** instituții la nivel local (primării de oraș/municipiu/comună, consilii județene, unități de învățământ, sanitare, culturale, etc.). Documentul face o analiză a constatărilor, recomandărilor și concluziilor echipelor de audit, cu scopul de a identifica problemele comune şi soluțiile promovate de auditori, formulând concluzii cu privire la eficiența mecanismului.

**2.3.3. Platformele de cooperare**

MJ a organizat cele două runde ale platformelor de cooperare. Având în vedere situaţia epidemiologică internațională, inclusiv pe teritoriul României, determinată de răspândirea virusului SARS - COV-2, reuniunile platformelor de cooperare nu au putut fi derulate în format fizic.

Prima rundă a fost organizată în perioada 26 mai – 2 iunie, sub formă de consultări pe e-mail, cu privire la următoarele teme:

* Prezentarea *Raportului național privind stadiul implementării Strategiei Naționale Anticorupție în anul 2019*;
* Aprobarea rapoartelor aferente misiunilor de evaluare tematică derulate în anul 2019;
* Informare privind *Analiza rapoartelor de audit public intern privind evaluarea sistemului de prevenire a corupției, anul 2019*;
* Materialele elaborate de organizațiile internaționale de profil;
* Propuneri privind modul de selecție a instituțiilor ce vor fi evaluate în anul 2020.

Cea de-a doua rundă a reuniunilor platformelor de cooperare prevăzute în SNA, a avut loc în perioada 10-11 decembrie, în format videoconferință, temele discutate fiind:

* Informare din partea Secretariatului Tehnic al SNA (ST SNA) referitoare la cea de-a patra raportare anuală cu privire la implementarea SNA 2016-2020;
* Pregătirea tranziției între SNA actuală și viitorul document strategic: stadiul demersurilor privind evaluarea externă a SNA 2016-2020 și calendarul de elaborare a noii strategii;
* Informare din partea ST SNA cu privire la cele trei măsuri de prevenire a corupției prevăzute în Anexa 3, ce vor fi auditate în anul 2021 (conflicte de interese; incompatibilități; interdicții după încheierea angajării în cadrul instituțiilor publice);
* Informare din partea ST SNA privind stadiul proiectului SIPOCA 62 “*Consolidarea capacității administrative a Secretariatului tehnic al Strategiei Naționale Anticorupție 2016-2020 de a sprijini implementarea măsurilor anticorupție*”
* Transpunerea *Directivei (UE) 2019/1937 a Parlamentului European și a Consiliului, din 23 octombrie 2019, privind protecția persoanelor care raportează încălcări ale dreptului Uniunii*;
* tur de masă privind implementarea măsurilor SNA.

**2.3.4. Proiecte cu finanțare externă**

1. Pentru a aduce la îndeplinire unele dintre măsurile prevăzute în SNA 2016-2020, respectiv în Planul de integritate al Ministerului Justiției pentru perioada 2017 -2020, MJ, în calitate de lider de proiect (în parteneriat cu Direcţia Generală Anticorupţie (DGA) din cadrul MAI) a continuat şi în anul 2020 implementarea proiectului „*Consolidarea capacității administrative a secretariatului tehnic al Strategiei Naționale Anticorupție 2016-2020 de a sprijini implementarea măsurilor anticorupție*” - cod SIPOCA 62.

În acest context au fost întreprinse următoarele activități:

* Evaluarea legislației privind protecția avertizorilor de integritate și migrația angajaților din sectorul public în cel privat, pe baza unui studiu comparat.

În luna ianuarie 2020 a fost organizată o dezbatere pe marginea studiului de drept comparat *„Evaluarea legislației privind instituția avertizorului în interes public și interdicțiile post-angajare (pantouflage-ul)”*, la care au participat reprezentanții platformelor constituite la nivelul SNA 2016-2020, precum și specialiști/experți în domeniul temelor abordate. Documentul, finalizat şi publicat pe portalul SNA[[14]](#footnote-14), analizează, din punct de vedere teoretic și practic, un număr de modele existente la nivel european și internațional și conține propuneri și recomandări de îmbunătățire a cadrului legislativ și instituțional existente.

* Generarea unui scor de tip index al integrității instituționale pentru sectoarele vulnerabile identificate în strategie

Activitatea a fost implementată în cursul anului 2020, fiind elaborat scorul de tip index pe anul 2018 al integrității instituționale pentru sectoarele vulnerabile din SNA 2016 – 2020 (sistemul public de sănătate, sistemul național de educaţie, activitatea membrilor Parlamentului, sistemul judiciar, finanţarea partidelor politice şi a campaniilor electorale, domeniul achiziţiilor publice, mediul de afaceri, administrația publică locală).

* Efectuarea unui audit extern independent, pentru a analiza impactul SNA 2016 – 2020 de la momentul adoptării și până în anul 2018

*Raportul de audit intermediar privind implementarea SNA 2016-2020[[15]](#footnote-15)* a fost definitivat la începutul anului 2020, documentul evaluând factorii de succes sau de eşec, sustenabilitatea rezultatelor şi impactului SNA, precum şi eficienţa intervenţiilor.

* Diseminarea unui un model general de bune practici identificate în urma derulării misiunilor de tip „*peer review*”

Varianta finală a modelului de bune practici elaborat în urma misiunilor de evaluare tematică derulate în anul 2019 a fost recepţionată de la prestator în luna martie 2021. Tematicile de evaluare în cadrul misiunilor de tip „*peer review*” au vizat conflictele de interese în timpul și după exercitarea funcției (inclusiv *pantouflage-ul*), incompatibilitățile și transparența instituțiilor publice (inclusiv a întreprinderilor publice) și accesul la informațiile de interes public deținute de acestea. Modelul de bune practici la nivel național, pentru implementarea măsurilor de transparență instituțională și de prevenire a corupției în cadrul administrației publice, cuprinde instrumente de lucru pentru aplicarea eficientă a acestora.

De asemenea, pe baza bunelor practici identificate, a fost elaborat şi un set de trei proceduri operaționale model pentru aplicarea măsurilor preventive la nivelul instituțiilor publice centrale, inclusiv indicatori de evaluare la nivelul acestora, după cum urmează:

* Procedura operațională privind asigurarea unor măsuri de transparență instituțională eficiente în relația dintre autoritățile/instituțiile din cadrul administrației publice centrale și a entităților subordonate, coordonate sau aflate sub autoritatea acestora;
* Procedura operațională privind identificarea nevoilor de formare profesională cu privire la măsurile de asigurare a integrității;
* Procedura operațională privind interdicții după încheierea angajării în cadrul instituțiilor publice (*pantouflage-ul*).
* Organizarea unor sesiuni de formare profesională pentru personalul administrației publice centrale și accesarea de pe platforma e-learning a MJ a materialelor

Dată fiind situaţia epidemiologică internațională, inclusiv pe teritoriul României, determinată de răspândirea virusului SARS - COV-2, activitatea a fost desfăşurată în februarie 2021. Ministerul Justiției a derulat 10 sesiuni de formare profesională în domeniul eticii și integrității profesionale, care au avut drept obiectiv creșterea nivelului de educație cu privire la măsurile de transparență instituțională și educație anticorupție a personalului din autoritățile și instituțiile publice. Sesiunile au avut drept tematică măsurile de transparență instituțională și de prevenire a corupției prevăzute de anexa 3 la SNA 2016 – 2020, participând 552 de reprezentanţi din cadrul MAI, Ministerul Culturii, MDLPA, Ministerul Educaţiei, MF, MJ, MMPS şi MS, desemnaţi atât la nivelul aparatului central, cât şi al structurilor descentralizate. În cadrul aceleiași activităţi a fost dezvoltat [un material de formare profesională](https://sna.just.ro/docs/pagini/60/e_learning.pdf) elaborat pe parcursul sesiunilor și în format e-learning, pentru a fi accesibil pe platforma aferentă a Ministerului Justiției[[16]](#footnote-16).

* Efectuarea unui studiu criminologic și a unei cercetări sociologice privind fenomenul de corupție în România

În perioada martie – noiembrie 2020, echipa de cercetare, împreună cu reprezentanţii MJ au desfășurat activitățile necesare realizării celor două componente ale studiului criminologic (componenta calitativă, respectiv cea cantitativă)[[17]](#footnote-17). În paralel, DGA a realizat cercetarea sociologică[[18]](#footnote-18) cu privire la angajații din administrația publică centrală, care a urmărit înțelegerea percepțiilor legate de factorii și cauzele corupției, realizată pe un eșantion reprezentativ la nivel național format din 1.365 de persoane. Demersurile s-au finalizat în luna decembrie 2020, prin elaborarea unui raport, care înglobează trei componente:

* *Componenta calitativă*, realizată prin derularea unui număr de 12 interviuri cu persoane condamnate pentru infracțiuni de corupție;
* *Componenta cantitativă*, realizată prin colectarea unui număr de 334 de chestionare (150 au fost completate în penitenciare, incluzând astfel aproape trei sferturi din populația națională de deținuți pentru fapte de corupție, iar 184 au fost completate de persoane condamnate aflate în supravegherea serviciilor de probațiune);
* *Cercetarea sociologică* (cantitativă și calitativă) realizată de către DGA, cu privire la percepția angajaților din administrația publică centrală asupra cauzelor și factorilor aferenți faptelor de corupție.
* Organizarea și derularea unei campanii de informare publică, în vederea creșterii gradului de conștientizare și a nivelului de educației anticorupție în rândul personalului din instituțiile și autoritățile publice centrale și al cetățenilor.

Scopul acestei activităţi a fost acela de a spori gradul de educaţie anticorupţie, pentru a contribui la schimbarea atitudinii publicului țintă, și nu numai, prin informarea corectă cu privire la corupție și la instrumentele prin care aceasta poate fi redusă. Campania a vizat mobilizarea reală a cetățenilor și personalului din instituțiile și autoritățile publice centrale, în sensul promovării educației anticorupție și a utilizării eficiente a instrumentelor de prevenire, detectare și combatere a fenomenului corupţiei.

Grupul țintă a fost format din:

* angajați ai instituțiilor aferente sectoarelor percepute ca vulnerabile la corupție, astfel cum sunt reflectate și în cadrul *Obiectivului general 3 din SNA 2016-2020: educație, sănătate și achiziții publice*;
* cetățenii beneficiari ai serviciilor publice prestate de autoritățile și instituțiile publice centrale (inclusiv structurile deconcentrate sau aflate în subordine/coordonare/sub autoritate);
* reprezentanți ai mediului de afaceri;
* tineri (cu vârsta de maximum 30 de ani).

Implementarea concretă a activităţii a presupus tipărirea şi diseminarea, către grupul ţintă, a materialelor de informare al căror mesaj principal a vizat conştientizarea publică cu privire la importanţa integrităţii, cu trimitere către infograficele publicate pe portalul SNA[[19]](#footnote-19), elaborare de către ST SNA.

2. În prima jumătate a anului 2020 a fost finalizată activitatea privind publicarea unui studiu privind sistemul sancţiunilor administrative şi implementarea lui, prevăzută în proiectul„*Mecanisme eficace de control administrativ și de prevenire a corupției*”, cod SIPOCA 432, derulat de către Secretariatul General al Guvernului (prin Corpul de control al primului-ministru, Direcția control intern managerial și relații interinstituționale și Departamentul pentru strategii guvernamentale), în calitate de lider de proiect și MJ, în calitate de partener. MJ a avut rolul de a întreprinde demersurile necesare realizării acestui studiu, activitate ce a sprijinit implementarea Obiectivului specific 5.1. - *Consolidarea mecanismelor de control administrativ*[[20]](#footnote-20) din Planul de integritate al Ministerului Justiției pentru perioada 2017-2020.

Elaborarea studiului a presupus analiza datelor culese prin intermediul unui chestionar completat de 106 instituții și autorități publice și al interviurilor susținute cu reprezentanții a 32 de instituții și autorități publice selectate în acest scop, pentru:

* stabilirea cadrului legislativ existent cu privire la controlul administrativ în general și la sancțiunile administrative în special;
* stabilirea modalității de implementare a sistemului sancțiunilor administrative;
* identificarea bunelor practici și a ariilor care necesită îmbunătățire;
* formularea de recomandări pentru îmbunătățirea controlului administrativ în general și a sistemului sancțiunilor administrative în special.

3. În contextul evaluării ex-post a impactului SNA 2016-2020, în anul 2020 reprezentanţii MJ au elaborat propunerea de proiect cu titlul „*Evaluarea implementării SNA 2016 – 2020 şi recomandări pentru viitor”* pentru a fi implementată în cursul anului 2021, în cadrul Mecanismului Financiar Norvegian (MFN) 2014 – 2021.

Potrivit propunerii de proiect, sunt prevăzute două rezultate majore:

* Evaluarea implementării SNA 2016 – 2020 (audit *ex-post*) și formularea de recomandări pentru un viitor document de politică publică în materie penală (activitate derulată în parteneriat cu Organizația pentru Cooperare şi Dezvoltare Economică şi care vizează elaborarea unui raport de audit, care va analiza impactul strategiei, va identifica cele mai bune practici, dar și lacune, dificultăți întâmpinate în implementare. Documentul, prin propunerile și recomandările formulate, va sta la baza noii politici publice în materia luptei împotriva corupției);
* Îmbunătăţirea capacităţilor tehnice ale Ministerului Justiţiei (MJ) de a monitoriza implementarea standardelor anticorupţie, prin dezvoltarea portalului SNA.

**2.3.5. Incidente de integritate**

Potrivit SNA, în termen de trei luni de la un incident de integritate, instituția în care a avut loc respectivul incident trebuie să informeze Secretariatul tehnic cu privire la cauzele acestuia și măsurile dispuse pentru a preveni reapariția unui incident similar. În anexa la prezentul raport de regăsește lista incidentelor de integritate.

La nivelul Platformei de cooperare a autorităților independente și a instituțiilor anticorupție au fost semnalate un număr de 4 incidente de integritate, raportate astfel:

* Autoritatea Electorală Permanentă - 1;
* Consiliul Superior al Magistraturii - secţia pentru procurori – 3.

La nivelul Platformei de cooperare a administrației publice centrale au fost semnalate un număr de 107 incidente de integritate, raportate astfel:

* Ministerul Fondurilor Europene – 1, la nivelul unei structuri subordonate;
* Ministerul Economiei, Energiei şi Mediului de Afaceri -1, la nivelul unei structuri subordonate;
* Ministerul Afacerilor Interne – 58 (Poliţia Română - 46, Instituţia prefectului şi SPCRPCIV- 8, Academia de Poliţie „Alexandru Ioan Cuza”- 1, Poliția de Frontieră - 2, Inspectoratul General de Aviație -1);
* Casa Naţională pentru Asigurări de Sănătate -1, la nivelul unei structuri subordonate;
* Ministerul Muncii şi Protecţiei Sociale -1, la nivelul unei structuri subordonate;
* Ministerul Transporturilor - 3, la nivelul Registrului Auto Român;
* Ministerul Dezvoltării, Lucrărilor Publice şi Administraţiei – 2, la nivelul unor structuri subordonate;
* Ministerul Apărării Naţionale -1;
* Ministerul Finanţelor Publice - 8, la nivelul unor structuri ale ANAF;
* Ministerul Sănătăţii - 23, dintre care 1 la nivelul aparatului central și 22 la nivelul structurilor subordonate;
* Ministerul Justiţiei – 1, la nivelul unei structuri din subordinea ANP;
* Ministerul Mediului, Apelor şi Pădurilor - 7, dintre care 3 la nivelul aparatului central şi 3 la nivelul unor structuri subordonate.

Principala măsură adoptată ca urmare a producerii unui incident de integritate a fost încetarea raporturilor de serviciu.

În vederea remedierii aspectelor ce au favorizat producerea incidentelor de integritate, principalele măsuri adoptate de majoritatea instituţiilor au fost:

* Prelucrarea incidentului de integritate cu întreg personalul;
* Introducerea în planul de pregătire profesională a unor teme cu incidență în domeniul prevenirii corupției.

Au fost raportate o serie de măsuri specifice (de către structurile MAI) care au fost adoptate ca urmarea a producerii unui incident de integritate.

**3.IMPLEMENTAREA MĂSURILOR DIN STRATEGIA NAȚIONALĂ ANTICORUPȚIE 2016-2020**

**3.1.DEZVOLTAREA UNEI CULTURI A TRANSPARENŢEI PENTRU O GUVERNARE DESCHISĂ LA NIVEL CENTRAL ŞI LOCAL (Obiectivul general 1)**

**3.1.1.Creşterea transparenţei instituţionale şi a proceselor decizionale (Obiectivul lspecific 1.1)**

***Dezvoltarea conceptului Registrului Unic al Transparenţei Intereselor - RUTI (www.ruti.gov.ro) - (Angajament OGP/Summit Londra) (2016*)**

Registrul Unic al Transparenței Intereselor (RUTI) este un instrument creat pentru a facilita creșterea gradului de încredere, dar și de interes a cetățenilor față de procesul decizional, prin respectarea principiilor responsabilității și integrității la nivelul instituțiilor. RUTI este o platformă funcțională din data de 21.09.2016. Secretariatul General al Guvernului (SGG) a preluat și operaționalizează RUTI odată cu preluarea atribuțiilor fostului Minister al Consultării Publice și Dialogului Social (MCPDS).

***Testarea şi reglementarea Registrului Unic al Transparenţei Intereselor (2016-2018)***

*Memorandumul privind instituirea Registrului Unic al Transparenței Intereselor* aprobat în septembrie 2016 menționează că înscrierea în registru atât a decidenților, cât și a grupurilor specializate, are un caracter voluntar. De asemenea, înregistrarea efectivă a decidenților în RUTI, precum și completarea cu informații ce țin de portofoliul acestora (funcție, date de contact etc.) ori a întâlnirilor organizate de către aceștia, ce fac obiectul RUTI, se realizează exclusiv prin grija personalului desemnat de la cabinetele acestora.

SGG coordonează activitatea de publicare și actualizare a informațiilor pe portalul privind RUTI în baza art. 3 alin. (1) pct. 5 lit. ș) din H.G. nr. 137/2020[[21]](#footnote-21), astfel încât în cadrul Secretariatului tehnic al RUTI de la nivelul SGG au fost derulate următoarele activități:

* + Informarea prin adrese scrise a tuturor decidenților în vederea creării și gestionării conturilor;
  + Realizarea de materiale informative;
  + Organizarea de sesiuni de training cu personalul desemnat de decidenți pentru administrarea corectă a conturilor;
  + Acordarea de asistență permanentă atât personalului desemnat de la cabinetele demnitarilor care intenționează să își creeze cont RUTI sau au deja cont, cât și membrilor societății civile care doresc să se înscrie ca grupuri specializate.

Statistica raportată de Secretariatul General al Guvernului cu privire la Registrului Unic al Transparenţei Intereselor se prezimntă astfel:

* nr. de întâlniri raportate în RUTI de către factorii de decizie vizați de Registru, din administrația publică -2615;
* nr. sesiuni traininguri RUTI în 2020 - 7;
* nr. demnitari informați prin adresă - 181;
* nr. de participanți la training - 85;
* nr. consilieri care nu au participat la training, din cei care au solicitat crearea contului - 77.

***Completarea legislaţiei, revizuirea mecanismelor instituţionale şi monitorizarea aplicării regulilor privind accesul la informaţii de interes public şi transparenţă decizională***

***Monitorizarea standardelor de afişare a informaţiilor de interes public pentru instituţiile şi întreprinderile publice***

***Monitorizarea aplicării Ghidului privind consultarea publică în administraţia publică***

În cadrul proiectului *Guvernare transparentă, deschisă și participativă – standardizare, armonizare, dialog îmbunătățit* – cod SIPOCA 35 SGG și-a asumat următoarele obiective specifice:

* Creșterea capacității instituțiilor publice de a asigura părților interesate un nivel ridicat de acces la informații de interes public;
* Îmbunătățirea gradului de participare publică și de armonizare a procesului de onsultare pentru asigurarea transparenței decizionale.

Un obiectiv implicit al proiectului a vizat identificarea disfuncționalităților de ordin legislativ pentru imprimarea unei abordări unitare în aplicarea legislației privind accesul la informațiile de interes public și transparență decizională. În acest scop, au fost derulate activități vizând identificarea și inventarierea practicilor neuniforme și limitative, atât în relație cu reprezentanții administrației publice, cât și în relație cu societatea civilă.

În vederea îmbunătățirii cadrului legal în domeniul liberului acces din oficiu la informațiile de interes public și transparenței decizionale, au fost elaborate și puse în consultare publică proiectele de Hotărâre de Guvern pentru aprobarea modificării și completării normelor metodologice de aplicare a Legii nr. 544/2001 privind liberul acces la informaţii publice și Metodologiei privind transparența decizională în administrația publică (<https://sgg.gov.ro/new/anunturi-proiecte-de-acte-normative/>).

Aceste demersuri au completat acțiunile anterioare din cadrul proiectului sus-menționat, vizând mecanismele instituționale în domeniu:

* Elaborarea unei *Proceduri-model de sistem privind comunicarea din oficiu a informațiilor de interes public în format standardizat și deschis* *și asigurarea transparenței decizionale* aplicabilă la nivelul a 211 autorități și instituții publice din grupul-țintă, precum și în vederea elaborării unei astfel de proceduri la nivelul SGG;
* Elaborarea unui *Ghid explicativ pentru implementarea unitară a Procedurii-model* și a unui *Manual de bune practici pentru abordarea pro-activă a principiilor guvernării deschise, transparente și participative*;
* Elaborarea unui *Ghid tehnic pentru standardizarea funcționalității site-urilor administrației publice centrale și locale*;
* Elaborarea unui document de politică publică.

Prin Planul Național de Acțiune 2018-2020 al Parteneriatului pentru Guvernare Deschisă, SGG și-a asumat și îndeplinit angajamentele *Uniformizarea practicilor privind procesele de consultare publică* pentru eficientizarea mecanismelor de transparență decizională prevăzute de Legea nr. 52/2003 privind transparenţa decizională în administraţia publică (<http://ogp.gov.ro/nou/uniformizarea-practicilor-privind-procesele-de-consultare-publica/>) și *Extinderea standardelor privind accesul la informațiile de interes public la nivelul autorităților publice locale* pentru dezvoltarea și extinderea aplicării standardelor elaborate în *Memorandumul privind creșterea transparenței și standardizarea afișării informațiilor de interes public* și în *Memorandumul pentru Instituirea Registrului Unic al Transparenţei Intereselor (RUTI)* la nivelul primăriilor de municipii și orașe (<http://ogp.gov.ro/nou/extinderea-standardelor-privind-accesul-la-informatiile-de-interes-public-la-nivelul-autoritatilor-publice-locale/>).

De asemenea, au fost derulate demersuri periodice în vederea monitorizării, centralizării și analizei practicilor și gradului de conformare ale autorităților și instituțiilor publice centrale și locale față de prevederile Legii nr. 544/2001 și Legii nr. 52/2003.

SGG a derulat 10 runde de monitorizare semestrială a autorităților administrației publice centrale și locale cu privire la respectarea standardelor cuprinse în Legea nr. 544/2001, cu modificările și completările ulterioare și în *Memorandumul privind creșterea transparenței și standardizarea afișării informațiilor de interes public*. Instituțiile vizate de procesul de monitorizare au fost toate ministerele (inclusiv SGG), 123 autorități ale administrației publice centrale subordonate sau aflate în coordonarea ministerelor, 27 autorități ale administrației publice centrale autonome, 42 instituții ale prefectului, 41 consilii județene, 327 primării de municipii și orașe de la nivel național (inclusiv Primăria Municipiului București și cele 6 primării de sector). S-au verificat periodic (prin scanare manuală) site-urile autorităților menționate, fiind transmise periodic adrese scrise în vederea conformării și remedierii disfuncționalităților și acordată asistență periodică, ulterior fiind create baze de date și statistici privind monitorizarea.

Astfel, au rezultat următoarele grade de conformare față de standardele stabilite de cadrul legal:

* În anul 2017: ministere 87%, instituțiile prefectului 85%;
* În anul 2018: ministere 86%, autorități subordonate 50%, autorități autonome 44%, instituțiile prefectului 95%;
* În anul 2019: ministere 88%, autorități subordonate 63%, autorități autonome 60%, instituțiile prefectului 92%, consilii județene 73%, primării de orașe și municipii 53%;
* În anul 2020: ministere 77%, autorități subordonate 59%, autorități autonome 57%, instituțiile prefectului 85%, consilii județene 72%, primării de orașe și municipii 53%.

SGG a derulat și monitorizarea periodică anuală a publicării și centralizarea informațiilor conținute în rapoartele anuale de aplicare a Legii nr. 52/2003 ale ministerelor, instituțiilor prefectului și ale consiliilor județene. Numărul de autorități/instituții ale arcului guvernamental care și-au publicat pe pagina de internet proprie raportul anual privind transparența decizională a fost de: 17 ministere (rata publicare 100%); 41 de consilii județene, plus Consiliul General al Municipiului București (rata publicare 100%); 41 de instituții ale prefectului plus a municipiului București (rata publicare 100%).

În acest sens, au fost elaborate și publicate următoarele documente (https://sgg.gov.ro/new/transparenta-decizionala-monitorizare/):

* + *Analiza rezultatelor procesului de monitorizare a autorităților și instituțiilor publice cu privire la afișarea din oficiu standardizată a informațiilor de interes public în perioada 2017 – 2018*;
  + *Sinteza rapoartelor anuale referitoare la implementarea de către autorități ale administrației publice centrale și locale a legislației privind liberul acces la informații de interes public în anul 2017*;
  + *Sinteza rapoartelor anuale referitoare la implementarea de către autorități ale administrației publice centrale și locale a legislației privind liberul acces la informații de interes public în anul 2018*;
  + *Sinteza rapoartelor anuale referitoare la implementarea de către autorități ale administrației publice centrale și locale a legislației privind liberul acces la informații de interes public în anul 2019*;
  + *Sinteza rapoartelor anuale referitoare la implementarea de către autorități ale administrației publice centrale și locale a legislației privind transparența decizională 2017-2019* (în curs).

***Dezvoltarea de schimburi de bune practici, asistenţă, cursuri de formare pentru creşterea capacităţii instituţiilor publice de a furniza informaţii de interes public şi de a asigura un proces participativ de calitate***

SGG a raportat că, pentru creșterea capacității instituțiilor publice de a furniza informații de interes public și de a asigura un proces participativ de calitate, în perioada 2018-2020, a organizat:

* + 16 sesiuni de training la nivelul administrației publice locale, 8 sesiuni de training la nivelul administrației publice centrale (ministere) cu persoanele responsabile cu aplicarea Legii nr. 544/2001 și Legii nr. 52/2003;
  + 7 sesiuni de training cu persoanele responsabile RUTI, şi
  + a elaborat și publicat *Ghidul de informare privind importanța RUTI* și a principiilor Codului de conduită prevăzute de *Memorandumul privind Instituirea Registrului Unic al Transparenței Intereselor* (RUTI) adresat grupurilor specializate.

În urma activităților de monitorizare, centralizare și analiză, în baza atribuțiilor specifice ale SGG și a colaborării interinstituționale directe, au fost comunicate constant (în scris și verbal) disfuncționalitățile regăsite în practicile privind accesul la informații de interes public și transparență decizională, iar nivelul de receptivitate și conformare arătat de reprezentanții autorităților și instituțiilor monitorizate s-a dovedit a fi un bun punct de plecare pentru atingerea dezideratului de consolidare și îmbunătățire a transparenței decizionale din administrația publică centrală și locală. În cadrul activităților de informare, schimb de experiență, training organizate a fost acordată permanent asistență tehnică de specialitate.

***Dezvoltarea platformei transparenta.gov.ro***

Realizarea platformei transparenta.gov.ro a fost o activitate principală în cadrul proiectului SIPOCA 35 - Guvernare transparentă, deschisă și participativă – standardizare, armonizare, dialog îmbunătățit (<https://sgg.gov.ro/new/guvernare-transparenta-deschisa-si-participativa-standardizare-armonizare-dialog-imbunatatit-cod-sipoca-35/>).

Scopul proiectului a fost creșterea gradului de transparență a actului de guvernare la nivel central și local. Obiectivul proiectului *Realizarea unei platforme transparenta.gov.ro, site centralizator cu informațiile obligatoriu de publicat de către instituțiile publice, concomitent cu furnizarea de asistență tehnică pentru creșterea capacității interne în afișarea de informații standardizate* a fost înlocuit cu un obiectiv nou, și anume *Elaborarea unui ghid tehnic de utilizare în format electronic, disponibil pe pagina de internet a SGG, care să producă uniformizarea site-urilor,* la nivelul celor 211 instituții vizate prin proiect, cu posibilitatea replicării, ulterior implementării proiectului, la nivelul instituţiilor locale.

***Dezvoltarea platformei consultare.gov.ro pentru a asigura creşterea transparenţei decizionale***

Platforma consultare.gov.ro – platformă centralizatoare a proiectelor de acte normative lansate în consultare publică de autoritățile centrale și din subordine, prin care oricine poate vizualiza și contribui cu sugestii și opinii asupra actelor normative aflate în consultare publică este operaționalizată din data de 01.01.2016.

În urma desființării Ministerului Consultării Publice și Dialogului Social, SGG a preluat administrarea platformei, care, până în 12 aprilie 2018, a integrat un număr total de 5277 proiecte de acte normative supuse consultării publice.

Începând cu luna martie 2019, SGG a dezvoltat o nouă versiune a platformei (http://e-consultare.gov.ro/). Îmbunătățirile constau în extinderea publicării proiectelor de acte normative inițiate atât la nivelul ministerelor, cât și la nivelul autorităților centrale din subordinea ministerelor și autorităților centrale autonome. Totodată, noua versiune a platformei *E-Consultare* vine în sprijinul cetățenilor sau oricăror reprezentanți ai societății civile care urmăresc și doresc să se implice, cu sugestii și opinii, crescând gradul de democratizare al procesului decizional. Astfel, platforma facilitează, într-un mod interactiv, trimiterea de propuneri direct către instituțiile inițiatoare. Arhiva platformei *E-Consultare* cuprinde perioada ianuarie 2016 – aprilie 2018 și poate fi accesată la adresa: <http://consultare.gov.ro>.

În același timp, noua platformă *E-Consultare* a integrat facilitatea *E-Dezbatere* (a cărei veche formă a funcţionat sub titulatura de *Calendarul Dezbaterilor Publice,* care poate firegăsită ca arhivă pentru perioadafebruarie 2016 – ianuarie 2019).

Totodată, *E-Consultare* preia proiectele de acte normative lansate în consultare publică de către Comisia Europeană prin intermediul buletinului informativ *EU-Consultare*.

Utilizatorii pot participa la consultarea publică, prin transmiterea de recomandări și se pot informa prin abonarea la newsletter-ul săptămânal care conține lista celor mai recente proiecte de acte normative aflate în consultare publică. Din punct de vedere funcțional, platforma E-Consultare centralizează noile propuneri normative, precum și termenele înăuntrul cărora se pot trimite punctele de vedere, structurate cu prioritate cronologică în funcție de proiectele care au cel mai mic număr de zile până la data expirării consultării publice, permițând în același timp transmiterea sugestiilor venite din partea societății civile direct către inițiatori.

Totodată, această versiune a platformei E-Consultare include și arhiva celei anterioare, din perioada ianuarie 2016 – aprilie 2018, putând fi accesată la adresa: <http://consultare.gov.ro/>.

***Crearea unei evidenţe unice a persoanelor juridice cu statut de utilitate publică***

SGG a realizat actualizarea anuală a evidenței unice a persoanelor juridice care dețin statutul de utilitate publică în baza OG nr. 26/2000[[22]](#footnote-22), cu modificările și completările ulterioare, precum și activități de monitorizare a activității în domeniu a ministerelor inițiatoare de proiecte de hotărâri de guvern privind acordarea statutului de utilitate publică.

Ultima actualizare publicată a listei persoanelor juridice care dețin statutul de utilitate publică în baza OG nr. 26/2000, cu modificările și completările ulterioare, a fost în luna februarie 2021, evidență ce poate fi accesată la următorul link: https://sgg.gov.ro/1/relatia-cu-societatea-civila-2/

***Cooperarea cu structurile asociative ale autorităţilor administraţiei publice locale şi cu organizaţiile societăţii civile în vederea unei mai bune implementări a guvernării deschise la nivel local şi central***

SGG a realizat demersuri în vederea realizării și consolidării cadrului de dialog cu mediul asociativ, prin organizarea de întâlniri și consultări publice, dar și prin menținerea instrumentelor on-line de dialog cu societatea civilă. Astfel, SGG a administrat și gestionat cu titlu permanent platforma CONECT, precum și Registrul asociațiilor, fundațiilor și federațiilor din evidența SGG.

De asemenea, Secretariatul Tehnic al Parteneriatului pentru Guvernare Deschisă în România (constituit la nivelul SGG din punctul de contact desemnat din cadrul Direcției Tehnologia Informației și Digitalizare (DTID) și Serviciul pentru Guvernare Deschisă) a asigurat coordonarea procesului de elaborare, implementare, monitorizare a angajamentelor din Planul Național de Acțiune al Parteneriatului pentru o Guvernare Deschisă. Astfel, pe parcursul anului 2020, au fost organizate 16 evenimente (grupuri de lucru și consultări pentru elaborarea PNA 2020-2022, webinar Concurs ”Open State”, întâlniri autorități - ONG-uri în cadrul OGP Club).

În vederea re-operaționalizării Comitetului Național de Coordonare a PGD România, în data de 22 iulie 2020 a fost aprobat în ședință de guvern Memorandumul cu tema *Constituirea Comitetului Naţional de Coordonare.* Punerea în aplicare a prevederilor Memorandumului și constituirea CNC vor demara în 2021, având în vedere modificările și măsurile de reorganizare de la nivelul administrației publice centrale.

Planul Național de Acțiune 2020-2022 a fost elaborat și publicat, urmând a fi supus aprobării în ședință de guvern prin Memorandum (<http://ogp.gov.ro/nou/pna-2020-2022/>).

SGG a organizat în cursul anului 2020 o serie de întâlniri online destinate atât reprezentanților administrației de la nivel central și local, cât și reprezentanților societății civile. Întâlnirile online au acoperit subiecte ce țin de datele deschise precum: proiectul de lege privind datele deschise, reutilizarea datelor deschise, portalul național, standardizarea datelor de la nivel local etc. Aceste întâlniri fac parte din dialogul structurat, constant, între reprezentanții guvernamentali cu atribuții în domeniu și comunitatea interesată și implicată în reutilizarea datelor deschise, parte integrantă din demersurile de guvernare deschisă.

De asemenea, departamentul de specialitate al SGG asigură asistență permanentă atât la nivelul administrației pentru procesul de publicare a datelor deschise, cât și la nivelul societății civile în procesul de reutilizare a acestora.

Transparency Romania a susţinut schimburi de bune practici, asistenţă, cursuri de formare profesională pentru creşterea capacităţii instituţiilor publice, în special a celor de la nivel local, de a furniza informaţii de interes public şi de a asigura un proces participativ de calitate, în cadrul unor parteneriate derulate cu o serie de autorităţi publice locale (Consiliul Judeţean Sibiu, Consiliul Judeţean Buzău, Municipiul Aiud, Municipiul Botoşani, Municipiul Caransebeş).

Activităţile au fost dedicate funcţionarilor publici şi au vizat procedurile cerute de legislaţie în vederea asigurării transparenţei administrative, dar şi valorile şi atitudinile care pot să crească încrederea cetăţenilor în institiţiile publice.

**3.1.2. Creșterea transparenței proceselor de administrare a resurselor publice (Obiectivul specific 1.2)**

***Consolidarea platformei de transparenţă bugetară prin creşterea numărului de informaţii, rapoarte şi bugete publicate***

* Veniturile și cheltuielile fiecărei instituții publice sunt publicate pe site-ul www.mfinante.gov.ro, la rubrica Transparență bugetară, detaliat, lunar, în format deschis de tip pdf, xml și xlsx, începând cu luna ianuarie 2016.
* Interfața intuitivă a fost realizată, fiind accesibilă de pe calculator sau dispozitiv mobil.
* Numărul și structura instituțiilor publice publicate se actualizează lunar. În luna februarie 2021 erau înregistrate în Registrul entităților publice din cadrul Sistemului Național de Raportare FOREXEBUG 13.796 instituții publice.
* Bugetul aprobat al fiecărei instituții publice, detaliat pe baza clasificației bugetare este publicat în format deschis de tip pdf cu xml atașat și se actualizează lunar, cu ultimul raport de buget transmis de instituția publică respectivă.
* Rapoartele agregate sunt publicate lunar, în format deschis, începând cu luna martie 2016.
* Informații privind gradul de angajare a bugetului aprobat publicate și rapoarte financiar-contabile.

Rapoartele cu informații privind gradul de angajare a bugetului aprobat al instituției publice sunt publicate trimestrial, pe platforma de transparență bugetară, începând cu luna iunie 2019.

Referitor la indicatorii: bugetele componente ale bugetului general consolidat, publicate în format deschis, respectiv anexe detaliate și publicate în format deschis pentru fiecare dintre bugete precizăm că, la rubrica *Domenii*, subrubrica *Bugetul de stat* din cadrul site-ului www.mfinante.gov.ro, se regăsesc informații privind *Execuția bugetară.*

În ceea ce privește rapoartele financiar-contabile generate de Sistemul Național de Raportare FOREXEBUG, formularele se depun în continuare, în paralel, atât în format letric cât și în format electronic, în scopul confruntării informațiilor și eliminării eventualelor diferențe. Aceste rapoarte se vor publica numai după finalizarea activității de parallel - run.

Cu privire la dezvoltarea soluțiilor de e-guvernare, e-administrare și e-justiție, ca platforme de accesare a serviciilor publice de către cetățeni, Ministerul Finanţelor (MF) a raportat că în anul 2020 s-au înregistrat următoarele valori ale indicatorilor, pe ansamblul platformelor dezvoltate de MF:

* + Platforma PATRIMVEN care permite furnizarea informațiilor despre patrimoniul și/ sau veniturile contribuabililor a înregistrat un număr de 10.164.519 interogări;
  + Spațiul Privat Virtual a înregistrat un număr de 1.485.700 utilizatori.

***Publicarea anuală a informaţiilor privind utilizarea publică şi reutilizarea socială a bunurilor confiscate în cadrul procedurilor judiciare penale (Angajament OGP/Summit Londra)***

În cursul anului 2020 a existat un bun reutilizat public; nu au existat bunuri reutilizate social, bunuri imobile transmise cu titlu gratuit în domeniul privat al unităţilor administrativ-teritoriale, bunuri imobile date în folosinţă gratuită asociaţiilor şi fundaţiilor, precum şi Academiei Române şi academiilor de ramură sau bunuri imobile intrate, prin confiscare, în cadrul procesului penal, în proprietatea privată a statului și transmise cu titlu gratuit în domeniul public al statului şi în administrarea autorităţilor administraţiei publice centrale, altor instituţii publice de interes naţional, după caz, sau regiilor autonome de interes naţional.

În vederea asigurării transparenței procesului de reutilizare a bunurilor imobile, ANABI publică pe pagina de internet a instituției, la secțiuni distincte, toate imobilele care îndeplinesc condițiile legale pentru a face obiectul unei cereri de reutilizare în interes public sau social. Pe parcursul anului 2020 au fost publicate 13 anunțuri. La data de 31.12.2020 pe pagina de internet a Agenţiei erau publicate informaţii cu privire la 95 de bunuri imobile confiscate.

Din perspectiva atribuțiilor de reutilizare, prevăzute de art. 34 - 35 din Legea nr. 318/2015, ANABI a demarat procedurile de reutilizare publică a unui imobil confiscat, prin transmiterea propunerii de inițiere, de către Ministerul Finanțelor Publice, a unei Hotărâri de Guvern privind transmiterea cu titlu gratuit, în domeniul public al statului și în administrarea Ministerului Justiției. În acest sens a fost emisă HG nr. 797/2020 privind transmiterea cu titlu gratuit, din domeniul privat al statului în domeniul public al acestuia şi în administrarea Ministerului Justiţiei, a unui imobil intrat în proprietatea privată a statului prin confiscare.

În temeiul prevederilor OUG nr. 114/2018 privind instituirea unor măsuri în domeniul investiţiilor publice şi a unor măsuri fiscal-bugetare, modificarea şi completarea unor acte normative şi prorogarea unor termene, a fost abrogat art. 37 din Legea nr. 318/2015 ce făcea referire la modalitatea alocării sumelor rezultate din valorificarea bunurilor mobile şi imobile, după rămânerea definitivă a hotărârii de confiscare. Pentru anii precedenți ANABI a publicat informațiile relevante privind alocarea sumelor și modul de utilizare.

***Implementarea open contracting data standard la nivelul următoarelor sectoare publice: infrastructură, energie, sănătate.******Extinderea ulterioară a aplicării standardului la nivel național (Angajament OGP/Summit Londra)***

Secretariatul General al Guvernului a raportat că începând cu data de 02.04.2018 este disponibil noul Sistem Electronic de Achiziții Publice dezvoltat în cadrul proiectului *Sistem informatic colaborativ pentru mediu performant de desfășurare al achizițiilor publice - SICAP*.

În cadrul Planului Național de Acțiune OGP 2016-2018, aprobat prin Memorandum, Agenția pentru Agenda Digitală a României (AADR) și-a asumat implementarea Open Contracting Data Standard (OCDS) în noua versiune (aflată în acel moment în lucru) a Sistemului Electronic de Achiziții Publice (SEAP/SICAP). Acest angajament nu s-a aflat niciun moment în responsabilitatea SGG (Cancelaria Prim-Ministrului), ci a AADR. Cancelaria Prim-Ministrului și, ulterior, SGG a figurat ca partener în implementarea angajamentului asumat de AADR, în sensul facilitării colaborării cu reprezentanții Open Contracting Partenership, respectiv asigurarea suportului pentru încărcarea automată a datelor în platforma data.gov.ro. Conform raportărilor AADR, standardul OCDS a fost implementat parțial din punct de vedere tehnic în platforma menționată, însă angajamentul nu a fost finalizat. Datele din SEAP nu sunt în acest moment nici colectate, nici publicate în formatul OCDS.

Seturile de date din platforma SEAP, din toate domeniile, sunt publicate trimestrial pe portalul data.gov.ro, însă nu în standardul OCDS.

***Publicarea în format deschis a datelor statistice privind rezultatele obţinute în cadrul mecanismului de prevenire a conflictului de interese în achiziţiile publice finanţate din fonduri naţionale şi europene***

Sistemul informatic PREVENT a devenit operațional la sfârșitul lunii iunie 2017, atât pentru fondurile naționale, cât și pentru cele europene, potrivit prevederilor Legii nr. 184/2016 privind instituirea unui mecanism de prevenire a conflictului de interese în procedura de atribuire a contractelor de achiziţie publică, în prezent fiind pe deplin funcțional.

În anul 2020, au fost analizate 19.140 proceduri de achiziție publică prin intermediul sistemului PREVENT, în vederea identificării posibilelor conflicte de interese. Din totalul procedurilor analizate, 12.958 au fost proceduri de achiziție publică singulare (fără loturi), 6.182 au fost proceduri de achiziție publică subsecvente (conținând 78.609 de loturi), iar 3.574 se referă la contracte finanțate din fonduri europene.

În aceeași perioadă de raportare, inspectorii de integritate au emis 10 avertismente de integritate în ceea ce privește posibile încălcări ale legislației privind conflictul de interese în achiziții publice, în valoare de 54,3 milioane lei (aprox. 11,1 milioane euro).

Astfel, în 8 dintre cele 10 cazuri notificate de sistem, conducătorii autorităților contractante au luat măsuri pentru înlăturarea cauzelor care generau conflictele de interese, în timp ce în celelalte 2 cazuri pentru care s-au emis avertismente de integritate, Agenția Națională de Integritate va proceda la aplicarea art. 9 din Legea nr. 184/2016, în situațiile în care nu vor fi înlăturate cauzele conflictelor de interese.

Totodată, inspectorii de integritate au notificat Agenția Națională pentru Achiziții Publice (ANAP), în baza acordului de cooperare încheiat între Agenția Națională de Integritate și ANAP, un număr de 7 nereguli privind posibile relații ce pot exista între persoane din autoritatea contractantă și persoane din cadrul operatorilor economici ce au calitatea de ofertanți în cadrul procedurilor de achiziție inițiate de către o autoritate contractantă.

În perioada raportată, sistemul PREVENT a analizat 2.474 autorități contractante, 14.847 operatori economici și 259.355 de persoane, reprezentanți ai instituțiilor publice și ai ofertanților.

***Publicarea anuală, în format deschis, a indicatorilor de performanţă elaboraţi şi monitorizaţi în cadrul Strategiei Naţionale Anticorupţie (Angajament OGP/Summit Londra)***

Măsura se implementeazăprin publicarea raportului anual de monitorizare[[23]](#footnote-23) și a anexelor acestuia. Pentru anul 2020, colectarea datelor s-a făcut în perioada ianuarie - martie 2021, raportul fiind disponibil pe portalul sna.just.ro, la secțiunea monitorizare (<http://sna.just.ro/Rapoarte+de+monitorizare>).

***Extinderea publicării în format deschis a indicatorilor tehnici (de rezultat şi de impact), alături de cei financiari existenţi pe portalul data.gov.ro, pentru proiectele cu finanţare din fonduri externe nerambursabile, precum şi a întregii documentaţii de proiect***

Ministerul Fondurilor Europene (MFE) a raportat că pe site-ul instituţiei sunt publicate:

* stadiul de implementare pentru proiectele de investiții publice (https://mfe.gov.ro/contracte-in-implementare/) ;
* listele cu proiectele contractate la nivelul fiecarui program operațional gestionat de instituţie (POIM, POCU, POC, POAT) (https://data.gov.ro/dataset/proiecte-contractate);
* informații privind absorbția fondurilor europene (https://data.gov.ro/dataset/stadiul-absorbtiei-fondurilor-europene)
* informații privind invitațiile de participare, achizițiile directe în secțiunea “Achiziții publice” ;
* informații privind Programul Anual al Achizițiilor Publice, Centralizatorul achiziţiilor publice și contractele de achiziții încheiate de MFE.

**3.2. CREŞTEREA INTEGRITĂŢII INSTITUŢIONALE PRIN INCLUDEREA MĂSURILOR DE PREVENIRE A CORUPŢIEI CA ELEMENTE OBLIGATORII ALE PLANURILOR MANAGERIALE ŞI EVALUAREA LOR PERIODICĂ CA PARTE INTEGRANTĂ A PERFORMANŢEI ADMINISTRATIVE (Obiectivul general 2)**

**3.2.1**  **Îmbunătăţirea capacităţii de gestionare a eşecului de management prin corelarea instrumentelor care au impact asupra identificării timpurii a riscurilor şi vulnerabilităţilor instituţionale (Obiectivul specific 2.1)**

***Auditarea internă, o dată la doi ani, a sistemului de prevenire a corupţiei la nivelul tuturor autorităţilor publice***

În anul 2019, la nivelul ST SNA au fost centralizate rapoarte prin care au fost auditate 4007 instituții, dintre care 837 la nivel central (autorităţi autonome, instituţii anticorupţie şi instituţii din administraţia publică centrală, inclusiv structuri aflate în subordonare/coordonare/sub autoritate) și 3170 la nivel local (primării, consilii județene, unități de învățământ, sanitare, de cultură, servicii sociale, etc.). Temele ce au făcut obiectul misiunilor de audit public intern au fost: codul etic/deontologic/de conduită; consilier de etică; funcții sensibile. Scopul demersului a fost acela de a avea o imagine de ansamblu, cu privire la modul în care măsurile preventive prevăzute în Anexa 3 la SNA 2016-2020 sunt implementate la nivelul instituțiilor publice.

ST SNA a elaborat documentul Analiza rapoartelor de audit public intern privind evaluarea sistemului de prevenire a corupției, anul 2019, document ce vizează analiza rapoartelor privind auditarea a 534 de instituții la nivel central (toate instituțiile membre ale platformei administraţiei publice centrale şi ale platformei autorităţilor independente şi a instituţiilor anticorupţie, autorităţi autonome, întreprinderi publice şi structuri aflate în subordonare/coordonare/sub autoritate), precum și 317 instituții la nivel local (primării de oraș/municipiu/comună, consilii județene, unități de învățământ, sanitare, culturale, etc.). Documentul face o analiză a constatărilor, recomandărilor și concluziilor echipelor de audit, cu scopul de a identifica problemele comune şi soluțiile promovate de auditori, formulând concluzii cu privire la eficiența mecanismului.

Una dintre temele cuprinse în agenda Platformelor de cooperare organizate în luna decembrie 2020 a fost informarea privind cele 3 măsuri de prevenire a corupției din Anexa 3, ce vor fi auditate în anul 2021. Astfel, conform îndrumarului pentru derularea misiunilor de audit public intern privind ”Evaluarea sistemului de prevenire a corupției”, în anul 2021 se vor audita măsurile:

* + Conflicte de interese;
  + Incompatibilități;
  + Interdicții după încheierea angajării în cadrul instituțiilor publice (pantouflage).

***Revizuirea actelor normative secundare şi/sau terţiare în materie pentru asigurarea corelării standardelor de control managerial intern cu inventarul măsurilor de transparenţă instituţională şi de prevenire a corupţiei***

Secretariatul General al Guvernului a raportat că a fost modificată legislația specifică în domeniul controlului intern managerial, respectiv a fost publicat OSGG 600/2018 privind aprobarea Codului Controlului intern managerial al entităților publice.

Prin proiectul “Consolidarea implementării standardelor de control intern managerial la nivel central și local” – cod SIPOCA 34, au fost elaborate trei instrumente de lucru (*Metodologia de management al riscurilor*, *Ghidul de realizare a procedurilor de sistem și operaționale*, *Manualul de implementare SCIM*), care sunt publicate pe site-ul SGG, https://sgg.gov.ro/new/metodologie-scim/.

***Adoptarea cadrului normativ necesar pentru introducerea unei metodologii standard de evaluare a riscurilor de corupţie şi implementarea acesteia, la nivel central, ca premisă pentru actualizarea o dată la doi ani a planurilor de integritate***

***Dezvoltarea unui mecanism instituţional de evaluare ex- post a incidentelor de integritate şi de promovare a măsurilor preventive adaptate la tipologia faptelor analizate***

La data de 2 august 2018 a fost adoptată Hotărârea de Guvern nr. 599, pentru aprobarea Metodologiei standard de evaluare a riscurilor de corupţie în cadrul autorităţilor şi instituţiilor publice centrale, împreună cu indicatorii de estimare a probabilităţii de materializare a riscurilor de corupţie, cu indicatorii de estimare a impactului în situaţia materializării riscurilor de corupţie şi formatul registrului riscurilor de corupţie, precum şi pentru aprobarea Metodologiei de evaluare a incidentelor de integritate în cadrul autorităţilor şi instituţiilor publice centrale, împreună cu formatul raportului anual de evaluare a incidentelor de integritate. Actul normativ a fost publicat în Monitorul Oficial Partea I nr. 751/30.08.2018, dată la care a intrat în vigoare.

***Publicarea listei incidentelor de integritate şi a măsurilor de remediere, alături de rezultatele evaluării SCIM şi de indicatorii aferenţi fiecărui standard***

MJ solicită tuturor instituțiilor și autorităților publice situația incidentelor de integritate, în cazul în care acestea au existat, precum şi o prezentare succintă a măsurilor adoptate pentru remedierea aspectelor care au favorizat producerea incidentului.

Lista incidentelor de integritate reprezintă anexă la prezentul raport și este publicată în format deschis pe portalul SNA, după aprobarea acestuia în cadrul platformelor de cooperare constituite în vederea monitorizării Strategiei (https://sna.just.ro/Rapoarte+de+monitorizare).

SGG a elaborat în anul 2020 *Raportul privind stadiul implementării sistemelor de control intern managerial la nivelul instituțiilor publice*, în baza raportărilor primite de la ordonatorii principali de credite ai bugetului de stat, bugetului asigurărilor sociale de stat și bugetului oricărui fond special, pentru anul 2019, raport disponibil la adresa https://sgg.gov.ro/new/rapoarte/.

***Adoptarea unui standard de raportare anual referitor la modul de utilizare a banilor publici pentru atingerea obiectivelor instituţiei publice, ca premisă pentru stabilirea finanţării viitoare şi reflectarea acestui standard în rapoartele anuale ale instituţiilor publice***

În anul 2018, SGG în parteneriat cu Ministerul Finanţelor Publice (MFP), a elaborat proiectul de Hotărâre de Guvern pentru aprobarea metodologiei de elaborare a planurilor strategice instituționale la nivelul administrației publice centrale, care cuprinde o secțiune dedicată programelor bugetare. MFP a formulat observații și propuneri privind proiectul de Hotărâre de Guvern în cursul anului 2019, iar în cursul anului 2020 SGG a revenit cu proiectul de act normativ, care se află în analiză la direcția de specialitate din cadrul ministerului.

***Stabilirea de ţinte de management pentru funcţiile de conducere privind gradul de conformitate administrativă şi de implementare a standardelor legale de integritate, precum şi aplicarea corelativă de măsuri manageriale corective***

Secretariatul General al Guvernului (SGG) a raportat că au fost stabilite și aprobate ţintele de management pentru funcţiile de conducere privind gradul de conformitate administrativă şi de implementare a standardelor legale de integritate, precum şi aplicarea corelativă de măsuri manageriale corective la nivelul entității. La nivelul SGG au fost identificate un număr de 10 ținte de management pentru standardele de integritate, cu măsuri corective, structuri responsabile și termene, respectiv:

* Elaborarea de chestionare de evaluare pentru aprecierea gradului de cunoaştere de către angajaţi a normelor privind Codul etic/deontologic/de conduită;
* Elaborarea de chestionare de evaluare pentru aprecierea gradului de cunoaştere de către angajaţi a normelor privind declararea averilor;
* Elaborarea și publicarea anuală a inventarului cadourilor pe site-ul instituţiei;
* Elaborarea și postarea pe intranet a procedurii interne privind declararea cadourilor;
* Elaborarea de chestionare de evaluare pentru aprecierea gradului de cunoaştere de către angajaţi a normelor privind conflictul de interese;
* Elaborarea de chestionare de evaluare pentru aprecierea gradului de cunoaştere de către angajaţi a normelor privind consilierul etic și pentru creșterea gradului de popularizare a rolului consilierului de etică;
* Gradul de acceptare şi preluare al recomandărilor formulate de societatea civilă cu privire la proiectele de acte normative supuse consultării publice (ca procent între numărul total de recomandări transmise şi numărul de propuneri efectiv preluate);
* Elaborarea și postarea pe site a Raportului de implementare a Legii nr. 544/2001 pentru ultimul an;
* Elaborarea și postarea pe intranet a procedurii interne privind avertizorul în interes public;
* Elaborarea și postarea pe intranet a procedurii interne privind inventarierea funcțiilor sensibile.

**3.2.2** **Creşterea eficienţei măsurilor preventive anticorupţie prin remedierea lacunelor şi a inconsistenţelor legislative cu privire la consilierul de etică, protecţia avertizorului în interes public şi interdicţiile post-angajare (pantouflage-ul) (Obiectivul specific 2.2)**

***Revizuirea şi completarea cadrului normativ privind consilierul de etică prin consolidarea statutului şi mandatului acestuia, inclusiv prin asigurarea resurselor necesare***

Potrivit art. 597 alin. (2) lit. k) din Codul administrativ, la data intrării în vigoare a Codului Administrativ, se abrogă *Legea nr. 7/2004 privind Codul de conduită a funcţionarilor publici*, republicată în Monitorul Oficial al României, Partea I, nr. 525 din 2 august 2007, act normativ ce reglementa anterior instituția consilierului de etică (art. 21).

Față de reglementarea anterioară, Codul administrativ cuprinde următoarele prevederi cu privire la consilierul de etică:

• În mod excepţional, în funcţie de numărul de personal din cadrul autorităţii sau instituţiei publice, de complexitatea problemelor şi de volumul activităţii specifice, pot fi desemnaţi doi consilieri de etică;

• Procedura de desemnare, atribuţiile şi modalitatea de raportare a instituţiilor şi autorităţilor în scopul asigurării implementării, monitorizării şi controlului respectării principiilor şi normelor de conduită a funcţionarilor publici se stabilesc prin hotărâre a Guvernului, la propunerea Agenţiei Naţionale a Funcţionarilor Publici;

• Caracterul confidențial al consilierii etice. Aceasta se desfăşoară în baza unei solicitări formale adresate consilierului de etică sau la iniţiativa sa atunci când din conduita funcţionarului public rezultă nevoia de ameliorare a comportamentului acestuia. Consilierul de etică are obligaţia de a nu comunica informaţii cu privire la activitatea derulată decât în situaţia în care aspectele semnalate pot constitui o faptă penală;

• Respectarea prevederilor legislaţiei pentru protecţia persoanelor cu privire la prelucrarea datelor cu caracter personal şi libera circulaţie a acestor date;

• Autorităţile şi instituţiile publice au obligaţia să asigure participarea consilierilor de etică la programele de formare şi perfecţionare profesională, organizate de Institutul Naţional de Administraţie, în condiţiile legii;

• Pentru informarea cetăţenilor, compartimentele de relaţii cu publicul au obligaţia de a asigura publicarea principiilor şi normelor de conduită pe pagina de internet şi de a le afişa la sediul autorităţii sau instituţiei publice, într-un loc vizibil şi accesibil publicului;

• Funcționarii publici nu pot fi sancţionaţi sau prejudiciaţi în niciun fel pentru că s-au adresat consilierului de etică cu solicitarea de a primi consiliere cu privire la respectarea principiilor şi normelor de conduită;

• Dobândirea calităţii de consilier de etică vizează deţinerea unui statut temporar, atribuit cu respectarea unor condiţii expres, unui funcţionar public pentru o perioadă de 3 ani;

• În perioada exercitării calităţii de consilier de etică funcţionarul public îşi păstrează şi funcţia publică deţinută. Dreptul la carieră al funcţionarului public este cel corespunzător funcţiei publice deţinute;

• Fişa postului corespunzătoare funcţiei deţinute de consilierul de etică se elaborează de către compartimentul de resurse umane şi se aprobă de către conducătorul autorităţii sau instituţiei publice, prin raportare la atribuţiile stabilite în sarcina acestuia;

• Independența consilierului de etică în exercitarea atribuțiilor, în sensul că acesta îşi desfăşoară activitatea pe baza fişei postului. În activitatea de consiliere etică acesta nu se supune subordonării ierarhice şi nu primeşte instrucţiuni de la nicio persoană, indiferent de calitatea, funcţia şi nivelul ierarhic al acesteia;

• Condițiile pe care trebuie să le îndeplinească un funcționar public pentru a fi numit consilier de etică;

• Situațiile de incompatibilitate cu calitatea de consilier de etică și efectul intervenirii acestora (încetarea calității de consilier de etică);

• Reglementarea unor atribuții ale consilierului de etică, precum:

* organizează sesiuni de informare a funcţionarilor publici cu privire la normele de etică, modificări ale cadrului normativ în domeniul eticii şi integrităţii sau care instituie obligaţii pentru autorităţile şi instituţiile publice pentru respectarea drepturilor cetăţenilor în relaţia cu administraţia publică sau cu autoritatea sau instituţia publică respectivă;
* semnalează practici sau proceduri instituţionale care ar putea conduce la încălcarea principiilor şi normelor de conduită în activitatea funcţionarilor publici;
* analizează sesizările şi reclamaţiile formulate de cetăţeni şi de ceilalţi beneficiari ai activităţii autorităţii sau instituţiei publice cu privire la comportamentul personalului care asigură relaţia directă cu cetăţenii şi formulează recomandări cu caracter general, fără a interveni în activitatea comisiilor de disciplină;
* poate adresa în mod direct întrebări sau aplica chestionare cetăţenilor şi beneficiarilor direcţi ai activităţii autorităţii sau instituţiei publice cu privire la comportamentul personalului care asigură relaţia cu publicul, precum şi cu privire la opinia acestora despre calitatea serviciilor oferite de autoritatea sau instituţia publică respectivă.

• Modul de evaluare a activității consilierului de etică;

• Cazurile de încetare a calității de consilier de etică și modalitatea în care acestea sunt constatate.

***Elaborarea cadrului normativ secundar şi/sau terţiar în vederea garantării protecţiei avertizorilor în interes public***

***Completarea cadrului normativ prin extinderea ariei de aplicare a interdicţiilor la migrarea angajaţilor din sectorul public în cel privat şi reglementarea mecanismelor de control al respectării acestor interdicţii, precum şi a cadrului sancţionator***

În ceea ce privește protecția avertizorilor, având în vedere calitatea de iniţiator al Legii nr. 571/2004, MJ și-a asumat rolul transpunerii *Directivei (UE) 2019/1937*, în legislația națională, sens în care, prin OMJ nr. 118/C/13.01.2020 a fost constituit *Grupul de lucru pentru transpunerea Directivei privind protecția persoanelor care raportează încălcări ale dreptului Uniunii Europene*, ce a avut întâlniri frecvente în cursul anului 2020. De asemenea, membrii grupului de lucru au participat constant şi la reuniunile a două formate existente la nivel European, pentru a afla părerile celorlalte State Membre cu privire la transpunerea Directivei și soluțiile adoptate: *Grupului de experți vizând transpunerea Directivei privind protecția persoanelor care raportează încălcări ale dreptului UE – Direcția Generală Justiție și Consumatori din cadrul Comisiei Europene (DG JUST)* şi *Rețeaua Autorităților Europene de Integritate și privind Avertizorii - NEIWA (Network of European Integrity and Whistleblowing Authorities)*.

În perioada august-septembrie 2020 a fost elaborată prima formă a proiectului de lege ce a făcut obiectul unei prime runde de consultări cu instituții și autorități publice. Proiectul a fost publicat spre consultare publică în data de 5 martie 2021[[24]](#footnote-24), fiind organizată și o dezbatere publică, la data de 8 aprilie 2021, la care au participat reprezentanți ai societății civile și ai mediului de afaceri care au formulat propuneri, sugestii și opinii valoroase în definitivarea textului. Dezideratul MJ este acela de a se asigura că legislația de transpunere va avea la bază surse extinse şi adecvate de fundamentare, astfel încât să fie asigurată conformitatea cu prevederile Directivei, nevoile identificate la nivel naţional şi integrarea în sistemul legislativ şi instituțional existent.

În privința cadrului legal în materia pantouflage-ului, evaluarea legislației privind protecția avertizorilor în interes public și migrația angajaților din sectorul public în cel privat au constituit, totodată, una din activitățile proiectului POCA „*Consolidarea capacității administrative a secretariatului tehnic al Strategiei Naționale Anticorupție 2016-2020 de a sprijini implementarea măsurilor anticorupție”*, cod SIPOCA 62, stadiul realizării acesteia fiind prezentat la secțiunea 2.3.3. din raport.

**3.3 - CONSOLIDAREA INTEGRITĂŢII, REDUCEREA VULNERABILITĂŢILOR ŞI A RISCURILOR DE CORUPŢIE ÎN SECTOARE ŞI DOMENII DE ACTIVITATE PRIORITARE (Obiectivul general 3)**

**3.3.1 Creşterea integrităţii, reducerea vulnerabilităţilor şi a riscurilor de corupţie în sistemul public de sănătate (Obiectivul specific 3.1)**

***Înfiinţarea în cadrul Ministerului Sănătăţii a unui mecanism de prioritizare a alocărilor bugetare şi evaluare a oportunităţii deciziilor MS şi CNAS, conform studiilor bazate pe dovezi şi a unor metodologii şi criterii clare de evaluar*e**

La nivelul **Casei Naționale de Asigurări de Sănătate** (CNAS) se derulează proiectul „Sistem Integrat de Management în Sistemul de Asigurări Sociale de Sănătate” – cod SIPOCA 729. Obiectivul proiectului este de a dezvolta un instrument extrem de important pentru suport operațional ce optimizează procesele decizionale ale instituției, de a furniza informații pe baza cărora pot fi realizate politici publice în domeniul sănătății, precum şi de a consolida capacitatea instituțională a CNAS de a comunica rapid și eficient cu instituțiile care alimentează cu date sistemul de sănătate publică prin creșterea gradului de interoperabilitate a sistemelor informaționale și informatice utilizate și standardizarea datelor.

Prin proiect se va asigura un sistem integrat de management, care să prelucreze datele specifice colectate de Platforma informatică din asigurările de sănătate (PIAS), să susțină realizarea de studii și evaluări precum și elaborarea de rapoarte menite să sprijine și să consolideze capacitatea administrativă a autorității, prin:

* Aplicarea sistemului de politici bazate pe dovezi în autoritățile și instituțiile publice centrale, inclusiv evaluarea ex ante a impactului, respectiv:
* Sistem integrat de management care să susțină un proces decizional performant continuu şi o planificare strategică fundamentată pe dovezi, pentru atingerea obiectivelor instituționale;
* Elaborarea Strategiei de dezvoltare a CNAS.
* Cunoștințe și abilități ale personalului din autoritățile și instituțiile publice centrale îmbunătățite pentru susținerea măsurilor/acțiunilor din cadrul acestui obiectiv specific:
* Implementarea unui program de instruire pentru personalul CNAS și al structurilor subordonate care să ofere sustenabilitate proiectului.

Totodată, principalele beneficii aduse de un astfel de sistem se referă (dar nu se limitează) la:

* Fundamentarea riguroasă a deciziilor de management CNAS/CJAS bazate pe înțelegerea nevoilor, reducerea riscurilor, creșterea eficienței cheltuielilor publice;
* Generarea de rapoarte personalizate în vederea efectuării analizelor de diferite tipuri sau statisticilor (Ministerul Sănătății, Institutul Național de Statistică, Institutul Național de Sănătate Publică, etc.);
* Extragerea, analizarea și arhivarea volumelor mari de date eșantionate, existente în cele patru sisteme informatice ce compun Platforma Informatică a Asigurărilor de Sănătate;
* Instituțiile care alimentează cu date sistemul de sănătate publică vor avea la dispoziție funcționalități pentru transmiterea și validarea datelor înregistrate în format electronic care vor fi accesate prin intermediul proiectului propus.
* Îmbunătățirea acțiunilor de control cu privire la activitățile derulate de furnizorii de servicii aflați în contract cu casele de asigurări de sănătate.

**Ministerul Sănătății** (MS), în parteneriat cu Academia Română au implementat un proiectul „Îmbunătățirea capacității de planificare strategică și management al Programelor Naționale de Sănătate Publică (PNSP) finanțate de Ministerul Sănătății”, cod SIPOCA 13, cu finanțare din Fondul Social European (FSE) prin Programul Operațional Capacitate Administrativă (POCA).

În cadrul activității „Dezvoltarea instrumentelor de planificare strategică şi de bugetare pe programe pentru programele naționale de sănătate publică”, au fost finalizate, urmând a fi aprobate:

* O analiză comprehensivă a situației actuale a Programelor Naționale de Sănătate Publică (PNSP) și evaluarea nevoilor acestora (se vor avea în vedere: deficite legate de cadrul normativ, resursele umane și formarea acestora, deficite metodologice, informaţionale, de infrastructură, inclusiv IT, financiare, manageriale s.a)”;
* O metodologie unitară de planificare strategică și bugetară, plan de măsuri pentru PNSP, matrice logframe PNSP, organizarea fluxurilor financiare și controlul implementării PNSP, incluzând criterii precum echitatea, eficiența, costurile, fezabilitatea. Colectarea datelor și informațiilor cantitative și/sau calitative necesare și stabilirea gradului de prioritate pentru fiecare Program Național de Sănătate Publică implementat.

***Transparentizarea utilizării resurselor publice prin agregarea centralizată a datelor pe portalul transparenta.ms.ro***

MS este unul dintre cele 5 ministere beneficiare ale proiectului „Creşterea calitătii şi a numărului de seturi de date deschise publicate de instituţiile publice” – SIPOCA 36, proiect implementat la nivelul Secretariatului General al Guvernului.

Scopul acestui proiect este promovarea şi creşterea atât a transparenţei ȋn administraţia publică, cât şi a gradului de comunicare cu cetăţenii prin ȋmbunătăţirea modalităţilor şi mijloacelor de publicare a datelor deschise gestionate de autorităţile şi instituţiile publice.

În prezent, MS are publicate pe platforma unică la nivel naţional, data.gov.ro, un număr de 67 seturi de date colectate atât de la nivelul instituţiei cât şi de la nivelul unităţilor aflate în coordonarea sau subordinea sa.

Continuă activitățile menționate în Raportul privind stadiul implementării Strategiei Naţionale Anticorupţie 2016-2020 în anul 2018, respectiv protocolul de colaborare al MS cu Agenția Națională pentru Agenda Digitală a României (ANADR), aplicarea Ordinului Ministrului Sănătăţii nr.1258/2016 pentru transparentizarea informaţiilor cu privire la achiziţiile publice şi contractele ce implică utilizarea patrimoniului public la nivelul spitalelor publice, serviciilor judeţene de ambulanţă şi instituţiilor cu personalitate juridică aflate în subordinea sau în coordonarea MS și încărcarea datelor pe platforma www.monitorizarecheltuieli.ms.ro, aceeaşi pe care se realizează şi monitorizarea cheltuielilor spitalelor publice, dar pe altă partiţie, platformă dezvoltată de către Serviciul de Telecomunicaţii Speciale (STS).

***Evaluarea performanţei sistemului de achiziţii centralizate al Ministerului Sănătăţii şi a oportunităţilor de extindere a sistemului***

Structura care este responsabilă de achizițiile publice, are ȋn vedere stabilirea elementelor care vor sta la baza elaborării şi implementării unei politici referitoare la achiziţiile publice centralizate ȋn domeniul sănătăţii, urmând a ȋnainta conducerii MS o propunere ȋn acest sens.

***Instituirea la nivelul MS şi CNAS a unui mecanism comun de monitorizare şi control al furnizorilor din sistemul de asigurări sociale de sănătate***

Printre beneficiile aduse de acest sistemul integrat de management dezvoltat de CNAS în cadrul proiectului „Sistem Integrat de Management în Sistemul de Asigurări Sociale de Sănătate” – cod SIPOCA 729, se numără şi îmbunătățirea acțiunilor de control cu privire la activitățile derulate de furnizorii de servicii aflați în relații contractuale cu casele de asigurări de sănătate.

Astfel, prin implementarea proiectului se va asigura fundamentarea riguroasă a deciziilor de management CNAS bazate pe înțelegerea nevoilor, reducerea riscurilor şi creșterea eficienței cheltuielilor publice, iar în ceea ce privește componenta de control, acesta va permite îmbunătățirea acțiunilor de control prin:

* Extragerea, analizarea și arhivarea volumelor mari de date eșantionate, existente în cele patru sisteme informatice ce compun Platforma Informatică a Asigurărilor de Sănătate şi
* Generarea de rapoarte personalizate în vederea efectuării de analize de diferite tipuri sau statistici (Ministerul Sănătății, Institutul Național de Statistică, Institutul Național de Sănătate Publică, etc.), respectiv acțiuni de control cu privire la activitățile derulate de furnizorii de servicii aflați în contract cu casele de asigurări de sănătate.

În anul 2020 personalul din cadrul structurii de control organizată la nivelul CNAS a participat, în calitate de membru cooptat, la 2 acțiuni de control efectuate de Ministerul Sănătății la nivelul furnizorilor de servicii medicale spitalicești, acțiuni dispuse prin ordine ale ministrului Sănătății.

***Instituirea unui mecanism de trasabilitate a medicamentelor de pe piaţa românească***

Prin Ordinul Ministrului Sănătăţii nr. 1345 din 24 noiembrie 2016, MS a creat un mecanism de monitorizare în timp real a stocurilor de medicamente la nivel national.

Au fost introduse obligaţii de raportare zilnică online pentru unitățile de distribuție engros a medicamentelor, importatorii și fabricanții autorizați, precum şi pentru farmaciile cu circuit închis și deschis. OMS 1345/2016 stabileşte şi accesul mai larg la informațiile cu privire la situația stocurilor pentru fiecare medicament, pe pagina de internet a MS (<https://ser.ms.ro/access/user>).

În anul 2017 au fost emise OMS nr. 886 din 31 iulie 2017 şi OMS nr. 1.038 din 8 septembrie 2017 care stabilesc că fiecare distribuitor angro, importator şi fabricant autorizat trebuie să raporteze pentru cantitățile livrate din fiecare medicament numele beneficiarului şi țara de destinație a livrării. Aceasta deschide posibilitatea verificării trasabilității medicamentelor pe tot lanțul de distribuție, de la fabricație până la nivel de farmacie comunitară. Ministerul Sănătății și Agenția Națională a Medicamentului şi a Dispozitivelor Medicale au astfel posibilitatea să urmărească în timp real și să limiteze exporturile paralele directe realizate de distribuitori.

Au fost definite o serie de noi obligaţii pentru producători şi distribuitorii angro, cu scopul de a asigura stocuri adecvate şi continue de medicamente. Astfel, în baza datelor raportate în platforma de monitorizare a stocurilor (SER), atunci când stocul pentru un medicament scade sub un nivel naţional de alertă, producătorul/distribuitorul primeşte interdicţie temporară de livrare intracomunitară şi export.

***Întărirea structurilor de control şi integritate ale Ministerului Sănătăţii şi extinderea atribuţiilor acestora***

A fost modificată organigrama MS, anexă la HG nr. 144/2010 privind organizarea și funcționarea Ministerului Sănătății, cu modificările şi completările ulterioare, şi a fost ȋnfiinţat Serviciul de Integritate în cadrul Direcției Control și Integritate, structură cu 7 posturi, prin reorganizarea Compartimentului de Integritate, structură cu 3 posturi.

***Îmbunătăţirea mecanismelor de răspundere pentru manageri şi ceilalţi reprezentanţi ai aparatului decizional din spitale***

Potrivit Ordinului ministrului sănătăţii nr. 1384/2010, privind aprobarea modelului-cadru al contractului de management și a listei indicatorilor de performanță a activității managerului spitalului public, modificat prin Ordinul ministrului sănătăţii nr. 730/2018, între managerul spitalului public și MS ori ministerele sau instituțiile cu rețea sanitară proprie, după caz, se încheie un contract de management care cuprinde indicatori de performanță a activității managerului spitalului public și anume:

* indicatori de management al resurselor umane;
* indicatori de utilizare a serviciilor;
* indicatori economico-financiari;
* indicatori de calitate.

În urma evaluării continue în perioada derulării mandatului, contractul de management poate înceta înainte de termen în situația neîndeplinirii nivelului de performanță asumat de către managerul spitalului public.

Prin Ordinul ministrului sănătăţii nr. 1502/2016 a fost aprobată componenţa şi atribuţiile Consiliului etic care funcţionează în cadrul spitalelor publice, act normativ ce facilitează accesul la a fi incluse ȋn Consiliul de etică a reprezentanţilor societăţii civile, fapt ce creşte transparenţa activităţii acestei entităţi.

Funcționarea Consiliilor etice la nivelul unităţilor sanitare publice prezintă următoarele avantaje:

* + implicarea directă a organizațiilor societății civile în analiza sesizărilor punctuale făcute de către pacienţi;
  + deschiderea posibilităților de analiză a serviciilor medicale din perspectiva etică, aspect esențial din relația pacient – cadru medico-sanitar, dar insuficient evidențiat în trecut;
  + crearea unui instrument practic, de natura unui circuit informațional de tip feedback, prin care unitățile sanitare pot evalua calitatea serviciilor acordate pacienților din perspectiva acestora, cât și problemele de integritate existente la nivelul unității sanitare;
  + informațiile obținute prin activitatea Consiliilor Etice oferă suport pentru deciziile de politică sanitară ale MS, iar publicarea rezultatelor în format deschis conferă prin transparență o mai bună comunicare cu societatea civilă. Publicarea rezultatelor activităţii Consiliilor Etice (număr de întâlniri, număr de sesizări etc.) se realizează pe site-ul data.gov.ro;
  + Consiliul Etic prin atribuţiile sale precum si prin implicarea activă in asigurarea calităţii actului medical, are un important rol proactiv în identificarea situațiilor de potenţială nerespectare a principiilor morale sau deontologice la nivelul fiecărui spital. asigură informarea managerului şi a Compartimentului de Integritate din cadrul MS privind conținutul avizului etic. Managerul poartă răspunderea punerii în aplicare a soluțiilor stabilite in cadrul Consiliilor etice.

***Revizuirea mecanismului de feedback al pacientului pentru a obţine, independent de unităţile medicale, informaţii despre experienţa pacienţilor***

Mecanismul de feedback al pacientului se constituie intr-un mecanism de colectare a nivelului de satisfacţie a pacienţilor în care evaluările sunt anonime, iar preluarea şi prelucrarea datelor nu depinde de angajaţii spitalelor, care pot afecta răspunsurile pacienţilor chiar şi prin simpla lor prezenţă în salon.

În vederea îndeplinirii scopului prevăzut, Mecanismul de Feedback al Pacientului cuprinde următoarele măsuri:

* + Înregistrarea datelor de contact ale pacienţilor externaţi de către spitale în baza de date electronică a CNAS – Sistemul Informaţional Unic Integrat;
  + Exportarea zilnică a datelor de contact anonimizate de către CNAS către Platforma informatică securizată a Mecanismului de Feedback al Pacientului, dezvoltată şi întreţinută de STS;
  + Transmiterea de către STS prin SMS sau e-mail a chestionarului de feedback al pacientului către un eşantion statistic relevant, selectat aleatoriu la nivelul fiecărui spital;
  + Prelucrarea şi înregistrarea anonimă a opiniilor pacienţilor externați cu privire la calitatea serviciilor oferite în cadrul spitalului, prin completarea directă a chestionarului de feedback al pacientului;
  + Publicarea lunară a rezultatelor chestionarului de feedback al pacientului pe pagina web transparenta.ms.ro, administrată de MS şi dezvoltată şi întreţinută de STS;
  + Înregistrarea sesizărilor referitoare la conduita personalului spitalului şi transmiterea acestora către autorităţile competente, dacă este cazul;
  + Analiza rapoartelor lunare şi a sesizărilor primite de la pacienți de către Consiliile de Etică din componența spitalului;
  + Evaluarea satisfacţiei pacienților cu privire la serviciile medicale primite în cadrul spitalelor publice, prin agregarea răspunsurilor oferite de pacienți cu privire la calitatea serviciilor, respectarea drepturilor pacienţilor şi conduita morală a cadrelor medico-sanitare, prin intermediul rapoartelor lunare generate de Platforma informatică securizată a Mecanismului de Feedback al Pacientului.

Sistemul este implementat din luna decembrie 2016, până ȋn prezent fiind prelucrate aproximativ 253.237 de chestionare SMS şi 915.626 chestionare web. Pentru aceste chestionare, STS, instituţie cu care MS are protocol de colaborare, a dezvoltat platforma de transmitere a SMS-urilor către pacienţi, de recepție a răspunsurilor și de analiză a acestora, indiferent de rețeaua de telefonie mobilă la care pacientul sau aparţinătorul acestuia sunt subscrişi.

Răspunsurile primite de la pacienţi pe calea SMS sau web sunt prelucrate tot pe platforma informatică dezvoltată de MS cu sprijinul STS; datele sunt exportate de pe această platformă, lunar, şi publicate ȋn format deschis pe pagina MS precum şi pe site-ul data.gov.ro. Link-ul la care pot fi accesate aceste rezultate este: http://www.ms.ro/organizare/ compartimentul-de-integritate-2/#tab-id-4.

Pentru a facilita accesul la rezultatele implementării Mecanismului de feedback al Pacientului şi pentru a asigura deplina transparenţă a implementării acestui mecanism, datele sunt publicate şi pe site-ul OGP Romania - Parteneriatul pentru o Guvernare Deschisă, proiect derulat la nivelul Guvernului României (<http://data.gov.ro/dataset/mecanismul-de-feed-back-al-pacientului-2017â>).

Serviciul de Integritate din cadrul Ministerului Sănătății monitorizează Mecanismul de Feedback al Pacientului, care așa cum a fost descris mai sus, are la bază două elemente: un chestionar de feedback al pacienților, care se transmite pacienților externați, independent de unitățile medicale și o linie telefonică securizată la care pot fi reclamate probleme legate de sistemul de sănătate.

Analiza comparativă a lunii februarie 2020 cu luna februarie 2021, la nivel naţional, relevă faptul că numărul de respondenţi a crescut de la 30.291 ȋn anul 2020 la 31.326 ȋn anul 2021 (datele pentru luna februarie a anului 2021 sunt generate de platforma informatică care gestionează Mecanismul de Feedback al Pacientului, dar nu sunt ȋncă validate şi aprobate la nivelul conducerii Ministerului Sănătăţii, astfel încât sunt utilizate doar pentru analiză comparativă).

In acelaşi timp, numărul de pacienţi care au răspuns chestionarului primit pe telefon, sau au accesat chestionarul online, pentru spitalele care asigură asistența medicală pacienților testați pozitiv cu virusul SARS-CoV-2, a fost mai scăzut după luna martie 2020.

Astfel, ca şi analiză comparativă, pentru spitalele care asigură asistența medicală pacienților testați pozitiv – Faza I, cele mai relevante exemple ȋn acest sens sunt următoarele:

|  |  |  |  |  |
| --- | --- | --- | --- | --- |
| **Nr. crt.** | **Județul** | **Spitalul** | **Număr respondenţi – Februarie 2020** | **Număr respondenţi – Februarie 2021** |
| 1. | Brașov | Spitalul Clinic de Boli Infecțioase | 87 | 38 |
| 2. | București | Institutul Național de Boli Infecțioase „Prof. Dr. Matei Balș“ | 771 | 268 |
| 3. | București | Spitalul Clinic de Boli Infecțioase «Dr. Victor Babeș» (inclusiv secția externă modulară Pipera) | 330 | 262 |
| 4. | Dolj | Spitalul Clinic de Boli Infecțioase și Pneumoftiziologie „Victor Babeș“ Craiova | 106 | 11 |
| 5. | Iași | Spitalul de Boli Infecțioase | 171 | 47 |
| 6. | Maramureș | Spitalul de Boli Infecțioase și Psihiatrie Baia Mare | 54 | 237 |
| 7. | Suceava | Spitalul Județean de Urgență „Sfântul Ioan cel Nou“ Suceava | 204 | 172 |
| 8 | Timiș | Spitalul Clinic de Boli Infecțioase și Pneumoftiziologie „Victor Babeș“ Timișoara | 62 | 41 |

Rezultatele analizei pe acest domeniu, respectiv o creştere a respondenţilor la nivel naţional însoţită de o scădere a numărului acestora pentru spitalele care asigură asistența medicală pacienților testați pozitiv cu virusul SARS-CoV-2, nu reflectă un paradox, ci realitatea impactului social pe care pandemia ȋl are ȋn rândurile populaţiei.

Astfel, izolarea la domiciliu, carantinarea, fractura interacţiunii sociale face-to-face, au condus, pentru spitalele care nu asigură asistența medicală pacienților testați pozitiv cu virusul SARS-CoV-2, la o mai mare disponibilitate a pacienţilor de a răspunde solicitărilor noastre, ȋn contextul ȋn care din cele 378 de unităţi sanitare publice cu paturi de la nivel naţional, 10 sunt spitale care asigură asistența medicală pacienților testați pozitiv cu virusul SARS-CoV-2 în faza I, 56 sunt spitale care asigură asistența medicală pacienților testați pozitiv cu virusul SARS-CoV-2 și în faza a II-a, iar 170 sunt spitale de suport pentru pacienții testați pozitiv sau suspecți cu virusul SARS-CoV-2, ȋn aceste spitale tendinţa fiind de scădere a numărului de respondenţi.

Rolul de sprijin și îndrumare a responsabililor de integritate din unitățile subordonate sau aflate în coordonarea ministerului se manifestă în mod continuu și permanent. Serviciul de Integritate este în contact permanent și cu consiliile etice din sistemul sanitar.

De asemenea, acțiuni de instruire și diseminare de informații pe subiectul luptei anticorupție și de diminuare a riscurilor de corupție sunt organizate în toată rețeaua MS de către Serviciul de Integritate, în colaborare cu ANI, DGA și alte instituții de profil. Un exemplu este proiectul „Mecanisme eficiente pentru prevenirea și combaterea corupției în administrația publică”, o serie de sesiuni de instruire derulate de DGA, cu susținerea MS, la care au participat toți responsabilii de integritate din rețeaua de sănătate publică de la nivelul fiecărui județ.

MS a sprijinit și colaborat cu Ministerul Justiției, prin participarea angajaților din sistemul public de sănătate la sesiunea de instruire cu tema ”Etică și integritate instituțională” organizată în cadrul proiectului „Consolidarea capacității administrative a secretariatului tehnic al Strategiei Naționale Anticorupție 2016-2020 de a sprijini implementarea măsurilor anticorupție”, cod SIPOCA 62.

**3.3**.**2 Creşterea integrităţii, reducerea vulnerabilităţilor şi a riscurilor de corupţie în sistemul naţional de educaţie (Obiectivul specific 3.2)**

***Reorganizarea Consiliului Naţional de Etică şi a Consiliului de Etică şi Management Universitar, care să monitorizeze durata soluţionării sesizărilor la comisiile de etică din universităţi şi institutele de cercetare-dezvoltare***

***Adoptarea unui cod de etică pentru învăţământul preuniversitar care să stipuleze interdicţii clare, vizând practici de tipul meditaţiilor acordate de către profesori elevilor de la propriile clase***

În vederea coordonării şi monitorizării aplicării normelor de conduită morală şi profesională în activităţile de învăţământ preuniversitar, Consiliul naţional de etică din învăţământul preuniversitar a urmărit, în anul 2020, aplicarea Codului-cadru de etică al personalului didactic din învăţământul preuniversitar, aprobat prin Ordinul ministrului educaţiei naţionale nr. 4831 din 30 august 2018.

La nivelul unităților de învățământ preuniversitar, consiliul profesoral stabilește propriul Cod de etică profesională, în conformitate cu dispoziţiile Codului-cadru de etică al personalului didactic din învăţământul preuniversitar şi Legea nr. 477/2004 privind Codul de conduită a personalului contractual din autorităţile şi instituţiile publice. Inspectoratele școlare județene și-au elaborat propriile coduri de conduită care sunt aprobate în consiliile de administrație și aduse la cunoștința angajaților. De asemenea, potrivit art. 128, alin. 2 din Legea educației naționale nr. 1/2011, cu modificările și completările ulterioare, universitățile și-au elaborat Codul de etică și deontologie profesională universitară, parte a Cartei universitare, având obligația de a-l posta pe site-ul propriu.

Prin Ordinul nr. 3871/2019 din 9 aprilie 2019, s-a modificat Ordinul ministrului educaţiei naţionale nr. 5552/2017 privind componenţa Consiliului de etică şi management universitar.

Personalul didactic, în relaţiile cu alte unităţi şi instituţii de învăţământ, precum şi cu instituţiile şi reprezentanţii comunităţii locale, trebuie să respecte şi să aplice norme de conduită prin care asigură sprijin în scopul furnizării unor servicii educaţionale de calitate și manifestă responsabilitate şi transparenţă în furnizarea de informaţii către instituţiile de stat în protejarea drepturilor beneficiarului direct al educaţiei, atunci când interesul şi nevoia de protecţie a acestuia impun acest lucru. De asemenea, eliminarea oricăror activități care generează corupție, fraudarea examenelor, solicitarea, acceptarea sau colectarea de către personalul didactic a unor sume de bani, cadouri sau prestarea anumitor servicii de interes privat pentru cadrul didactic, în vederea beneficierii de către educabili de tratament preferențial ori sub amenințarea unor sancțiuni, traficul de influență, favoritismul, precum și oferirea de meditații contra cost, cu proprii educabili, prin constrângere, reprezintă un set de norme de conduită, prevăzute în articolul 5 al Codului de etică pentru învățământul preuniversitar.

Consiliul Național de Etică a centralizat cele 42 de rapoarte de la Comisiile județene de etică. Rapoartele centralizează faptele sesizate și analizate de către comisiile județene constituite la nivelul inspectoratelor școlare.

***Adoptarea la nivel naţional a unui cadru transparent, bazat pe criterii de performanţă, pentru asigurarea integrităţii concursurilor de inspector şcolar general, inspector şcolar general adjunct, inspector şcolar, directori ai caselor corpului didactic şi directori ai unităţilor de învăţământ preuniversitar***

Prin Ordinul nr. 3992/2020, publicat în publicat în Monitorul Oficial cu numărul 353 și intrat în vigoare la data de 4 mai 2020 a fost aprobată *Metodologia**de organizare și desfășurare a concursului pentru ocuparea funcțiilor de inspector școlar general, inspector școlar general adjunct din inspectoratele școlare și de director al casei corpului didactic.*

Prin Ordinul nr. 3993/2020, publicat în Monitorul Oficial cu numărul 360 și intrat în vigoare la data de 6 mai 2020, a fost aprobată *Metodologia de organizare şi desfăşurare a concursului pentru ocuparea funcţiei de inspector şcolar din inspectoratele şcolare*.

***Introducerea unui sistem sancţionator disuasiv anti-plagiat, inclusiv prin condiţionarea acordării unor beneficii de ordin financiar de evaluarea lucrării de doctorat de către CNATDCU, precum şi dezvoltarea unui mecanism de avertizare şi detectare timpurie a comportamentelor neconforme***

În vederea îndeplinirii acestei măsuri, în anul 2020, au fost emise:

* Ordinul nr. 4621 din 23 iunie 2020, pentru aprobarea Regulamentului de organizare și funcționare a Consiliului Național de Atestare a Titlurilor, Diplomelor și Certificatelor Universitare;
* Ordinul nr. 5229 din 17 august 2020, pentru aprobarea metodologiilor referitoare la acordarea atestatului de abilitare, acordarea titlului de doctor, precum și la soluționarea sesizărilor cu privire la nerespectarea standardelor de calitate sau de etică profesională, inclusiv cu privire la existența plagiatului, în cadrul unei teze de doctorat.

În conformitate cu atribuțiile prevăzute în Regulamentul de organizare și funcționare, aprobat prin OMENCȘ nr. 3482/2016, în anul 2020 Consiliul Național de Atestare a Titlurilor, Diplomelor și Certificatelor Universitare (CNATDCU) a luat 5 decizii de retragere a titlului de doctor, 2 de menținere a titlului de doctor, iar în 3 cazuri a mai solicitat și alte documente necesare pentru efectuarea analizei asupra acelor teze de doctorat și luarea unei decizii.

Pentru asigurarea transparenţei procesului de evaluare la nivelul învăţământului superior şi pentru responsanilizarea instituţiilor de învâţământ superior Ministerul Educației şi Cercetării (MEC), în colaborare cu ARACIS, implementează, proiectul *Îmbunătățirea politicilor publice în învățământul superior și creșterea calității reglementărilor prin actualizarea standardelor de calitate QAFIN*. Scopul proiectului îl reprezintă realizarea și punerea în aplicare a politicilor publice bazate pe dovezi, prin creșterea calității reglementărilor cu privire la evaluarea calității în învățământul superior și la clasificarea și ierarhizarea instituțiilor de învățământ superior, respectiv a programelor de studii și prin îmbunătățirea capacității administrative a MEC și ARACIS, prin adaptarea structurilor, optimizarea proceselor și pregătirea resurselor umane, folosind mecanisme transparente de consultări publice, care asigură participarea la decizie a cetățenilor și aplicarea unor standarde de calitate europene.

***Introducerea unor noţiuni elementare de drept, etică şi educaţie civică în programa şcolară a disciplinelor ce vizează dezvoltarea şi diversificarea competenţelor sociale şi civice***

În anul 2020, s-a continuat aplicarea Programei pentru Educație socială pentru clasele V-VIII aprobată prin OMEN nr. 3393/28.02.2017 avându-se în vedere introducerea noțiunilor axate pe dezvoltarea competențelor sociale (Gândire critică și drepturile copilului – clasa a V-a, Educaţie interculturală – clasa a VI-a, Educaţie pentru cetăţenie democratică – clasa a VII-a, Educație economico-financiară – clasa a VIII-a).

***Înfiinţarea de programe de pregătire universitară şi postuniversitară pe teme de etică şi integritate, organizate în facultăţi care deţin expertiză în domeniul eticii organizaţionale***

Exemplele de bună practică și experiențele dobândite prin organizarea programelor de pregătire universitară şi postuniversitară pe teme de etică şi integritate (ex. masterul Integritate publică și politici anticorupție organizat de Școala Națională de Studii Politice și Administrative) sunt susținute de către MEC și generalizate din anul 2018, prin Ordinul nr. 3131 privind includerea în planurile de învățământ, pentru toate instituțiile de învățământ superior din sistemul național, a cursurilor de etică și integritate academică. Astfel, în anul 2020, în acord cu orientările Strategiei Naționale anticorupție pe perioada 2016-2020 și Legea educației naționale nr. 1/2011, cu modificările și completările ulterioare, acest tip de curs cu durata de minimum 14 ore s-a regăsit în cadrul studiilor universitare de masterat și doctorat.

***Constituirea centrelor de evaluare a lucrărilor de bacalaureat şi evaluarea naţională de la clasa a opta în judeţe limitrofe celor în care s-a desfăşurat examenul şi desemnarea aleatorie a judeţelor pentru care se realizează evaluarea, ulterior finalizării fiecărei probe***

Potrivit *Metodologiei de organizare și desfășurare a examenului de bacalaureat*, lucrările se corectează în centre de evaluare din alte județe decât cele în care candidații au susținut probele.

***Publicarea standardizată a informaţiilor privind veniturile, cheltuielile, achiziţiile publice, sponsorizările, precum şi activitatea academică de la nivelul unităţilor sistemului de învăţământ de stat/instituţiilor de învăţământ superior***

Universitățile au obligația de a publica pe propriul site informații publice privind veniturile, cheltuielile, achiziţiile publice, precum şi rapoartele privind activitatea de cercetare, academică şi financiară, profilul google academic ale cadrelor didactice.

Rapoartele semestriale şi anuale de activitate ale unităților de învățământ preuniversitar, precum și raportul general privind starea şi calitatea învăţământului din unitatea de învăţământ sunt, în general, făcute publice pe site-ul unităţilor de învăţământ sau, în lipsa acestuia, prin orice altă formă şi prin transmiterea unui exemplar către comitetul reprezentativ al părinţilor şi asociaţia de părinţi, acolo unde există. Inspectoratele școlare județene au în responsabilitate verificarea asigurării transparenței decizionale, atât în propria instituție, cât și in cadrul unităților de învățământ subordonate.

**3.3.3 Creşterea integrităţii, reducerea vulnerabilităţilor şi a riscurilor de corupţie în activitatea membrilor Parlamentului (Obiectivul specific 3.3)**

***Dezvoltarea unui cod de conduită pentru membrii Parlamentului şi (ii) asigurarea existenţei unui mecanism de respectare a acestuia atunci când este necesar (măsură restantă SNA 2012-2015 şi recomandare GRECO runda a IV-a - paragraful 25)***

Parlamentul României a adoptat Hotărârea nr. 77/11 octombrie 2017 privind Codul de conduită al deputaților și senatorilor, care reglementează normele și principiile de conduită parlamentară în exercitarea mandatului încredințat. Astfel, Codul de conduită vizează aspecte precum: independența, obiectivitatea, responsabilitatea, probitatea, conduita, informarea cetățenilor, regimul declarațiilor etc.

În Raportul Interimar de Conformitate privind România, aferent rundei a patra de evaluare a GRECO, organismul anticorupție al Consiliului Europei a salutat adoptarea codului de conduită pentru membrii Parlamentului. Cu toate acestea, GRECO a subliniat contradicțiile dintre articolul 9 (Procedura de soluționare a sesizărilor) și articolul 10 (Sancțiuni) din codul de conduită și a considerat că aceste contradicții pot submina eficacitatea aplicării în practică a actului normativ menționat. GRECO a solicitat, astfel, autorităților să adopte o abordare mai hotărâtă în vederea implementării părții a doua a acestei recomandări.

***Analizarea şi îmbunătăţirea sistemului de imunităţi al parlamentarilor în exerciţiu, inclusiv al acelora care sunt şi actuali sau foşti membri ai Guvernului, inclusiv prin reglementarea unor criterii clare şi obiective privind deciziile de ridicare a imunităţii şi prin renunţarea la necesitatea ca organele de urmărire penală să înainteze întregul dosar (recomandare GRECO runda a IV-a - paragraful 61 - Recomandarea vizează cererile de încuviinţare a percheziţiei, reţinerii sau arestării preventive, precum şi pe cele de începere a urmăririi penale***

Prin Hotărârea Camerei Deputaţilor nr. 23/2019 a fost modificat Regulamentul Camerei Deputaţilor aprobat prin Hotărârea nr. 8/1994, cu modificările ulterioare.

Cu privire la deputați, Regulamentul Camerei Deputaților prevede expres faptul că deputații pot fi urmăriți și trimiși în judecată penală pentru fapte care nu au legătură cu voturile sau cu opiniile politice exprimate în exercitarea mandatului, dar nu pot fi percheziționați, reținuți sau arestați fără încuviințarea Camerei Deputaților, după ascultarea lor.

Cererea de reținere, arestare sau percheziție a deputatului se adresează de către ministrul justiției președintelui Camerei Deputaților, pentru a fi supusă aprobării plenului Camerei. Președintele Camerei Deputaților aduce de îndată cererea la cunoștința Biroului permanent, care o trimite Comisiei juridice, de disciplină și imunități, pentru a întocmi un raport în termen de cel mult 3 zile.

Raportul va cuprinde toate argumentele, atât în favoarea aprobării cererii, cât și pe cele împotriva aprobării acesteia. Toate argumentele vor fi raportate la îndeplinirea criteriilor și liniilor directoare pentru ridicarea imunității parlamentare cuprinse în capitolul V din «Raportul Comisiei de la Veneția privind scopul și ridicarea imunității parlamentare CDL-AD (2014)011».Raportul comisiei se aprobă prin votul secret al majorității membrilor prezenți. Proiectul de hotărâre privind aprobarea cererii ministrului justiției se supune spre dezbatere și adoptare plenului Camerei Deputaților, în termen de 5 zile de la depunerea raportului.

Prin Hotărârea nr. 23/2019 au fost aduse modificări și în cazul procedurii privind cererea de urmărire penală a membrilor sau foștilor membri ai Guvernului care sunt și deputați. Astfel, Camera Deputaților are dreptul să ceară urmărirea penală a oricărui membru al Guvernului. Dezbaterea cererii se poate face pe baza raportului întocmit de o comisie de anchetă sau pe baza unui raport întocmit de o comisie permanentă.

În cazul în care președintele Camerei Deputaților primește o solicitare a procurorului general al Parchetului de pe lângă Înalta Curte de Casație și Justiție, adresată Camerei Deputaților, pentru ca aceasta să ceară urmărirea penală a unui membru al Guvernului care este și deputat, respectiva solicitare este adusă la cunoștința Biroului permanent al Camerei Deputaților, de îndată. Biroul permanent al Camerei Deputaților are obligația să ceară Comisiei juridice, de disciplină și imunități să prezinte un raport.

Raportul va cuprinde toate argumentele, atât în favoarea aprobării cererii, cât și pe cele împotriva aprobării acesteia. Toate argumentele vor fi raportate la îndeplinirea criteriilor și liniilor directoare pentru ridicarea imunității parlamentare cuprinse în capitolul V din «Raportul Comisiei de la Veneția privind scopul și ridicarea imunității parlamentare CDL-AD (2014)011». Raportul comisiei se aprobă prin votul secret al majorității membrilor prezenți.

Rapoartele cu privire la cererea de urmărire penală se prezintă și se dezbat în plenul Camerei Deputaților în cel mult 5 zile de la depunerea lor la Biroul permanent. Proiectul de hotărâre privind cererea de urmărire penală, întocmit de Comisia juridică, de disciplină și imunități, se adoptă cu votul majorității deputaților prezenți.

În cadrul Reuniunii Plenare din iunie 2019, Grupul de State împotriva Corupției (GRECO) a salutat modificarea Regulamentului Camerei Deputaţilor, apreciind că aceasta este o soluţie aplicabilă şi în cazul Senatului.

**3.3.4 Creşterea integrităţii, reducerea vulnerabilităţilor şi a riscurilor de corupţie în sistemul judiciar (Obiectivul specific 3.4)**

***Aprobarea şi implementarea unui plan multianual de acţiune pentru promovarea integrităţii în sistemul judiciar***

Prin Hotărârea Plenului Consiliului Superior al Magistraturii nr. 161/26.02.2018 a fost aprobat Planul de integritate pentru implementarea Strategiei naţionale anticorupţie 2016-2020 la nivelul autorităţii judecătoreşti, care ulterior a fost modificat prin Hotărârea Plenului Consiliului Superior al Magistraturii nr. 941/11.10.2018.

***Completarea Codului de etică al judecătorilor şi procurorilor în aşa manieră încât să ofere îndrumare potrivită în special cu privire la conflictele de interese (e.g. exemple, tipuri), incompatibilităţi şi activităţi accesorii, imparţialitate şi alte aspecte relaţionate acesteia (incluzând mai ales acceptarea cadourilor şi a altor avantaje, conduita în viaţa privată) (recomandare GRECO runda a IV-a - paragraful 97) şi să asigure delimitarea aspectelor de etică de cele disciplinare***

În anul 2016, în cadrul proiectului „Întărirea capacităţii sistemului judiciar românesc de a răspunde provocărilor noilor schimbări legislative şi instituţionale”, Consiliul Superior al Magistraturii (CSM) a elaborat un ghid de bune practici privind etica şi deontologia. Documentul a fost conceput ca un instrument pentru judecători şi procurori pentru a înţelege mai bine diferitele aspecte ale profesiei, cu accent pe practică și oferă o analiză a fiecărui articol din Codul deontologic al judecătorilor şi procurorilor din anul 2005, arătând „modul de interpretare” şi „modul de aplicare” a principiului (principiilor).

Totodată, la nivelul Consiliului Superior al Magistraturii se află în lucru o analiză a problematicii delimitării conduitei magistraților care intră în sfera răspunderii disciplinare, de conduita ce ar putea reprezenta încălcări ale Codului deontologic.

De asemenea, la nivelul Consiliului s-a decis elaborarea unei lucrări având ca finalitate elaborarea unui nou cod deontologic al judecătorilor și procurorilor și constituirea unui grup de lucru în vederea elaborării acestuia.

***Abordarea riscurilor de integritate ale judecătorilor şi procurorilor, în special prin (i) asumarea de către Consiliul Superior al Magistraturii şi Inspecţia Judiciară a unui rol mai activ în materie de analiză, informare şi îndrumare şi (ii) consolidarea rolului şi eficienţei titularilor funcţiilor de conducere din fruntea instanţelor şi parchetelor, fără a fi afectată independenţa judecătorilor şi procurorilor (recomandare GRECO runda a IV-a - paragraful 114)***

CSM a raportat că în anul 2020 au fost înregistrate mai multe solicitări de exprimare a unor puncte de vedere vizând materia incompatibilităților și interdicțiilor judecătorilor și procurorilor. După analizarea cererilor în cadrul comisiei de specialitate, au fost transmise răspunsuri solicitanților.

Totodată, cele trei ghiduri de bune practici aprobate de către CSM (*Ghidul de bune practici privind relația sistemului judiciar cu celelalte profesii juridice*, în special avocați, *Ghidul de bune practici privind relația sistemului judiciar cu mass media*, *Îndrumar de bune practici privind activitatea judecătorilor și procurorilor în spațiul social media/platformele online*) în cadrul proiectului „TAEJ - Transparență, accesibilitate și educație juridică prin îmbunătățirea comunicării publice la nivelul sistemului judiciar” constituie o etapă importantă în modernizarea procedurilor de verificare specifice activității Inspecției Judiciare.

***Creşterea eforturilor de formare şi conştientizare cu privire la integritate şi componentele preventive ale politicilor anticorupţie, inclusiv pentru judecătorii şi procurorii în funcţie (recomandare GRECO runda a IV-a - paragraful 119)***

La data de 20 februarie 2020, prin Hotărârea nr. 19/2020, Plenul CSM a aprobat *Programul de formare continuă 2020* prin care au fost prevăzute organizarea a 5 seminarii, a unei conferine şi a unei şcoli de vară în domeniul eticii şi deontologiei. Contextul pandemic din anul 2020 a condus la organizarea unui singur eveniment dintre cele programate, respectiv conferinţa destinată formării profesionale continue în domeniul eticii şi deontologiei judiciare.

În cadrul programului dedicat magistraţilor a fost asigurată formarea în domeniul eticii şi deontologiei judiciare, cei 194 de magistraţi parcurgând un modul de 6 ore de formare.

În cadrul formării iniţiale a fost asigurată formarea a 210 auditori de justiţie în cadrul disciplinei *Etică şi organizare judiciară*, după cum urmează:

* + Pentru auditorii de anul I, 27 ore de formare tip seminar alocate disciplinei *Etică şi organizare judiciară*;
  + Cursurile susţinute pentru auditorii de justiţie din anul I de formare la disciplina Ştiinţe socio-umane au vizat şi aspecte de etică şi deontologie profesională: „Rolul magistraţilor în problematica diversităţii culturale”;
  + Activităţile extracurriculare organizate pentru auditorii de justiţie din anul I, care au constat în întâlniri cu magistraţi, având ca temă specificul profesiilor de judecător şi procuror, au inclus şi aspecte de etică şi deontologie profesională;
  + Activităţi incluse în cadrul programului de schimb de experienţă eAIAKOS 2020 (3 de auditori de justiţie au beneficiat de acest program).

**3.3.5 Creşterea integrităţii, reducerea vulnerabilităţilor şi a riscurilor de corupţie în finanţarea partidelor politice şi a campaniilor electorale (Obiectivul specific 3.5)**

***Organizarea periodică de către AEP a unor sesiuni de formare pentru reprezentanţii partidelor politice (măsură preluată din SNA 2012-2015)***

Autoritatea Electorală Permanentă (AEP) a derulat în perioada 2018-2020 proiectul „ARGUS - integritate, etică, transparență, anticorupție în finanțarea partidelor politice și a campaniilor electorale”, finanţat prin Programul Operațional Capacitate Administrativă 2014-2020, care a urmărit, printre altele, creșterea gradului de înțelegere a standardelor în materia finanțării partidelor politice şi a campaniilor electorale şi promovarea bunelor practici în materie.

Obiectivele specifice ale proiectului au vizat:

* + Îmbunătățirea capacității administrative a AEP prin transparență, vizând prevenirea vulnerabilităților și a riscurilor de corupție în finanțarea partidelor politice și a campaniilor electorale;
  + Creșterea capacității AEP de asigurare a eticii și integrității la nivelul instituției promovând norme unitare si proceduri actualizate în domeniul controlului și managementului riscurilor și vulnerabilităților instituționale;
  + Dezvoltarea competențelor necesare personalului din AEP în vederea identificării riscurilor și vulnerabilităților interne și a exercitării funcției de control cu respectarea standardelor legale de integritate.

Principala activitate întreprinsă în anul 2020 în cadrul proiectului a fost publicarea „Ghidului de bune practici privind finanţarea partidelor”*,* document ce ilustrează standardele internaționale și regionale, precum și exemple relevante de bune practici în domeniu, constituind un material esențial pentru actorii relevanți implicați în procesul de elaborare a actelor normative și administrative, persoanele cu atribuții de control specific, precum și mandatarii financiari și trezorierii formațiunilor politice și ai competitorilor electorali, după caz.

AEP a raportat că în anul 2020, în contextul pregătirii și desfășurării alegerilor pentru autoritățile administrației publice locale și a alegerilor pentru Senat și Camera Deputaților, au fost organizate:

* O conferință de presă având ca obiect prezentarea Ghidului finanțării campaniei electorale la alegerile pentru autoritățile administrației publice locale din data de 27 septembrie 2020 la care au participat reprezentanți ai presei, ai formațiunilor politice și mandatari financiari. În cadrul conferinței de presă, printre altele, au fost lămurite aspecte cu privire la înregistrarea mandatarilor financiari, deschiderea conturilor pentru campanie, sursele de finanțare ce pot fi utilizate ca și contribuții, destinațiile și procentele în care trebuie să se încadreze cheltuielile electorale. Conferința de presă a fost difuzată în direct pe canalul YouTube al instituției, fiind asigurată și traducerea în limbaj mimico-gestual.
* 5 sesiuni de instruire a mandatarilor financiari și a reprezentanților acestora sau ai formațiunilor politice, după cum urmează:
* La data de 27 iulie 2020 a avut loc dezbaterea publică a *Ghidului finanțării campaniei electorale la alegerile pentru autorităţile administraţiei publice locale* din data de 27 septembrie 2020, prin intermediul platformei Microsoft Teams, un număr de 17 reprezentanți ai formațiunilor politice;
* La data de 4 septembrie 2020, a avut loc, prin intermediul platformei Microsoft Teams, o întrunire având ca temă finanțarea campaniei electorale la alegerile pentru autorităţile administraţiei publice locale din data de 27 septembrie 2020, reunind un număr de 157 de mandatari financiari ai formațiunilor politice;
* La data de 10 septembrie 2020, a avut loc, prin intermediul platformei Microsoft Teams, a doua întrunire având ca temă finanțarea campaniei electorale la alegerile pentru autorităţile administraţiei publice locale din data de 27 septembrie 2020, la care au participat 163 de mandatari financiari ai formațiunilor politice sau reprezentanți ai acestora;
* La data de 11 noiembrie 2020, a avut loc, prin intermediul platformei Microsoft Teams, o întrunire având ca temă finanțarea campaniei electorale la alegerile pentru Senat și Camera Deputaților din data de 6 decembrie 2020, la care au particuipat 30 de mandatari financiari ai formațiunilor politice sau reprezentanți ai acestora;
* La data de 13 noiembrie 2020, a avut loc, prin intermediul platformei Microsoft Teams, o întrunire având ca temă finanțarea campaniei electorale la alegerile pentru Senat și Camera Deputaților din data de 6 decembrie 2020, cu participarea a 172 de mandatari financiari ai formațiunilor politice sau reprezentanți ai acestora, fiind reluate subiectele tratate la întrunirea anterioară.

În anul 2020, au fost elaborate și distribuite reprezentanților partidelor politice, mandatarilor financiari și personalului Autorității Electorale Permanente 2 materiale de informare:

* *Ghidul finanțării campaniei electorale la alegerile pentru autoritățile administrației publice locale* din data de 27 septembrie 2020;
* *Ghidul finanțării campaniei electorale la alegerile pentru Senat și Camera Deputaților* din data de 6 decembrie 2020.

***Asigurarea publicităţii surselor de finanţare a activităţii partidelor politice şi a campaniilor electorale, precum şi a cheltuielilor aferente (măsură preluată din SNA 2012-2015)***

Măsura a fost realizată prin prin publicarea pe site-ul www.finantarepartide.ro a raportărilor înaintate AEP de partidele politice (33 de raportări în anul 2016, 43 în anul 2017, 31 în anul 2018, 44 în anul 2019 și 68 în anul 2020).

Datele cantitative privind misiunile de control al surselor de finanțare a activității partidelor politice și a campaniilor electorale, precum și sancțiunile aplicate, sunt prevăzute în rapoartele de activitate ale AEP și în rapoartele privind activitatea desfășurată de către Departamentul de control al finanțării partidelor politice și a campaniilor electorale.

În anul 2020 au fost înregistrate 497 de sesizări și 462 de petiții și solicitări în domeniu. De asemenea, au fost întocmite 137 de procese-verbale de constatare a contravențiilor. Au fost acordate amenzi în cuantum total de 185.000 de lei și s-au confiscat sume în cuantum total de 1.812.969,51 de lei. Situația detaliată a sancțiunilor va fi disponibilă în „Raportul privind activitatea desfășurată de către Departamentul de control al finanțării partidelor politice și a campaniilor electorale în anul 2020”, ce urmează a fi publicat până la data de 30 aprilie 2021 la adresa www.finantarepartide.ro.

***Dezvoltarea şi utilizarea programelor informatice pentru eliminarea votului multiplu şi a votului exprimat fără drept***

AEPa continuat cooperarea cu Serviciul de Telecomunicații Speciale (STS) în vederea dezvoltării Sistemului informatic de monitorizare a prezenței la vot şi de prevenire a votului ilegal (SIMPV), pus în practică pentru prima dată la alegerile din anul 2016, precum şi a altor aplicații informatice folosite la procesul electoral. Prin Legea nr. 148/2019 pentru modificarea și completarea unor acte normative în materie electorală Sistemul informatic de monitorizare a prezenței la vot și de prevenire a votului ilegal (SIMPV) este operaționalizat pentru toate tipurile de alegeri și referendumuri. În acest context, a fost actualizată și legislația secundară specifică prin adoptarea Hotărârii AEP nr. 36/2019 privind aprobarea Normelor metodologice privind funcționarea Sistemului informatic de monitorizare a prezenței la vot și de prevenire a votului ilegal, selecția, desemnarea și atribuțiile operatorilor de calculator ai birourilor electorale ale secțiilor de votare, verificarea corelațiilor din procesele-verbale de consemnare a rezultatelor votării, precum și condițiile de înregistrare video-audio a operațiunilor efectuate de către membrii birourilor electorale ale secțiilor de votare pentru numărarea voturilor,fiind aduse modificări și completări prin Hotărârea AEP nr. 39/2019, Hotărârea AEP nr. 13/2020, Hotărârea AEP nr. 24/2020, respectiv prin Hotărârea AEP nr. 29/2020.

Conform datelor furnizate de STS, numărul de semnalări ale aplicației ADV privind alegători care s-au prezentatla secția de votare și figurau ca deja înscriși în SIMPV a scăzut treptat, fiind consemnate următoarele valori:

|  |  |
| --- | --- |
| **Scrutin** | **Nr. de semnalări** |
| Alegeri locale (2016) | 35.373 |
| Alegeri parlamentare (2016) | 240.496 |
| Alegeri europarlamentare (2019) | 163.005 |
| Alegeri prezidențiale (2019) – Turul I | 37.123 |
| Alegeri prezidențiale (2019) – Turul II | 26.326 |
| Alegeri locale (2020) | 306 |
| Alegeri parlamentare (2020) | 187 |

AEP nu deține instrumentele și mecanismele adecvate întocmirii unei situații privind numărul de condamnări pentru exercitarea votului multiplu.

***Asigurarea resurselor necesare pentru o selecţie competitivă a oficialilor electorali şi dezvoltarea unui modul de pregătire specializată pentru aceştia***

Acest obiectiv vizează activitatea și statutul juridic al experților electorali și al operatorilor de calculator. Corpul experţilor electorali reprezintă evidența permanentă a persoanelor care au vocaţia de a deveni președinți ai birourilor electorale ale secțiilor de votare din țară și din străinătate sau locțiitori ai acestora, înființată, gestionată și actualizată de AEP. Operatorii de calculator sunt persoanele desemnate pentru a opera terminalele informatice specifice SIMPV la nivelul birourilor electorale ale secțiilor de votare.

Condiţiile de admitere a persoanelor în Corpul experţilor electorali sau în evidențele operatorilor de calculator sunt reglementate, în principal, prin Legea nr. 208/2015 privind alegerea Senatului și Camerei Deputaților, precum și pentru organizarea și funcționarea AEP, cu modificările și completările ulterioare, Hotărârea AEP nr. 11/2015, cu modificările și completările ulterioare, precum și Hotărârea AEP nr. 36/2019, fiind asigurate profesionalismul, imparţialitatea şi integritatea experților electorali și a operatorilor de calculator.

AEP monitorizează în mod permanent îndeplinirea acestor condiţii, precum şi situaţiile în care oficialii electorali au fost sancţionaţi contravenţional sau penal în legătură cu un proces electoral. Furnizarea de informații inexacte, incomplete sau cu întârziere de instituţiile care le deţin reprezintă un risc pentru evaluarea respectării cerinţelor de integritate.

La nivelul anului 2020, AEP a înregistrat 7 comunicări referitoare la fapte de natură penală săvârșite de către 12 persoane care aveau calitatea de expert electoral, dintre acestea 4 fiind urmărite penal și 8 fiind condamnate penal. De asemenea, au fost înregistrate 49 de comunicări referitoare la fapte de natură contravențională.

Situația persoanelor care au fost excluse din Corpul experților electorali sau în cazul cărora s-a constatat încetarea calității de expert electoral în anul 2020 se prezintă astfel: 189 prin deces, 1510 retrageri voluntare, 2370 experți în cazul cărora s-a constat neîndeplinirea condițiilor legale pentru deținerea acestei calități şi 39 experţi care au săvârșit contravenții privind alegerile sau referendumurile.

AEP a raportat că s-au asigurat resursele financiare adecvate pentru plata indemnizațiilor oficialilor electorali, cuantumul total al indemnizației încasate crescând în mod constant.

Astfel, valoarea maximă a indemnizației cuvenite operatorilor de calculator, președinților birourilor electorale ale secțiilor de votare din țară și locțiitorilor acestora, înainte de reținerea impozitului pe venit, a crescut treptat de la suma de 425 lei pentru alegerile locale din anul 2016, la 750 de lei pentru alegerile parlamentare din anul 2016, la 950 de lei pentru alegerile europarlamentare și pentru primul tur al alegerilor prezidențiale din anul 2019, până la suma de 1250 de lei pentru alegerile locale și parlamentare din anul 2020. Alături de aceste indemnizații, după caz, au fost acordate, prin Hotărâri ale Guvernului, indemnizații de protocol, dreptul de a primi, la cerere, o zi liberă plătită de la locul de muncă, în ziua următoare zilei votării, precum și posibilitatea decontării cheltuielilor de transport din localitatea de domiciliu sau reședință al președinților birourilor electorale ale secțiilor de votare, al locțiitorilor acestora și al operatorilor de calculator la și de la ședințele de instruire, după caz, precum și în exercitarea atribuțiilor ce le revin.

În anul 2020 au fost admise în Corpul experţilor electorali 10.551 persoane, din care 397 de persoane au fost admise pe bază de aviz favorabil şi 10154 persoane au fost admise în urma promovării examenului

Pentru persoanele care au ocupat funcția de președinte al unui birou electoral al unei secții de votare din țară sau de locțiitor al acestuia, în anul 2020 s-au organizat 532 de instruiri la care au participat un total de 60.906 de persoane.

În anul 2020 au fost organizate de către Serviciul de Telecomunicații Speciale, cu sprijinul AEP și al MAE 120 de sesiuni de instruire la care au participat un număr de 1.602 persoane. Dintre acestea persoane, 1259 au fost desemnate, prin decizie a AEP, ca membri-operatori în cadrul birourilor electorale ale secțiilor de votare din străinătate.

Având în vedere organizarea alegerilor pentru autoritățile administrației publice locale și a celor pentru Senat și Camera Deputaților, în anul 2020, AEP a realizat și diseminat următoarele materiale:

* + Manualul expertului electoral (publicat la Aplicația de testare online a experților electorali);
  + Material de informare privind condițiile de admitere în Corpul experților electorali (publicat la adresa www.roaep.ro, secțiunea Corpul experților electorali);
  + Clipuri video de informare a alegătorilor privind condițiile de exercitarea a dreptului de vot (realizat în limba română și în limba maghiară în colaborare cu MAI și MS, fiind adus la cunoștința publicului atât prin intermediul rețelelor de socializare, cât și prin intermediul televiziunilor și radioului);
  + Clip video privind recrutarea experților electorali și a operatorilor de calculator (difuzat pe toate platformele de socializare utilizate de AEP);
  + Material suport pentru instruirea președinților birourilor electorale ale secțiilor de votare și a locțiitorilor acestora cu privire la organizarea și desfășurarea alegerilor locale din data de 27 septembrie 2020 (în format .ppt);
  + Material suport pentru instruirea președinților birourilor electorale ale secțiilor de votare din țară și a locțiitorilor acestora cu privire la organizarea și desfășurarea alegerilor parlamentare din data de 6 decembrie 2020 (în format .ppt);
  + Material suport pentru instruirea președinților birourilor electorale ale secțiilor de votare din străinătate și a locțiitorilor acestora cu privire la organizarea și desfășurarea alegerilor parlamentare din data de 6 decembrie 2020 (în format .ppt);
  + Material suport pentru instruirea președinților birourilor electorale pentru votul prin corespondență și a locțiitorilor acestora cu privire la organizarea și desfășurarea alegerilor parlamentare din data de 6 decembrie 2020 (în format ppt);
  + Broșura Reglementări privind alegerea autorităților publice locale din anul 2020 (23.100 de exemplare distribuite tuturor birourilor electorale ale secțiilor de votare, precum și birourilor electorale de circumscripție, comunală, orășenească, municipală și județeană);
  + Clip video privind activitățile specifice din cadrul unei secții de votare din străinătate (transmis participanților la instruirile specifice și publicat pe pagina de YouTube a AEP);
  + Clip video privind instruirea președinților birourilor electorale ale secțiilor de votare din țară (transmis persoanelor desemnate și publicat pe pagina de YouTube a AEP);
  + Clip video privind activitățile biroului electoral al secției de votare din preziua alegerilor (transmis persoanelor desemnate și publicat pe pagina de YouTube a AEP);
  + Clip video privind activitățile biroului electoral al secției de votare din ziua alegerilor – intervalul orar 6:00 - 07:00 - 6 decembrie 2020 (transmis persoanelor desemnate și publicat pe pagina de YouTube a AEP);
  + Clip video privind activitățile biroului electoral al secției de votare din ziua alegerilor – intervalul orar 7:00- 21:00 - 6 decembrie 2020 (transmis persoanelor desemnate și publicat pe pagina de YouTube a AEP);
  + Clip video privind activitățile biroului electoral al secției de votare din ziua alegerilor – încheierea votării - 6 decembrie 2020 (transmis persoanelor desemnate și publicat pe pagina de YouTube a AEP);
  + Clip video referitor la procedura de completare a proceselor-verbale privind consemnarea rezultatelor votării la alegerile parlamentare din anul 2020 (transmis persoanelor desemnate și publicat pe pagina de YouTube a AEP);
  + Clip video referitor la votul prin corespondență (publicat pe paginile de Facebook și de YouTube ale AEP);
  + Instrucțiunile privind exercitarea dreptului de vot prin corespondență (introduse în interiorul celor 35.808 plicuri care conțin materialele necesare exercitării dreptului de vot prin corespondență și publicate pe pagina www.votstrainatate.ro);
  + Ghidul alegătorului prin corespondență;
  + Broșura Reglementări privind alegerea Senatului și a Camerei Deputaților din anul 2020 (40.000 de exemplare distribuite tuturor birourilor electorale ale secțiilor de votare, precum și birourilor electorale de circumscripție);
  + Clipuri video de informare privind măsurile pe care trebuie să le respecte alegătorii în cadrul secției de votare pentru prevenirea și combaterea efectelor pandemiei COVID-19 (realizat în limba română și în limba maghiară, fiind adus la cunoștința publicului atât prin intermediul rețelelor de socializare, cât și prin intermediul televiziunilor și radioului).

Cu ocazia scrutinelor din anul 2020 au fost realizate materiale suport pentru instruirile prefecților, subprefecților, precum și ale primarilor şi a secretarilor comunelor, orașelor și municipiilor cu privire la organizarea și desfășurarea alegerilor.

În anul 2020 au fost emise 31.433 de decizii privind modificarea a 21.914 de procese-verbale privind consemnarea rezultatelor alegerilor locale întocmite eronat, respectiv 5.904 decizii privind modificare a 5.371 de procese-verbale privind consemnarea rezultatelor alegerilor parlamentare. Erorile din procesele-verbale au vizat, în principal, transcrierea sau completarea greșită a datelor referitoare la numărul persoanelor înscrise în listele electorale.

În anul 2017 a fost implementat un modul de examinare online a experților electorali, disponibil pe platforma e-Academie a Ministerului Comunicațiilor și Societății Informaționale, iar, începând cu anul 2019, a fost dezvoltată o aplicație în acest scop. În anul 2020 numărul persoanelor evaluate prin intermediul modulului a fost de 8.766 dintre care au promovat examinarea online 8.631 de persoane. De asemenea, prin intermediul platformei Ilias, în anul 2020 au promovat examinarea specifică în vederea admiterii în evidențele operatorilor de calculator 12.390 de persoane.

Cu sprijinul STS, în anul 2020 au avut loc 120 de sesiuni de instruire online a membrilor-operatori ai birourilor electorale ale secțiilor de votare din străinătate, totalizând 7.433 de participanți.

Pentru operatorii de calculator s-au organizat, la nivel național, un număr total 2.547 de sesiuni cu un total de 61.707 participanți.

***Continuarea implementării recomandărilor GRECO în materie (măsurile 3.5.5-3.5.9)***

În data de 18 aprilie 2017 GRECO a adoptat Addendum-ul la al doilea Raport de Conformitate privind România în cadrul celei de-a treia runde de evaluare, care a vizat şi transparenţa finanţării partidelor politice, prin care procedura de conformitate a fost declarată încheiată.

Din cele 13 recomandări iniţiale, 11 au fost considerate ca implementate, iar două ca implementate parţial, ultimele fiind de altfel menţionate în Planul de integritate al Autorităţii Electorale Permanente ca măsuri care trebuie îndeplinite în continuare, acestea fiind însă dependente de modificarea legislaţiei primare în materie.

***Publicarea în format deschis a datelor legate de finanţarea partidelor politice şi a campaniilor electorale***

AEP a raportat că la adresa www.finantarepartide.ro au fost publicate următoarele documente:

* + Raportul detaliat privind veniturile și cheltuielile realizate în anul 2020;
  + Raportul detaliat privind cuantumul datoriilor înregistrate de partidele și formațiunile politice, în anul 2020;
  + Raportul detaliat privind cuantumul împrumuturilor și al rambursărilor acestora, în anul 2020 (date disponibile parțial) ;
  + Raportul detaliat privind cuantumul împrumuturilor transformate în donații, în anul 2020 (date disponibile parțial) ;
  + Raportul detaliat privind lista sancțiunilor aplicate partidelor și formațiunilor politice, în anul 2020;
  + Raportul detaliat privind sumele obținute din subvenții și modul de cheltuire a acestora, în anul 2020.

**3.3.6 Creşterea integrităţii, reducerea vulnerabilităţilor şi a riscurilor de corupţie în domeniul achiziţiilor publice (Obiectivul specific 3.6)**

***Dezvoltarea unui mecanism de recompensare pentru ofertanţii care s-au dovedit a fi integri în derularea afacerilor lor (Angajament OGP/Summit Londra)***

Pentru implementarea acestei măsuri, au fost purtate consultări cu ANAP, fiind agreată transmiterea unei adrese comune MJ-ANAP către Comisia Europeană, în vederea consultării Direcției Generale Piață Internă, Industrie, Antreprenoriat și IMM-uri (DG GROW) cu privire la dezvoltarea unui mecanism de recompensare pentru ofertanții care s-au dovedit integri în derularea afacerilor. Solicitarea a fost reiterată la data de 20 decembrie 2018.

La această solicitare a fost primit răspunsul Comisiei în data de 16.04.2019, prin care se solicită autorităților române mai multe detalii cu privire la această măsură.

În cadrul discuțiilor bilaterale cu ANAP, au fost explorate mai multe soluții tehnice fără însă a se găsi o variantă, care să respecte standardele unionale în domeniul achizițiilor publice. În acest sens, MJ a elaborat un material pentru a fi utilizat de autorităţile române, în vederea evaluării integrităţii organizaţionale a ofertanţilor din achiziţiile publice, fiind folosit ca bună practică modelul promovat de Ghidul Departamentului de Justiţie al Statelor Unite ale Americii pentru evaluarea conformităţii corporative. De asemenea, în contextul implementării acestei măsuri, cele două instituții au analizat posibilitatea demarării unui proiect pilot de realizare a unui clasament al operatorilor economici în sistemul electronic SICAP, care să aibă în vedere, pentru început, doar achiziţiile directe efectuate prin sistemul electronic, cu valori sub pragurile directivelor europene în materia achiziţiilor publice.

***Dezvoltarea unei baze de date accesibile publicului privind societăţile cu condamnări definitive, precum şi cu cele care nu au executat în mod corespunzător contractele atribuite în cadrul procedurilor de achiziţii publice; (Angajament OGP/Summit Londra)***

Agenţia Naţională de Achiziţii Publice (ANAP) a raportat că prin accesarea aplicației SEAP (SICAP) pot fi vizualizate informații cu privire la operatorii economici condamnați definitiv, informații publicate de operatorul Sistemului Electronic de Achiziții Publice, respectiv Agenția pentru Agenda Digitală a României (AADR), ca urmare a datelor primite de la instanțele de executare în conformitate cu prevederile art. 38 alin. (1) din Legea nr. 253/2013 privind executarea pedepselor, a măsurilor educative şi a altor măsuri neprivative de libertate dispuse de organele judiciare în cursul procesului penal.

Astfel, conform datelor comunicate de către AADR, pe parcursul anului 2018 au fost publicate la adresa www.e-licitatie.ro, în cadrul SEAP (SICAP) informații cu privire la 3 operatori economici cărora le-a fost aplicată prin hotărâri judecătorești definitive măsura interdicţiei de a participa la procedurile de atribuire a unui contract de achiziţie publică.

Având în vedere prevederile legale mai sus menționate, precum și prevederile art. 501 alin. (1) lit. d) din Noul Cod de Procedură Penală, AADR opinează că indicatorul „Certificate constatatoare emise de ONRC ce conțin mențiuni cu privire la operatorii economici condamnați definitiv publicate periodic într-un singur punct de contact” ar trebui revizuit și redenumit în „Hotărâri judecătorești definitive prin care a fost dispusă măsura interdicţiei de a participa la procedurile de atribuire a unui contract de achiziţie publică/ sectorial/acord-cadru sau a unui contract de concesiune”.

La adresa dedicată a Sistemului Electronic de Achiziții Publice (SEAP), respectiv www.e-licitatie.ro, atât vechea aplicație informatică (vechiul SEAP), cât și noua aplicație a acestuia – SICAP (Noul SEAP), dezvoltată în cadrul proiectului „Sistem informatic colaborativ pentru mediu performant de desfășurare al achizițiilor publice – SICAP”, există o serie de facilități tehnice, prin accesarea secțiunii ”Documente constatatoare” care permit autorităților/entităților contractante să procedeze la încărcarea prin intermediul câmpurilor dedicate, a certificatelor (documentelor) constatatoare emise de autoritățile/entitățile contractante cu privire la îndeplinirea/neîndeplinirea obligațiilor contractuale de către contractant/contractant asociat şi, dacă este cazul, pentru eventualele prejudicii.

Conform datelor comunicate de către AADR, pe parcursul anului 2018 au fost publicate în SEAP (SICAP) la adresa www.e-licitatie.ro de către autorități/entități contractante, un număr de 40.162 de documente constatatoare (inclusiv pentru cumpărări directe). Acest rezultat include toate documentele constatatoare publicate în perioada de referință, respectiv documente din care rezultă îndeplinirea corespunzătoare, cât și neîndeplinirea obligațiilor contractuale.

***Testarea, în două instituţii publice, a instituţiei pactelor de integritate în achiziţiile publice***

În vedere îndeplinirii acestui obiectiv specific, Transparency International Romania (TI-Romania) pilotează în România pactele de integritate în achiziţii publice la nivelul a trei autorităţi publice centrale: Ministerul Culturii, Ministerul Educaţiei şi Agenţia Naţională de Cadastru şi Publicitate Imobiliară (ANCPI). Activităţile s-au desfăşurat în cadrul proiectului „Mecanisme de control pentru buna gestionare a fondurilor UE”, care a avut drept scop asigurarea unei bune gestionări a fondurilor europene prin elaborarea şi aplicarea de pacte de integritate „pilot” în proiectele finanţate din Fodurile Structurale şi de Coeziune şi evaluarea rezulatelor obţinute pentru replicarea lor ulterioară.

Proiectul pilot este implementat la iniţiativa DG REGIO în 11 state europene (Bulgaria, Grecia, Letonia, Lituania, Italia, Polonia, Portugalia, Slovenia, Republica Cehă, România şi Ungaria), pentru testarea Pactelor de integritate şi monitorizarea achiziţiilor publice din 18 proiecte co-finanţate de Fondurile Structurale şi de Investiţii**.**

Pactele de Integritate reprezintă un instrument dezvoltat de TI-Romania pentru a sprijini guvernele, operatorii economici şi societatea civilă în eforturile de combatere a corupţie. În cadrul iniţiativei DG REGIO rolul lor este de a salvgarda fondurile europene împotriva fraudelor şi a corupţiei, fiind un instrument de creştere a transparenţei şi responsabilităţii, îmbunătăţire a condiţiilor de concurenţă şi de creştere a eficienţei cheltuirii fondurilor publice, de creştere a nivelului de încredere în instituţiile publice.

În anul 2020TI-Romania a încheiat un Pact de integritate şi cu Agenţia Naţională pentru Achiziţii Publice.

Până în prezent TI-Romania a lansat patru rapoarte de monitorizare în cadrul Pactelor de Integritate existente, fiind în pregătire alte trei rapoarte cu privire la procedurile de achiziţie şi executare a contractelor din 2020.

Au fost constatate următoarele avantaje ale pactelor de integritate:

* Societatea civilă poate monitoriza atât relevanţa şi utilitatea investiţiilor publice, cât şi corectitudinea lor;
* Factorii interesaţi de realizarea investiţiilor publice sunt mai bine informaţi şi consultaţi cu privire la acestea;
* Permit identificarea unor probleme sistemice în legislaţia şi procedurile de achiziţii publice, cum sunt:
* Complexitatea procedurilor şi volumul foarte mare al documentaţiei de achiziţii publice solicitată de lege îngreunează şi întârzie realizarea achiziţiilor şi generează riscul unor erori (nereguli sau fraude) care pot fi uşor tecute cu vederea de un verificator care trebuie să parcurgă mii de pagini aferente unei singure proceduri de achiziţii, astfel încât simplificarea este absolut necesară;
* Existenţa unei corelaţii inverse între încrederea de care se bucură o instituţie publică şi riscurile de corupţie asociate cu achiziţiile pe care acestea le organizează. Astfel, atunci când nu au încredere în corectitudinea achiziţiei, operatorii economici nu depun oferte, iar mecanismele concurenţiale care trebuie să sprijine achiziţiile publice nu funcţionează.

***Realizarea controlului ex-ante al documentaţiilor de atribuire, prin trecerea la o verificare selectivă a autorităţilor contractante în funcţie de o metodologie bazată pe criterii aleatorii şi de risc***

În luna martie 2017 experţii Băncii Europene de Investiţii (BEI) au elaborat metodologia pentru trecerea graduală de la un control sistematic la un control ex-ante pe bază de eşantion, ce a fost revizuită şi aprobată de către ANAP. Totodată, instrumentul temporar (excel) şi algoritmul de calcul, cu ajutorul cărora se pune în aplicare metodologia de eşantionare, sunt finalizate, testate şi aprobate.

De asemenea, BEI a organizat în perioada 09.05.2018 – 21.06.2018 sesiuni de instruire a personalului ANAP în ce priveşte utilizarea noilor liste de verificare ce sunt utilizate în controlul ex-ante al documentaţiilor de atribuire, selectate prin noul mecanism de eşantionare.

În luna iunie 2018, ANAP a raportat în cadrul Comisiei aferente Mecanismului de Cooperare şi Verificare (MCV) implementarea recomandării nr. 8 din „Raportul Comisiei Europene privind progresele înregistrate de România în cadrul Mecanismului de Cooperare şi Verificare” referitoare la „asigurarea intrării în funcţiune a sistemului PREVENT”.

Pachetul legislativ pentru reforma sistemului de control ex – ante a fost elaborat şi cuprinde următoarele documente:

* O.U.G. nr. 98/2017 privind funcţia de control ex – ante al procesului de atribuire a contractelor / acordurilor – cadru de achiziţie publică, a contractelor / acordurilor – cadru sectoriale şi a contractelor de concesiune de lucrări şi concesiune de servicii, cu modificările şi completările ulterioare, publicată în Monitorul Oficial , Partea I, Nr. 1004 din 18 decembrie 2017;
* H.G. nr. 419/2018 pentru aprobarea Normelor metodologice de aplicare a prevederilor O.U.G. nr.98/2017 privind funcţia de control ex – ante al procesului de atribuire a contractelor / acordurilor – cadru de achiziţie publică, a contractelor / acordurilor – cadru sectoriale şi a contractelor de concesiune de lucrări şi concesiune de servicii, pentru modificarea H.G. nr.34/2009 privind organizarea şi funcţionarea Ministerului Finanţelor Publice, pentru modificarea H.G. nr.634/2015 privind organizarea Agenţiei Naţionale pentru Achiziţii Publice, precum şi pentru modificarea şi completarea Normelor metodologice de aplicare a prevederilor referitoare la atribuirea contractului sectorial/ acordului – cadru din Legea nr.99/2016 privind achiziţiile sectoriale, aprobate prin H.G. nr.394/2016, a Normelor metodologice de aplicare a prevederilor referitoare la atribuirea contractului de achiziţie publică / acordului – cadru din Legea nr. 98/2016 privind achiziţiile publice, aprobate prin H.G. nr.395/2016, a Normelor metodologice de aplicare a prevederilor referitoare la atribuirea contractelor de concesiune de lucrări şi concesiune de servicii din Legea nr. 100/2016 privind concesiunile de lucrări şi concesiunile de servicii, aprobate prin H.G. nr.867/2016, publicată în Monitorul Oficial, Partea I, Nr.496, din 18 iunie 2018;
* Ordinul Preşedintelui ANAP nr. 941/2018 privind metodologia de constatare a contravenţiilor şi aplicare a sancţiunilor în conformitate cu prevederile O.U.G. nr.98/2017 având funcţia de control ex-ante al procesului de atribuire a contractelor / acordurilor - cadru de achiziţie publică, a contractelor / acordurilor – cadru sectoriale şi a contractelor de concesiune de lucrări şi concesiune de servicii, publicat în Monitorul Oficial, Partea I, Nr. 814 din 22 septembrie 2018;
* Ordinul Preşedintelui ANAP nr. 1581/2018 privind aprobarea formularelor standard ale proceselor – verbale intermediare de evaluare aferente procedurilor de atribuire a contractelor / acordurilor - cadru de achiziţie publică, a contractelor / acordurilor – cadru sectoriale şi a contractelor de concesiune de lucrări şi concesiune de servicii, publicat în Monitorul Oficial; partea I, Nr. 885 din 22 octombrie 2018.

***Publicarea în SEAP a modificărilor care determină o creştere a preţului, o prelungire a duratei de execuţie sau o extindere/reducere considerabilă a obiectului contractului***

ANAP a raportat că printre funcționalitățile disponibile în noua aplicație a Sistemului Electronic de Achizitii Publice dezvoltată în cadrul proiectului „Sistem informatic colaborativ pentru mediu performant de desfășurare al achizițiilor publice – SICAP”, se regăsește și posibilitatea de publicare a modificărilor survenite într-un contract de achiziție publică, care au ca efect modificarea prețului și nu numai.

Astfel, începând 2 Aprilie 2018, data lansării noii aplicații a Sistemului Electronic de Achiziții Publice (Noul SEAP-SICAP), comunicarea și publicarea modificărilor survenite într-un contract de achiziție publică, se supun prevederilor legale referitoare la modificarea contractului, cu respectarea formularului specific implementat în cadrul Sistemului Electronic de Achiziţii Publice.

Conform datelor comunicate de către A.A.D.R., au fost publicate în SICAP un număr de 63 de anunțuri de modificare care presupun corecții ale valorii contractelor, prin utilizarea acestui formular.

***Organizarea periodică de cursuri de formare profesională multidisciplinară pentru promovarea bunelor practici naţionale şi internaţionale în materia achiziţiilor publice (măsură preluată din SNA 2012-2015)***

ANAP are, în colaborare cu Institutul Național al Magistraturii (INM), Agenția Națională a Funcționarilor Publici (ANFP) şi Ministerul Justiției (MJ), sarcina de a organiza periodic cursuri de formare profesională multidisciplinară pentru promovarea bunelor practici naţionale şi internaţionale în materia achiziţiilor publice.

În cadrul „Programului de formare profesională continuă pentru anul 2020” a fost programat un seminar cu tema „Schimb de bune practici în domeniul protecţiei intereselor financiare ale UE în România - abordare penală*”*, în cadrul colaborării INM-DLAF, la care au fost invitaţi magistraţi care instrumentează dosare de fraudă cu fonduri europene (judecători ÎCCJ, procurori DNA), reprezentanţi ai autorităţilor de management FESI (Fonduri Europene Structurale şi de Investiţii), reprezentanţi ai instituţiilor naţionale DLAF în lupta antifraudă, precum şi reprezentanţi DLAF. Contextul pandemic din anul 2020 a condus la reprogramarea acestui eveniment pentru anul 2021.

În cadrul proiectului SIPOCA 45 ANAP a fost dezvoltat „Ghidul online al achizițiilor publice” (www.achizitiipublice.gov.ro), care oferă suport operațional tuturor actorilor implicați în sistemul național al achizițiilor publice (ca măsură impusă de Strategia Națională în domeniul achizițiilor publice - SNAP, adoptată în vederea îndeplinirii condiționalității ex-ante G4). Ghidul oferă informaţii care acoperă toate procesele unei proceduri de achiziţie publică, realizată de către orice autoritate contractantă, pe întreg parcursul de derulare a tuturor activităţilor, mai precis de la momentul identificării unei nevoi până la analiza gradului de realizare a indicatorilor de performanţă asociaţi achiziţiilor şi oferirea datelor şi informaţiilor cu privire la rezultatele obţinute şi identificarea măsurilor de îmbunătăţire a proceselor de achiziţii publice.

Pentru a consolida progresul înregistrat ca urmare a acţiunilor finanțate prin proiectul “Creșterea capacității administrative a ANAP și a instituțiilor publice responsabile pentru implementarea Strategiei Naționale în domeniul achizițiilor publice (SNAP)” și pentru a răspunde obiectivului de profesionalizare a personalului implicat în domeniul achiziţiilor publice, conform celor descrise în SNAP, în cadrul fișei de proiect depusă la AM POCA la data de 14 decembrie 2018, au fost incluse următoarele subactivități:

* + Revizuirea standardului ocupațional „expert achiziții publice” cod COR: 241940 (cod COR 214946 începând cu 8 august 2011), elaborarea cadrului de competențe pentru funcțiile publice de consilier achiziții publice și de consilier sistem achiziții publice;
  + Un program de formare specializată pentru 3.490 de persoane cu atribuții în domeniul achizițiilor publice și un program de perfecționare pentru 350 de persoane din cadrul ANAP, 160 de aleși locali (decidenți politici) și 100 de persoane responsabile cu verificarea internă. Având în vedere competențele legale ale INA, care își exercită atribuțiile în domeniul formării și perfecționării profesionale a personalului din administrația publică, activitățile referitoare la formare vor fi realizate în parteneriat cu acesta. Dintre cele minim 4.100 de persoane instruite, minim 3.600 de persoane din autoritățile și instituțiile publice vor fi certificate la încetarea calității de participant la formare.

Astfel, se va continua sprijinirea autorităților contractante și a personalului implicat în domeniul achizițiilor publice, răspunzându-se și la „Recomandarea privind profesionalizarea în domeniul achizițiilor publice”, lansată de Comisia Europeană, prin care se face apel la necesitatea asigurării de către Statele Membre a cadrului strategic pentru dezvoltarea competențelor și cunoștințelor personalului cu atribuții în derularea achizițiilor publice.

***Analizarea practicii judiciare în materie de achiziţii publice şi evaziune fiscală, analiză utilă pentru unificarea practicii, inclusiv prin promovarea recursurilor în interesul legii (măsură preluată din SNA 2012-2015)***

Măsura a avut ca instituții responsabile Ministerul Justiției și Parchetul de pe lângă Înalta Curte de Casație și Justiție (PÎCCJ). Analiza a avut drept scop identificarea aspectelor de practică judiciară și indicatorii specifici în materia infracțiunilor de evaziune fiscală din anii 2017 și 2018.

În scopul realizării acestei activități, au fost examinate un număr total de 468 de hotărâri judecătorești având ca obiect infracțiuni de evaziune fiscală, rămase definitive în anul 2017 și 2018 (185 de hotărâri în anul 2017 şi 283 de hotărâri în anul 2018).

Ulterior analizei, în luna iunie 2020, grupul de lucru, format din reprezentanți ai celor două instituții responsabile, a sesizat Biroul de recursuri penale în interesul legii cu privire la o serie de posibile probleme de drept care generează practică neunitară.

***Publicarea oricărei modificări a relaţiilor contractuale din SEAP şi SICAP pe portalul de date deschise data.gov.ro***

Autoritatea pentru Digitalizarea României a raportat că noile funcționalități privind modificările de contract au fost implementate, în conformitate cu prevederile art.222^1 alin.(1) din Legea nr. 98/2016 privind achizițiile publice, cu modificările și completările ulterioare.

Pe platforma data.gov.ro a fost publicat raportul „date din modificare contract 2021-T1”, care conţine informaţii aferente perioadei 22.12.2020-31.03.2021 (<https://data.gov.ro/dataset/achizitii-publice-2021>).

**3.3.7 Creşterea integrităţii, reducerea vulnerabilităţilor şi a riscurilor de corupţie în mediul de afaceri (Obiectivul specific 3.7)**

***Continuarea demersurilor României de a deveni membru cu drepturi depline al OCDE şi al grupurilor de lucru relevante ale organizaţiei, şi, în special, în Grupul de lucru Anti-mită. Aceasta presupune, de asemenea, aderarea la Convenţia OCDE şi punerea în aplicare a acesteia (Angajament Summit Londra)***

Din anul 2016 funcționează, la nivelul SGG, *Comitetul interministerial pentru coordonarea relaţiilor României cu OCDE* (CIM), format din toate instituţiile care gestionează programe de colaborare cu organizaţia.

Secretariatul Comitetului Interministerial pentru coordonarea relaţiilor României cu Organizaţia pentru Cooperare şi Dezvoltare Economică (OCDE), astfel cum este stabilit în cadrul art. 3 alin. (2) din Decizia Prim-ministrului nr. 287/2016, funcționează potrivit H.G. nr.137/2020 în cadrul Serviciului pentru Guvernare Deschisă din cadrul SGG.

România este în prezent asociat/membru, participant sau invitat la peste 60 de formate și structuri de lucru ale OCDE. În vederea pregătirii aderării la OCDE, România a aderat totodată la 64 de instrumente juridice ale OCDE (declarații sau recomandări) și a solicitat, recent, aderarea la încă 19 instrumente juridice, printre care cele mai recente sunt: Recommendation on Public Integrity, Recommendation of the Council on Gender Equality in Public Life, Recommendation on Public Service Leadership and Capability, Recommendation on the Governance of Critical Risks, Recommendation on Principles for Independent Fiscal Institutions. În cursul anului 2020 România a fost acceptată să adere la *Principiile OCDE de guvernanță corporativă*, *Declarația privind economia digitală: inovație, creștere și prosperitate social*, *Declarația privind inovarea sectorului public*, *Recomandarea OCDE privind guvernarea deschisă* și *Recomandarea privind coerența politicilor pentru dezvoltare durabilă*.

În cursul anului 2020 toate instituțiile membre sau invitate ale Comitetului interministerial pentru relația cu OCDE au avut loc întâlniri la nivel tehnic cu OCDE.

Cooperarea dintre România și OCDE în domeniul luptei anticorupție este gestionată în principal de Ministerul Justiţiei (MJ), prin colaborarea cu următoarele formate de lucru:

* În cadrul Rețelei Anticorupție pentru Europa de Est și Asia Centrală (ACN) a OCDE, România participă în mod activ la ACN prin reprezentanți ai MJ, ai Direcției Naționale Anticorupție (DNA) și ai Agenției Naționale de Integritate și deține funcția de președinte a Rețelei de Aplicare a Legii ACN (LEN). România deţine statutul de membru din anul 2000;
* Grupul de lucru anti-mită (WGB). La acest format MJ participă în calitate de invitat;
* Grupul de lucru Senior Public Integrity Officials (SPIO). Participarea se face în calitate de invitat. În prezent, MJ discută cu SPIO despre derularea unui proiect finanțat din fonduri norvegiene, care vizează evaluarea implementării Strategiei Naționale Anticorupție (SNA) 2016-2020 și formularea unor recomandări pentru etapele viitoare.
* Echipa Anticorupţie (Anti-corruption Task Team – ACTT) a Comitetului de Asistenţă pentru Dezvoltare (DAC); Dosarul este gestionat de MAE. Deţinem calitatea de participanţi în cadrul DAC din anul 2018.

În prezent, MJ derulează cu OCDE şi proiectul de evaluare a legislației românești în domeniul combaterii mitei la nivelul funcționarilor implicați în tranzacții internaționale - o asistență tehnică privind conformitatea legislației naționale cu prevederile Convenției OCDE privind combaterea mitei funcționarilor publici în tranzacțiile comerciale internaționale.

Totodată, MJ a colaborat cu Directoratul de Guvernanță Publică pentru a dezvolta componenta de integritate aferentă proiectului predefinit „Dezvoltarea capacităților în domeniul guvernării publice - o abordare coordonată a Centrului Guvernului României”, în cadrul programului „Dezvoltarea locală și combaterea sărăciei, îmbunătățirea incluziunii romilor”, gestionat de Fondul Român de Dezvoltare Regională (FRDS), în calitate de Operator de Program și finanțat prin Mecanismelor Financiare SEE și Norvegian 2014-2021.

Precizăm că proiectul predefinit ce urmează a fi implementat de către SGG în parteneriat cu OCDE, vizează realizarea unei analize la nivelul administrației publice centrale din România (componenta analitică), precum și derularea ulterioară de activități care să întărească capacitatea acesteia într-un mod sustenabil (componenta de implementare și evaluare).

Proiectul este structurat în următoarele patru arii tematice: rolul guvernului, guvernarea deschisă, guvernarea digitală și integritatea, iar pentru implementarea activităților aferente acestei din urmă arii, SGG urmărește stabilirea unui parteneriat și cu MJ.

***Identificarea, descurajarea şi sancţionarea înţelegerilor anticoncurenţiale (măsură preluată din SNA 2012-2015)***

**Consiliul Concurenţei** a raportat că în 2020 au fost declanșate 13 investigații privind posibile încălcări ale Legii concurenței, cu 40% mai mult decât în 2019. Autoritatea de concurență a finalizat 13 investigații privind încălcarea Legii concurenței. Din acestea, 85% au fost cazuri de înțelegeri de tip cartel. Au fost finalizate investigații de impact în domenii esențiale (servicii financiare, comercializarea lemnului, comerț online), care stabilesc poziția instituției pentru cazuri viitoare.

La sfârșitul anului 2020, Consiliul Concurenței avea în derulare 33 de investigații privind posibila încălcare a Legii concurenței, din care peste jumătate vizează înțelegeri de tip cartel, şi erau în derulare 12 anchete sectoriale/studii/examinări preliminare, dintre care 5 au fost declanșate în 2020 (servicii de transport alternativ de persoane intermediate de platforme digitale-*ride-hailing*, liberalizare gaze naturale, segmentul angro al pieței de gaze naturale din România, comercializarea produselor și echipamentelor constituite ca stocuri de urgență medicală, vaccinuri gripale, teste PCR și piața comercializării produselor alimentare).

Referitor la platforma avertizorilor de concurență, menționăm faptul că debutul pandemiei de COVID-19 a dus la o creștere considerabilă a numărului de sesizări primite prin intermediul platformei avertizorilor de concurență, respectiv 124 mesaje.

Aspectele semnalate au vizat domenii precum piața serviciilor de salubrizare, piața energiei, piața de retail alimentar, piața produselor farmaceutice și a materialelor sanitare, comercializarea pieselor auto, servicii financiare, servicii de asigurare auto, comerțul on-line și licitații. Majoritatea mesajelor au fost relevante pentru activitatea instituției, conducând la declanșarea unor studii/analize.

***Implementarea planurilor de integritate ca cerinţe obligatorii pentru întreprinderile publice (Angajament Summit Londra)***

În anul 2020, în cadrul Planului de integritate, Fondul Român de Contragarantare (FRC) a identificat și aplică măsuri punctuale pentru reducerea vulnerabilităților și a riscurilor de corupție în activitatea de bază a fondului, cât și în activitatățile economică, juridică, de resurse umane, IT, achiziții publice și managementul riscurilor. În acest sens au fost întreprinse următoarele demersuri:

* Postarea pe website și urmărirea permanentă - în baza unei proceduri interne - a schemelor de garantare/contragarantare, actualizate, a Cadrului normativ aferent, inclusiv a condițiilor de garantare/contragarantare și a categoriilor de beneficiari eligibili;
* Prin *Manualul de politici publice și proceduri contabile*, revizuit în anul 2020, s-au stabilit mecanisme de control (autocontrol, încrucișat/reciproc, ierarhic) prin aplicarea cărora se diminuează până la eliminare riscul unor posibile operațiuni frauduloase;
* S-a procedat la revizuirea principalelor proceduri operaționale privind gestionarea activității de resurse umane;
* În scopul evitării tranzacțiilor incorecte din punct de vedere al integrității, documentele procesate informatic de către angajați sunt validate de conducătorii ierarhici, fiind ulterior stocate în aplicația ERP a Fondului.

***Elaborarea proiectului de act normativ pentru transpunerea Directivei 2014/95/UE de modificare a Directivei 2013/34/UE în ceea ce priveşte prezentarea de informaţii nefinanciare şi de informaţii privind diversitatea, de către anumite întreprinderi şi grupuri mari***

Directiva 2013/34/UE a Parlamentului European şi a Consiliului privind situaţiile financiare anuale, situaţiile financiare consolidate şi rapoartele conexe ale anumitor tipuri de întreprinderi, de modificare a Directivei 2006/43/CE a Parlamentului European şi a Consiliului şi de abrogare a Directivelor 78/660/CEE şi 83/349/CEE ale Consiliului, a fost transpusă prin în legislaţia românească prin 10 acte (https://eur-lex.europa.eu/legal-content/EN/NIM/?uri=CELEX:32013L0034&qid=1619436292621).

Directiva 2014/95/UE A Parlamentului European și a Consiliului de modificare a Directivei 2013/34/UE în ceea ce privește prezentarea de informații nefinanciare și de informații privind diversitatea de către anumite întreprinderi și grupuri mari a fost transpusă în legislaţia românească prin 5 acte (https://eur-lex.europa.eu/legal-content/RO/NIM/?uri=CELEX:32014L0095&qid=1619173049816).

***Realizarea schimbului de bune practici în implementarea programelor de integritate între mediul privat şi sectorul public (măsură preluată din SNA 2012-2015)***

**Ministerul Justiţiei și AmCham** au continuat demersul de promovare a integrității în cadrul întreprinderilor publice și în cursul anului 2020, prin organizarea a două întâlniri, care s-au desfășurat în format virtual folosind aplicația Microsoft Teams. Evenimentele au fost organizate în lunile iunie şi decembrie 2020 şi au reprezentat o ocazie bună pentru a reitera importanța integrității în contextul generat de pandemia COVID-19, iar temele care au fost abordate cu predilecție au fost următoarele:

* + Implementarea de către întreprinderile publice a unor canale de transmitere a avertizărilor în interes public spre competentă soluționare, cu asigurarea protecției identității avertizorilor;
  + Prezentarea Ghidului Anticorupție și de Integritate al OCDE pentru întreprinderile publice și a noului ghid AmCham privind implementarea unui sistem de control și gestionarea riscurilor de corupție;
  + Prezentarea ultimelor evoluții în implementarea standardelor de integritate de către Microsoft România și Societatea Naţională Nuclearelectrica (aflată sub autoritatea Ministerului Energiei);
  + Integritatea organizațională ca răspuns eficace pentru depășirea consecințelor generate de pandemia COVID-19.

**Ministerul Economiei, Energiei și Mediului de Afaceri** (MEEMA) a raportat că în cadrul proiectului proiectului "Consolidarea integrității în instituțiile publice și în mediul de afaceri", cod SIPOCA 449/SMIS2014 118813, derulat alături de Ministerul Finanţelor Publice (MFP), în calitate de lider de proiect, prin Programul Operațional Capacitate Administrativă finanțat din Fondul Social European, în cadrul obiectivului tematic nr. 11 - "Consolidarea capacității instituționale a autorităților publice și a părților interesate și eficiența administrației publice" s-a organizat și desfășurat un curs de formare profesională prin intermediul căruia au fost instruite 200 de persoane, personal angajat atât în cadrul aparatului central al MEEMA (130 persoane), cât și personal angajat în cadrul unităților aflate în coordonarea, în subordinea sau sub autoritatea MEEMA (70 persoane).

***Organizarea de consultări publice periodice între reprezentanţii sectorului public şi mediul de afaceri cu privire la agenda naţională anticorupţie şi politicile publice cu impact asupra activităţii economice (măsură preluată din SNA 2012-2015)***

În lunile mai şi decembrie 2020, MJ, prin Secretariatul tehnic al SNA, a organizat două reuniuni ale platformei de cooperare a mediului de afaceri.

Începând cu anul 2018, Ministerul Justiției și AmCham au derulat un demers având drept scop promovarea unei culturi de integritate în cadrul întreprinderilor publice şi a instituţiilor publice tutelare ale acestora. Astfel, la evenimentele circumscrise demersului de promovare a unei culturi de integritate la nivelul întreprinderilor publice au participat reprezentanţi ai întreprinderilor publice subordonate Ministerului Finanţelor Publice, Ministerului Economiei, Ministerului Energiei şi Ministerul Transporturilor.

Întâlnirile organizate de MJ şi AmCham au avut ca scop discutarea și diseminarea documentelor în materie de integritate realizate de organizatori către întreprinderile publice, dar și pentru facilitarea unei conversații directe pe diverse teme de integritate între companii private cu experiență în elaborarea politicilor interne de conformitate și întreprinderi publice.

***Diseminarea politicilor şi programelor anti-mită dezvoltate la nivelul companiilor inclusiv prin aducerea acestora la cunoştinţa posibililor contractori şi furnizori şi solicitarea respectării unor standarde echivalente (măsură preluată din SNA 2012-2015)***

În cadrul proiectului "Consolidarea integrității în instituțiile publice și în mediul de afaceri", cod SIPOCA 449 derulat de MEEMA a fost elaborat un ”Studiu privind activitatea de consiliere etică și avertizarea în interes public/de integritate, inclusiv protecția avertizorului, pornind de la situația existentă și stadiul implementării SNA". Acest studiu s-a finalizat cu "Elaborarea de mecanisme eficace și/sau instrumente pentru maximizarea impactului consilierii etice și avertizării în interes public, în scopul creșterii eficienței măsurilor preventive anticorupție". Concret, au fost elaborate și aprobate două proceduri operaționale:

* Procedura operațională privind avertizorul de integritate și interdicțiile post – angajare (pantouflage);
* Procedura operațională privind activitatea de consiliere etică, aplicarea măsurilor preventive pentru funcțiile sensibile și a mecanismelor de tratare a incidentelor de integritate.

***Iniţierea dialogului cu autorităţile de reglementare în domenii precum energia, resursele minerale, în vederea implementării standardelor legale de integritate***

În implementarea acestei măsuri se evidențiază participarea Autorității Naționale de Reglementare în Domeniul Energiei (ANRE) la 2 reuniuni ale platformei de cooperare a mediului de afaceri, în timp ce Agenția Națională pentru Resurse Minerale (ANRM) nu a dat curs invitației Ministerului Justiției de a participa la reuniunea platformei mai sus menționate.

***Publicarea în format deschis a indicatorilor economici şi de performanţă (inclusiv a bugetelor şi subvenţiilor primite de la autorităţi publice) pentru întreprinderile la care statul este acţionar, atât prin structuri ale administraţiei publice centrale, cât şi locale***

Ministerul Finanţelor Publice (MFP) a raportat că pe site-ul propriu *mfinante.gov.ro* se regăsește situația trimestrială (<https://mfinante.gov.ro/domenii/bugetul-de-stat/indicatori-intreprinderi-publice>) a principalilor indicatori economico-financiari realizați de operatorii economici la care statul sau unitățile administrativ-teritoriale sunt acționari unici/majoritari sau dețin direct/indirect o participație majoritară.

Totodată, unitățile aflate sub autoritate Ministerului Finanţelor Publice au publicate pe site-urile proprii diverse informații financiare, rapoarte privind ședințele de transparență, bilanțuri contabile, etc..

**3.3.8 Creşterea integrităţii, reducerea vulnerabilităţilor şi a riscurilor de corupţie în administraţia publică locală (Obiectivul specific 3.8)**

Monitorizarea acestui obiectiv din SNA este în sarcina Ministerul Dezvoltării, Lucrărilor Publice și Administrației (MDLPA), care centralizează contribuțiile primite din partea autorităților administrației publice locale, publicând rapoarte distincte referitor la implementarea SNA la nivelul acestora.

***Identificarea, pe fiecare tip de unitate administrativ - teritorială, a procedurilor administrative care sunt cele mai vulnerabile la corupţie, pentru eliberarea certificatelor şi autorizaţiilor (cel puţin trei proceduri)***

MLPDA a elaborat „Raportul de analiză a procedurilor administrative care sunt cele mai vulnerabile la corupție, pentru eliberarea certificatelor și autorizațiilor și propunerea de măsuri de diminuare a riscurilor la corupție”. Proiectul raportului a fost diseminat, în vederea consultării, structurilor asociative ale autorităților administrației publice locale și celor 20 de UAT-uri identificate în cadrul procesului de elaborare. Documentul a fost actualizat cu propunerile și observațiile primite de la cinci primării: Primăria municipiului Alba-Iulia, judeţul Alba, Primăria orașului Teiuș, judeţul Alba, Primăria orașului Bechet, judeţul Dolj, Primăria orașului Vișeu de Sus, judeţul Maramureş și Primăria orașului Videle, judeţul Teleorman.

Raportul de analiză a procedurilor administrative care sunt cele mai vulnerabile la corupție, pentru eliberarea certificatelor și autorizațiilor și propunerea de măsuri de diminuare a riscurilor la corupție cuprinde, în cele patru capitole:

* Analiza cadrului legal, în vederea identificării tuturor tipurilor de autorizații și certificate emise la nivelul administrației publice locale;
* Analiza rapoartelor de evaluare a riscurilor și vulnerabilităților la corupție și a procedurilor de lucru emise în domeniul eliberării certificatelor și autorizațiilor de către unitățile administrativ-teritoriale;
* Analiza procedurilor administrative care sunt cele mai vulnerabile la corupție, pentru eliberarea certificatelor și autorizațiilor existente la nivelul unităților administrativ-teritoriale;
* Recomandări, propuneri și măsuri ce pot contribui la diminuarea riscurilor de corupție și efectele acestor măsuri.

Totodată, analiza efectuată pe parcursul raportului a fost realizată pe baza datelor centralizate de către Direcția Integritate, Bună Guvernare și Politici Publice din cadrul MLDPA, pe baza documentelor aferente anului 2019 care au fost transmise de către unitățile administrativ-teritoriale din toată țara, dar și pe baza concluziilor chestionarului online, aplicat beneficiarilor de servicii publice în perioada 16 septembrie - 15 octombrie 2020.

Raportul a fost publicat pe site-ul ministerului, la secțiunea „Integritate și Bună Guvernare”.

***Revizuirea şi simplificarea procedurilor administrative inclusiv prin utilizarea noilor tehnologii ale informaţiei în vederea furnizării serviciilor publice online***

A fost demarată analiza contribuțiilor autorităților administrației publice locale în scopul identificării și revizuirii tuturor procedurilor administrative care pot fi simplificate în vederea furnizării serviciilor publice online. Documentul final va conține un set de propuneri de simplificare a procedurilor administrative care ulterior se vor putea dezvolta în proiecte concrete ce vor viza furnizarea online a serviciilor publice.

La momentul întocmirii prezentului raport măsura este considerată ca fiind neimplementată.

***Generarea unui index al integrităţii în cadrul administraţiei publice locale prin agregarea indicatorilor privind incidentele de integritate, evaluarea calităţii serviciului de către public şi transparenţa instituţională***

MLPDA a raportat că a fost elaborat manualul generării indexului integrității la nivelul administrației publice locale, ca urmare a analizei legislației relevante domeniului și a indicatorilor de evaluare a măsurilor de transparență instituțională și de prevenire a corupției cuprinși în anexa III a Strategiei Naționale Anticorupție 2016-2020. În manual se stabilește modalitatea de realizare a indexului integrității în administrația publică locală. Acesta este măsurat anual, pentru fiecare unitate administrativ teritorială din România. Este un indice compozit, alcătuit din două componente, gradul de conformitate procedurală și gradul de respectare a standardelor de integritate. Valoarea indicelui se obține din adunarea scorurilor (punctajelor) celor două componente, pe o scală de la 0 la 100, unde 0 înseamnă faptul că nu există integritate în respectiva instituție publică, deci prevenirea corupției nu respectă niciun standard anticorupție, iar 100 înseamnă că sunt respectate toate standardele Strategiei Naționale Anticorupție, deci gradul de integritate este maxim.

Indexul integrității la nivelul administrației publice locale, ediția 2019, a fost calculat prin analiza celor 847 de rapoarte de autoevaluare transmise de unitățile administrativ teritoriale până la data de 1 aprilie 2020, ca urmare a solicitării transmise de Ministerul Dezvoltării, Lucrărilor Publice și Administrației către toți președinții de consilii județene și primarii de municipii, orașe și comune de a completa situația aferentă anului 2019 privind indicatorii de evaluare a măsurilor de transparență instituțională și de prevenire a corupției (Anexa nr.3 din H.G. nr. 583/2016) și transmiterea documentului la MDLPA odată cu Raportul privind stadiul implementării SNA 2016 - 2020 în anul 2019. De asemenea, au fost analizate site-urile celor 847 de uat-uri pentru a stabili gradul de respectare a standardelor de afișare a informațiilor de interes public prevăzute în Anexa nr. 4 din H.G. nr. 583/2016.

Astfel, pentru cele 847 de UAT-uri, respectiv 26,24% din totalul de 3228 de UAT-uri, au fost acordate punctaje pentru fiecare dintre cele două componente care alcătuiesc indicatorul total, respectiv: gradul de conformitate procedurală având alocat un maximum de 30 puncte și gradul de respectare a standardelor de integritate având alocat un maximum de 70 puncte.

În urma aplicării metodologiei menționate, cele 847 de unități administrativ teritoriale analizate au obținut punctaje situate între 93,50 puncte și 1 punct. Astfel, doar trei unități administrativ teritoriale au obținut 90 de puncte sau mai mult: Consiliul Județean Suceava (93,50 puncte), municipiul Aiud (92 puncte) și comuna Scărișoara (90 puncte) din județul Alba.

La polul opus, sunt 27 de unități administrativ teritoriale care au obținut 10 puncte sau mai puțin: com. Cerna din județul Timiș și com. Dersca din județul Botoșani care au obținut 10 puncte, com. Suceveni din jud. Galați, Bixad și Medieșu Aurit din jud. Satu Mare care au obținut câte 9,50 puncte, com. Bucecea din județul Botoșani, Câțcău din județul Cluj și Bârsău din județul Satu Mare care au obținut câte 9 puncte, com. Bălteni din jud. Vaslui care a obținut 8 puncte, orașul Măcin din județul Tulcea, com. Tătăruși din județul Iași, Bratca din județul Bihor și Crișeni din județul Sălaj cu câte 8 puncte, com. Izvoarele din județul Tulcea și orașul Darabani din județul Botoșani cu câte 7,50 puncte, com. Helișteu Horia din județul Botoșani, Chiochiș din județul Bistrița Năsăud și Gârbou din județul Sălaj cu câte 7 puncte, com. Curtești, din județul Botoșani cu 6,50 puncte, com. Mileanca din județul Botoșani cu 6 puncte, com. Gilgău din județul Sălaj cu 4 puncte, com. Mogoșești din județul Iași și Asuaju de Sus din județul Maramureș cu câte 3 puncte, com. Topraisar din județul Constanța cu 2,50 puncte, com. Parincea din județul Bacău și Miclești din județul Vaslui cu câte 2 puncte și com. Prăjești din județul Bacău cu 1 punct.

Media tuturor punctajelor obținute de cele 847 unități administrativ teritoriale este de 59,10.

***Elaborarea unui studiu privind gradul de adecvare a structurilor organizatorice de la nivelul UAT-urilor prin raportare la standardele de cost şi populaţia deservită*** *-* măsură neimplementată

***Implementarea metodologiei de identificare a riscurilor şi vulnerabilităţilor la corupţie (autorităţi ale administraţiei publice locale) elaborată de MDRAP cel puţin la nivelul consiliilor judeţene şi municipiilor***

Un număr de 661 primării și consilii județene din totalul de 3228 au elaborat și transmis către MLPDA documentele privind identificarea riscurilor și a vulnerabilităților la corupție, precum și a măsurilor de remediere, ceea ce reprezintă un grad de 20,48% din totalul uat-urilor.

***Derularea de campanii de conştientizare, organizarea de dezbateri publice periodice în plan local şi promovarea bunelor practici anticorupţie***

În cursul anului 2020 a fost derulată campania de conștientizare a personalului din administrația publică locală (aleși locali, funcționari publici, personal contractual) cu privire la drepturile și obligațiile pe care le are în exercitarea funcției în scopul prevenirii faptelor de corupție.

Campania a demarat la data de 9 martie 2020, prin organizarea, împreună cu reprezentanți ai Secretariatului General al Guvernului, a 8 evenimente dintr-o serie de 41 programate a avea loc până la data de 3 aprilie 2020. Ca urmare a restricțiilor impuse în vederea prevenirii infectării cu virusul SARS-CoV-2, restul de 33 de evenimente a fost inițial suspendate pentru ca ulterior, să se aprobe anularea lor și derularea campaniei de conștientizare utilizând exclusiv mijloace electronice. Astfel, campania a fost reluată la data de 15 octombrie 2020. Materialele informative ale campaniei au fost transmise, prin intermediul poștei electronice, către toate cele 3228 de unități administrative. Materialele promoționale elaborate în cadrul proiectului pentru a fi diseminate în cadrul campaniei, au fost distribuite către structurile asociative ale autorităților administrației publice locale.

În urma centralizării formularelor de confirmare de primire a documentelor campaniei și a chestionarelor de feedback, rezultă că mesajul campaniei a ajuns la minim 380 unități administrativ teritoriale și 1340 de aleși locali, funcționari publici și personal contractual.

Mesajul cheie al campaniei de conștientizare a fost „Am ales integritatea!”

***Realizarea unor proiecte/activităţi în comun cu participarea autorităţilor publice locale şi a reprezentanţilor societăţii civile, având ca obiectiv prevenirea corupţiei, promovarea eticii şi integrităţii***

Pe parcursul anului 2020, MLPDA a continuat colaborarea cu autoritățile administrației publice locale, atât în cadrul proiectului „Consolidarea sistemelor de integritate – cea mai bună strategie de prevenire a corupției în administrația publică”, cod SIPOCA 61, finanțat din Fondul Social European prin Programul Operațional Capacitate Administrativă, implementat la nivelul DIBGPP.

***Dezvoltarea, cu sprijinul structurilor asociative, a unor reţele de elaborare şi evaluare a politicilor publice anticorupţie de la nivel local*** – măsurăneimplementată

***Elaborarea/actualizarea şi implementarea codurilor de conduită la nivelul instituţiilor administraţiei publice locale***

În perioada 2016-2020, reprezentanții MLPDA au informat și sprijinit reprezentanții administrației publice locale în vederea implementării măsurilor cuprinse în Strategia Națională Anticorupție 2016-2020.

În activitatea de îndrumare metodologică, reprezentanții MLPDA au informat inclusiv cu privire la realizarea acestei măsuri (au contactat telefonic și prin e-mail toate UAT-urile, informând cu privire la solicitările transmise, au acordat sprijin/ consultanță/ asistență tehnică necesară elaborării documentelor, au transmis modele ale documentelor etc).

Pentru buna desfășurare a acestor activități, a fost elaborată o metodologie de acordare de asistență tehnică și au fost întocmite fișe pentru fiecare dintre indicatorii prevăzuți în Anexa III la SNA.

**3.4 - CREŞTEREA GRADULUI DE CUNOAŞTERE ŞI ÎNŢELEGERE A STANDARDELOR DE INTEGRITATE DE CĂTRE ANGAJAŢI ŞI BENEFICIARII SERVICIILOR PUBLICE (Obiectivul general 4)**

**3.4.1 Creşterea gradului de educaţie anticorupţie a personalului din cadrul autorităţilor şi instituţiilor publice de la nivel central şi local (Obiectivul specific 4.1)**

**Dezvoltarea de către MJ a unui program anual, on-line, de formare profesională pe teme privind integritatea în funcţia publică, cu caracter obligatoriu, dedicat personalului cu funcţii de conducere şi de execuţie din instituţiile publice (Angajament OGP/Angajament Summit Londra)**

Prin intermediul proiectului POCA *„Consolidarea capacității administrative a secretariatului tehnic al Strategiei Naționale Anticorupție 2016-2020 de a sprijini implementarea măsurilor anticorupție”* a fost dezvoltat un suport de curs cu tema „*Etică și integritate instituțională”* ce poate fi accesat, în format pdf, de pe Portalul sna.just.ro, de orice persoană/instituţie interesată. De asemenea, ST SNA a conceput un set de infografice vizând 13[[25]](#footnote-25) măsuri de transparență instituțională şi de prevenire a corupției având drept obiectiv consolidarea culturii integrității, precum şi sprijinirea actorilor implicaţi în înțelegerea şi aplicarea corectă a cadrului legislativ. Infograficele sunt destinate a fi utilizate de către toţi actorii implicaţi în lupta împotriva corupției, în special de autorităţile şi instituţiile publice în calitate de destinatari ai actelor normative care fac obiectul prezentărilor, precum şi de către cetăţeni, în calitate de beneficiari. Acestea se regăsesc publicate pe platforma dedicată SNA: <https://sna.just.ro/Infografice>.

**Organizarea şi derularea de programe sectoriale de creştere a gradului de conştientizare şi a nivelului de educaţie anticorupţie în rândul personalului din administraţia publică centrală şi locală**

**Ministerul Afacerilor Interne** (MAI)prin Direcția generală Anticorupție (DGA) a raportat căîn anul 2020, ofițerii de prevenire au organizat și desfășurat un număr de 1.943 activități, la care au participat 25.971 angajați ai MAI, din care 3.171 angajați cu funcții de conducere şi 22.800 angajați cu funcții de execuție.

De asemenea, în perioada iunie – decembrie 2020, a fost desfăşurat proiectul „#Integritate 2020 – Concurs de filme de scurt metraj cu tematică anticorupție”. Activitatea a avut loc în context pandemic, iar mai multe informații se pot obține de pe site-ul proiectului [www.rofaracoruptie.ro](http://www.rofaracoruptie.ro).

DGArealizează două tipuri de publicații:

* Buletinul ,,Integritatea”, un buletin semestrial destinat personalului ministerului al cărui conţinut este realizat pe baza propunerilor făcute de personalul ministerului, inclusiv ale DGA, dar și pe baza contribuțiilor unor parteneri. În anul 2020, în semestrul I, Buletinul a fost tipărit în 500 de exemplare și transmis spre informare tuturor structurilor MAI. În semestrul II, publicația a fost distribuită în sistem on-line.
* O sinteză trimestrială destinată cetățenilor, care prezintă succint, trimestrial, activitățile desfășurate în domeniul prevenirii și combaterii corupției, precum: măsuri luate pentru implementarea SNA 2016-2020 la nivelul MAI, situația apelurilor la linia gratuită anticorupție, proiecte în derulare cu implicarea societății civile etc. În anul 2020, cele 4 sinteze trimestriale au fost publicate pe pagina de internet a unității pentru a fi accesibile publicului și, de asemenea, au fost transmise, electronic, tuturor structurilor MAI, pentru informarea personalului din subordine, cu solicitarea de distribuire/postare a materialului pe site-urile de intranet.

Totodată, în anul 2020, ofiţerii DGA au elaborat 38 teme, articole, analize, materiale etc., iar 29 articole cu conținut preventiv-educativ au apărut în diverse publicații.

De la data de 1 august 2018, pe site-ul DGA, www.mai-dga.ro, precum şi pe site-urile structurilor MAI, cetățenii pot accesa „Ghidul de informare pentru cetățeni în relația cu structurile Ministerului Afacerilor Interne”, ediția 2018. Documentul a fost elaborat de şi la inițiativa DGA, cu sprijinul structurilor MAI.

Acesta reprezintă un instrument ce pune la dispoziția cetățenilor informații utile de ordin legislativ și instituțional, respectiv lista documentelor necesare pentru eliberarea unui act administrativ, termene, taxele aferente, specimene etc.

În același timp, Ghidul prezintă principalele infracțiuni de corupție ce pot fi săvârșite atât de funcționari, cât și de cetățeni, prevăzute de Codul Penal și Legea nr. 78/2000 pentru prevenirea, descoperirea și sancționarea faptelor de corupție, cu modificările și completările ulterioare.

***Cooperarea cu alte instituții publice și entități private, în scopul educării și informării în domeniul prevenirii corupției***

**Ministerul Afacerilor Interne (MAI)**, prin Direcția generală Anticorupție (DGA) a raportat că în anul în anul 2020, ofițerii de prevenire au organizat și desfășurat un total de 3.354 activități de educație pentru promovarea integrității, la care au participat 32.414 de persoane, în special angajați MAI, dar şi polițiști locali, militari sau alte persoane, ceea ce reprezintă o creștere semnificativă a numărului de activități preventive realizate în colaborare cu alte instituții (+232,36%).

La nivelul Serviciului Anticorupție Bacău, în baza cooperării cu Centrul Naţional de Perfecţionare a Pregătirii pentru Managementul Situaţiilor de Urgenţă – Centrul Zonal Bacău, a continuat desfăşurarea a 5 activităţi de educaţie pentru promovarea integrităţii la care au participat 48 de persoane care urmau cursurile centrului.

În luna ianuarie 2020, a avut loc acțiunea de donare de cărți „Prin educație creștem integritate”, ai cărei beneficiari au fost elevii Școlii Generale din comuna Luncani - Mărgineni, județul Bacău, aceştia primind în biblioteca şcolii peste 100 de cărți adaptate categoriei de vârstă 8-14 ani, printr-o colectă de fonduri, care a avut loc în luna decembrie 2019. De asemenea, în luna martie, cu sprijinul Consiliului Judeţean Bacău, a debutat acţiunea de prevenire a corupţiei şi de educaţie pentru promovarea integrităţii, denumită simbolic „Integritate pentru sănătate”.

Serviciul Județean Anticorupție Călărași, în parteneriat cu Inspectoratul Școlar Județean Călărași și Primăria Municipiului Călărași, a derulat în perioada 12 octombrie – 27 noiembrie 2020, „Concursul de Scurt Metraje Anticorupție Realizate cu Telefonul”, #SMART, în cadrul căruia a avut loc, ca activitate principală, un concurs de filme cu tematica „anticorupție”. Concursul și-a propus să stimuleze implicarea elevilor din liceele municipiului Călărași, în dezvoltarea unor mesaje educative, cu ajutorul telefonului mobil.

***Implicarea mediului academic în procesul de educație și conștientizare anticorupție***

* Au fost introduse teme din domeniul eticii şi integrităţii şi prevenirii şi investigării corupţiei şi fraudelor în cadrul pregătirii de specialitate a studenţilor şi cursanţilor programelor de studii universitare şi postuninversitare organizate de Universitatea de Apărare „Carol I”, precum şi de Academia Forţelor Terestre „Nicolae Bălcescu” din Sibiu;

**3.4.2 Creşterea gradului de informare a publicului cu privire la impactul fenomenului corupţiei (Obiectivul specific 4.2)**

***Organizarea şi derularea de către MJ a unei campanii de informare publică, în vederea creşterii gradului de conştientizare şi a nivelului de educaţie anticorupţie în rândul cetăţenilor***

Măsura a fost implementată prin proiectului POCA *„Consolidarea capacității administrative a secretariatului tehnic al Strategiei Naționale Anticorupție 2016-2020 de a sprijini implementarea măsurilor anticorupție”*.

Scopul acestei activităţi a fost acela de a spori gradul de educaţie anticorupţie, pentru a contribui la schimbarea atitudinii publicului țintă, și nu numai, prin informarea corectă cu privire la corupție și la instrumentele prin care aceasta poate fi redusă. Campania a vizat mobilizarea reală a cetățenilor și personalului din instituțiile și autoritățile publice centrale, în sensul promovării educației anticorupție și a utilizării eficiente a instrumentelor de prevenire, detectare și combatere a fenomenului corupţiei.

Grupul țintă a fost format din:

* + angajați ai instituțiilor aferente sectoarelor percepute ca vulnerabile la corupție, astfel cum sunt reflectate și în cadrul Obiectivului general 3 din SNA 2016-2020: educație, sănătate și achiziții publice;
  + cetățenii beneficiari ai serviciilor publice prestate de autoritățile și instituțiile publice centrale (inclusiv structurile deconcentrate sau aflate în subordine/coordonare/sub autoritate);
  + reprezentanți ai mediului de afaceri;
  + tineri (cu vârsta de maximum 30 de ani).

Implementarea concretă a activităţii a presupus tipărirea şi diseminarea, către grupul ţintă, a materialelor de informare al căror mesaj principal a vizat conştientizarea publică cu privire la importanţa integrităţii, cu trimitere către infograficele publicate pe portalul SNA, elaborare de către ST SNA.

***Organizarea şi derularea de campanii sectoriale de informare publică, în vederea creşterii gradului de conştientizare şi a nivelului de educaţiei anticorupţie în rândul cetăţenilor***

**Direcţia Naţională Anticorupţie** (DNA) a raportat că începând cu data de 26 noiembrie 2020 creat o pagină oficială pe reţeaua de socializare Facebook, pagină la care cetăţenii se pot abona şi pe care sunt publicate comunicatele de presă, precum şi alte anunţuri de interes public (<https://www.facebook.com/oficial.Directia.Nationala.Anticoruptie/>).

Pentru a facilita accesul direct, pe site-ul instituţiei, [www.pna.ro](http://www.pna.ro), a fost publicată şi o pictogramă a paginii (a se vedea și comunicatul: <https://www.pna.ro/comunicat.xhtml?id=10086>).

**Ministerul Finanţelor Publice** (MFP) implementează proiectul „Consolidarea integrității în instituțiile publice și în mediul de afaceri”, finanţat prin Programul Operațional Capacitate Administrativă. Una din activitățile specifice se referă la derularea unor campanii de conștientizare și educație anticorupție, adresate instituțiilor publice și mediului de afaceri, prin intermediul unor caravane organizate la nivel județean cât și la nivelul municipiului București. Totodată, activitatea referitoare la *Educație anticorupție* a vizat organizarea a 10 sesiuni de formare ( cu durata de 5 zile), desfășurate în perioada februarie – martie 2020, la care au participat 200 persoane din cadrul aparatului propriu al ministerului (personal de conducere și de execuție), cât și din structurile aflate în subordinea acestuia. În cadrul sesiunilor a fost abordată tematica în domeniul prevenirii corupției, transparenței, eticii și integrității

Transparency International Romania a desfăşurat *Summitul de Integritate pentru prosperitate* sub forma unei caravane în cadrul căreia au fost organizate peste 15evenimente în tot atâtea judeţe cu participarea a peste 1300 de persoane: cetăţeni, în special tineri şi antreprenori locali.

**3.5 - CONSOLIDAREA PERFORMANŢEI DE COMBATERE A CORUPŢIEI PRIN MIJLOACE PENALE ŞI ADMINISTRATIVE (Obiectivul general 5)**

**3.5.1 Continuarea progreselor înregistrate în investigarea cu imparţialitate şi în soluţionarea de către instanţe a faptelor de mare corupţie şi la nivel local (BM 3 şi 4 din MCV (Obiectivul specific 5.1)**

***Continuarea efectuării de investigaţii profesioniste şi imparţiale în cazurile de competenţa DNA (măsură preluată din SNA 2012-2015)***

**Direcţia Naţională Anticorupţie** (DNA) a raportat că în anul 2020 activitatea de urmărire penală a fost desfășurată, în medie, de 102 procurori care au avut de soluționat 6.180 cauze. Dintre acestea, 2.764 cauze sunt dosare înregistrate în anul 2020.

Au fost soluționate pe fond 2.308 de dosare, iar în 306 cauze s-a dispus trimiterea în judecată.

Au fost trimiși în judecată 505 de inculpați, din care 360 inculpați prin rechizitoriu şi 145 inculpați prin acorduri de recunoaștere a vinovăției. Dintre aceștia 49 sunt persoane juridice, iar 29 inculpați au fost trimiși în judecată în stare de arest preventiv.

Prin cele 306 de rechizitorii și acorduri de recunoaștere a vinovăției au fost deduse judecății un număr de 771 infracțiuni a căror structură se prezintă, în principal, după cum urmează:

* 507 - infracțiuni prevăzute în Legea nr.78/2000, din care: **217** infracțiuni de corupție ( 66 - luare de mită , 36 - dare de mită , 61 - trafic de influență, 54 - cumpărare de influență (art.61 ), **117 i**nfracțiuni asimilate infracțiunilor de corupție ( 87 - abuz în serviciu contra intereselor publice (art.132), 1 - efectuare de operațiuni financiare incompatibile cu funcția, 14 - folosire de informații ce nu sunt destinate publicității, 9 – șantaj, 15 – folosirea influenţei sau autorităţii, 1 – utilizarea subvenţiilor în alte scopuri, **173** - infracțiuni împotriva intereselor financiare ale Comunităților Europene;
* 112 - infracțiuni prevăzute în alte legi special, din care: 93 - evaziune fiscală, 15 - spălarea banilor;
* 152 – alte infracțiuni prevăzute în Codul penal.

Din cele 2.308 cauze soluționate pe fond, 747 cauze au fost soluționate în termen de 1 an de la prima sesizare, 404 în termen de 2 ani de la prima sesizare.

Cuantumul prejudiciului reţinut în actele de inculpare este de circa 165,3 milioane euro, iar valoarea măsurilor asigurătorii dispuse de procurori pentru repararea pagubei produse prin infracţiune este de circa 137,5 milioane euro.

***Alocarea unui sediu nou al DNA şi asigurarea resurselor financiare necesare amenajării noului sediu***

Direcția Națională Anticorupție a comunicat că a fost semnat un contract cu Regia Autonomă Administraţia Patrimoniului Protocolului de Stat (RAAPPS) prin care s-a asigurat un sediu suplimentar DNA. Ulterior amenajării, sediul a devenit funcțional la sfârșitul lunii martie 2021.

***Crearea unei unităţi logistice de sprijin tehnic al activităţii procurorilor anticorupţie, prin dezvoltarea actualului Serviciu Tehnic, ca o consecinţă a Deciziei Curţii Constituţionale nr. 51/16.02.2016***

În anii anteriori a fost dezvoltat Serviciul Tehnic din cadrul direcției prin suplimentarea organigramei cu un număr de 12 posturi de ofițeri de poliție judiciară. În anul 2020 nu au fost alocate funcții noi, însă a fost elaborat un proiect de hotărâre de Guvern care prevede suplimentarea funcțiilor de ofițeri/agenți de poliție judiciară și personal auxiliar de specialitate din organigrama DNA.

***Asigurarea resurselor financiare pentru funcţionarea în conformitate cu cerinţele legale a unităţii logistice de sprijin tehnic al activităţii procurorilor anticorupţie***

Direcția Națională Anticorupție a raportat că au fost alocate resurse financiare proprii și au fost efectuate o serie de achiziţii în cadrul unui proiect co-finanţat de Oficiul European de Luptă Antifraudă (OLAF).

***Asigurarea resurselor umane necesare desfăşurării activităţilor de suport al investigaţiilor în cauze de corupţie la nivel înalt prin alocarea şi bugetarea unui număr de 90 de posturi de ofiţeri de poliţie în cadrul DNA***

Direcția Națională Anticorupție a comunicat că în anii anteriori au fost alocate 40 de posturi de ofițeri de poliție judiciară (dintre care 12 sunt repartizate Serviciului Tehnic al direcției).

În data de 16 septembrie 2020, pe site-ul Ministerului Justiției a fost publicat proiectul de Hotărâre a Guvernului în care se prevede suplimentarea numărului maxim de posturi cu 90 de posturi de ofițeri și agenți de poliție judiciară și 50 de posturi de personal auxiliar de specialitate la Direcția Națională Anticorupție. Până în prezent, hotărârea nu a fost adoptată.

***Dezvoltarea la nivelul DNA a unui compartiment de analiză a datelor privind infracţiunile de corupţie aflate în competenţa Direcţiei***

Direcția Națională Anticorupție (DNA) a raportat că în anul 2020 activitatea de analiză a datelor privind corupţia a fost realizată prin elaborarea studiului privind „*Tipologia infracțiunilor pentru care au fost obținute hotărâri de condamnare în anul 2019*”, publicat în *Raportul de activitate al DNA pentru anul 2019* și realizat în baza a 203 dosare de corupție instrumentate de procurorii direcției. Analiza identifică tipare ale abuzului de putere exercitat de persoanele învestite cu autoritate în domeniul administrării bugetului de stat sau bugetului U.E., al atestării unor drepturi ori al verificării respectării legii în diverse domenii de activitate.

Totodată, în parteneriat cu Direcția Generală Anticorupție (DGA), a fost realizată „*Diagnoza faptelor de corupție în care au fost implicați angajați ai Ministerului Afacerilor Interne*” având ca obiectiv, printre altele, identificarea modalităților de manifestare a corupției (moduri de operare, tipologii, aspecte organizaționale). Datele rezultate din cazuistica instrumentată de DNA au fost completate cu analiza datelor deținute de MAI, în baza cărora DGA a identificat riscurile de corupție și a propus măsuri de prevenire/control la nivelul ministerului. Studiul a fost publicat pe site-ul instituției [www.pna.ro](http://www.pna.ro).

Un alt studiu criminologic, aflat în curs de finalizare, are în vedere „*Circuitul folosului material obținut din corupție*” și este realizat pe baza inventarierii mecanismelor prin care produsul infracțiunii de corupție a fost transmis și/sau disimulat, în scopul introducerii acestuia în circuitele economice sau financiare licite.

***Adoptarea de măsuri manageriale pentru judecarea într-un termen rezonabil a dosarelor de mare corupţie la nivelul tuturor instanţelor de judecată competente (măsură preluată din SNA 2012-2015)***

Consiliul Superior al Magistraturii a raportat că în anul 2020 nu a fost identificat niciun raport al Inspecției Judiciare având ca obiect adoptarea de măsuri manageriale pentru judecarea într-un termen rezonabil a dosarelor de mare corupţie la nivelul tuturor instanţelor de judecată competente.

**Actualizarea strategiilor de combatere a corupţiei la nivel local elaborate de PÎCCJ**

Parchetul de pe lângă Înalta Curte de Casație și Justiție (PICCJ) a informat că, în prima jumătate a anului 2018, au fost actualizate de către parchetele de pe lângă curţile de apel şi tribunale strategiile regionale de combatere a infracţiunilor de corupţie.

***Transmiterea de către instanţele de judecată în format electronic a hotărârilor de judecată definitive pronunţate în dosarele de competenţa DNA şi publicarea acestora pe site-ul DNA, cu respectarea cadrului legal privind protecţia datelor cu caracter personal (măsură preluată din SNA 2012-2015)***

Direcţia Naţională Anticorupţie (DNA) a raportat că a publicat pe site-ul oficial 29 de hotărâri de condamnare rămase definitive în anul 2020, hotărâri pronunţate în dosarele DNA având ca obiect infracţiuni de corupţie/asimilate corupţiei/în legătură cu corupţia. Hotărârile sunt publicate în măsura în care sunt transmise de instanţele de judecată şi numai după anonimizarea datelor cu caracter personal.

**3.5.2 Îmbunătăţirea activităţii de identificare, sancţionare şi de prevenire a cazurilor de incompatibilităţi, conflicte de interese şi averi nejustificate (BM2 din MCV) (Obiectivul specific 5.2)**

***Adoptarea legislaţiei necesare şi asigurarea resurselor adecvate pentru mecanismul de control ex-ante care urmează să fie pus în aplicare de către ANI pentru procedurile de achiziţii publice (Recomandare MCV/Angajament Summit Londra)***

Sistemul informatic PREVENT a devenit operațional la sfârșitul lunii iunie 2017, atât pentru fondurile naționale, cât și pentru cele europene, potrivit prevederilor Legii nr. 184/2016 privind instituirea unui mecanism de prevenire a conflictului de interese în procedura de atribuire a contractelor de achiziţie publică, în prezent fiind pe deplin funcțional.

Agenţia Naţională de Integritate (ANI) a raportat că în anul 2020, au fost analizate 19.140 proceduri de achiziție publică prin intermediul sistemului PREVENT, în vederea identificării posibilelor conflicte de interese. Din totalul procedurilor analizate, 12.958 au fost proceduri de achiziție publică singulare (fără loturi), 6.182 au fost proceduri de achiziție publică subsecvente (conținând 78.609 de loturi), iar 3.574 se referă la contracte finanțate din fonduri europene.

Totodată inspectorii de integritate au emis 10 avertismente de integritate în ceea ce privește posibile încălcări ale legislației privind conflictul de interese în achiziții publice, în valoare de 54,3 milioane lei (aprox. 11,1 milioane euro).

Astfel, în 8 dintre cele 10 cazuri notificate de sistem, conducătorii autorităților contractante au luat măsuri pentru înlăturarea cauzelor care generau conflictele de interese, în timp ce în celelalte 2 cazuri pentru care s-au emis avertismente de integritate, ANI va proceda la aplicarea art. 9 din Legea nr. 184/2016, în situațiile în care nu vor fi înlăturate cauzele conflictelor de interese.

Inspectorii de integritate au notificat Agenția Națională pentru Achiziții Publice (ANAP), în baza acordului de cooperare încheiat între ANI și ANAP, un număr de 7 nereguli privind posibile relații ce pot exista între persoane din autoritatea contractantă și persoane din cadrul operatorilor economici ce au calitatea de ofertanți în cadrul procedurilor de achiziție inițiate de către o autoritate contractantă.

În anul 2020, sistemul PREVENT a analizat 2.474 autorități contractante, 14.847 operatori economici și 259.355 de persoane, reprezentanți ai instituțiilor publice și ai ofertanților.

***Continuarea activităţii de evaluare a averilor şi a intereselor, a incompatibilităţilor şi a conflictelor de interese şi asigurarea unui follow-up eficient al cazurilor ANI care ajung pe rolul instanţelor de judecată sau al comisiilor de disciplină***

În anul 2020, ANI a finalizat un număr de 1.143 dosare. Dintre acestea, în 146 de dosare au fost constatate 93 cazuri de incompatibilitate, 34 conflicte de interese administrative, 5 cazuri privind constatarea unor diferențe nejustificate între averea dobândită și veniturile realizate și 17 cazuri referitoare la constatarea indiciilor privind săvârșirea unor fapte penale (conflict de interese penal, folosirea funcției pentru favorizarea unor persoane).

Cazurile constatate de ANI au vizat funcții și demnități publice prevăzute la art. 1 din Legea nr. 176/2010, precum deputați, secretari de stat, primari, viceprimari, consilieri județeni, persoane cu funcție de conducere/control, funcționari publici, funcționari publici cu statut special.

Totodată, Agenția a aplicat un număr de 204 sancțiuni contravenționale pentru nedepunerea declarațiilor de avere și de interese în termenele prevăzute de lege, neaplicarea sancțiunilor disciplinare, ca urmare a rămânerii definitive a raportului de evaluare etc.

Raportul Comisiei Europene privind statul de drept, „Rule of law” – Raport de țară România din anul 2020 notează rezultatele bune obținute de ANI în ceea ce privește evaluarea incidentelor de integritate, în ciuda slăbirii cadrului său legislativ și a împuținării resurselor de care dispune.

***Adoptarea de măsuri pentru (i) a clarifica implicaţiile pentru membrii Parlamentului ale prevederilor existente în materia conflictelor de interese, indiferent dacă un astfel de conflict poate fi evidenţiat şi de către declaraţiile de avere şi de interese şi (ii) a extinde definiţia dincolo de interesele financiare personale şi (iii) a introduce o cerinţă de dezvăluire ad-hoc atunci când un conflict între anumite interese private ale unui membru al Parlamentului poate apărea în raport cu o chestiune aflată în lucru în procedurile parlamentare - în plen sau în comisii - sau în altă activitate legată de mandatul acestuia (recomandare GRECO runda a IV-a - paragraful 29)***

Începând cu data de 31.07.2018, ANI a devenit Beneficiarul proiectului „LINC - creşterea capacităţii administraţiei publice centrale în prevenirea şi identificarea cazurilor de conflicte de interese, incompatibilitaţi si averi nejustificate”, proiect care se derulează în parteneriat cu Transparency International România (proiect finanțat prin intermediul Programului Operațional Capacitate Administrativă).

Obiectivul general al proiectului a fost îmbunătăţirea activităţii de identificare, sancţionare şi de prevenire a cazurilor de incompatibilităţi, conflicte de interese şi averi nejustificate la nivelul autorităţilor administraţiei publice centrale şi a Parlamentului.

În anul 2019, experții din cadrul proiectului au elaborat:

* O propunere de politică publică cu privire la conflictele de interese şi incompatibilitățile aplicabile membrilor Parlamentului şi candidaților la alegerile parlamentare. Documentul propune o serie de măsuri, ca urmare a unei analize a reglementărilor din alte state membre ale Uniunii Europene privind conflictele de interese şi incompatibilitățile aplicabile membrilor Parlamentului şi candidaților la alegerile parlamentare, în sensul recomandării unor standarde minime de integritate. Propunerea a fost supusă dezbaterii în data de 13 iunie 2019 și este disponibilă pe pagina de Internet a proiectului https://www.proiect-linc.ro/. Proiectul LINC a avut ca dată de finalizare 1 februarie 2021.
* Un *Raport de cercetare* privind Reglementările la nivelul statelor membre UE cu privire la conflictele de interese şi incompatibilităţile aplicabile membrilor Parlamentului şi candidaţilor la alegerile parlamentare.

***Realizarea unei evaluări adecvate a regulilor privind incompatibilităţile, mai ales a coerenţei şi asigurării respectării acestora în practică, pentru a identifica raţiunile lipsei percepute de eficienţă, şi operarea schimbărilor necesare; (ii) identificarea modalităţilor pentru a accelera şi asigura respectarea hotărârilor judecătoreşti în materia incompatibilităţilor (recomandare GRECO runda a IV-a - paragraful 39)***

Studiul intern al ANI, referitor la incompatibilitățile și conflictele de interese în rândul membrilor Parlamentului a fost realizat la mijlocul anului 2017. Concluziile acestui studiu arată faptul că Agenţia desfășoară în mod constant un follow-up asupra cazurilor finalizate și asupra solicitărilor privind aplicarea sancțiunilor disciplinare, în cazurile rămase definitive și irevocabile, care se află încă pe rolul Parlamentului. Au existat cazuri în care Parlamentul a aplicat sancțiuni disciplinare conform termenelor legale, dar și cazuri în care Parlamentul a întârziat aplicarea prevederilor legale în ceea ce privește cazurile rămase definitive și irevocabile. În aceste cazuri, ANI a atras atenția în mod constant la neaplicarea sancțiunilor dispuse (ex: demiterea din funcția publică).

Referitor la accelerarea și asigurarea respectării hotărârilor judecătorești în ceea ce privește incompatibilitățile, toate deciziile definitive (incluzându-le și pe cele ale deputaților și senatorilor), sunt analizate și integrate în rapoartele de evaluare. Prin urmare, rapoartele conțin jurisprudența relevantă cu privire la natura incidentului de integritate.

***Luarea în considerare a (i) creşterii în continuare a capacităţii Agenţiei Naţionale de Integritate de procesare a datelor; (ii) consolidării abordării proactive în privinţa monitorizării declaraţiilor de avere şi de interese (recomandare GRECO runda a IV-a - paragraful 53)***

Prin Legea nr. 105/2020 pentru completarea Legii nr. 176/2010 publicată în Monitorul Oficial, Partea I nr. 588 din 06 iulie 2020, a fost modificată modalitatea de completare și depunere a declarațiilor de avere și de interese de către categoriile de persoane care au obligația declarării averii și intereselor, cu excepția candidaților înscriși în procesele electorale, în sensul în care începând cu intrarea în vigoare a Legii, declarațiile se pot completa și depune și în format electronic, certificate cu semnătură electronică calificată și ulterior se pot transmite ANI și pe cale electronică.

De asemenea, potrivit modificării legislative, începând cu anul 2022, toate persoanele prevăzute de lege vor avea obligația de a completa și depune declarațiile de avere și de interese în format electronic.

În vederea eficientizării procesului de depunere a declarațiilor de avere și de interese, precum și de procesare a datelor, ANI a depus în data de 25 aprilie 2019 o cerere de finanțare prin fonduri europene, cu titlul „EMOD - Dezvoltarea capacității instituționale a Agenției Naționale de Integritate pentru eficientizarea fluxurilor interne de lucru și a modului de depunere a declarațiilor de avere și de interese în procesul electoral și anual”, Axa prioritară 1 *Administrație publică și sistem judiciar eficiente*, Obiectivul specific 1.1. „Dezvoltarea și introducerea de sisteme și standarde comune în administrația publică ce optimizează procesele decizionale orientate către cetățeni și mediul de afaceri în concordanță cu SCAP”.

Proiectul propune creșterea capacității administrative a ANI, în vederea optimizării proceselor administrative de asigurare a respectării normelor în materie de integritate în organizarea proceselor electorale și în perioada depunerii anuale.

Proiectul a intrat în implementare începând cu data de 01 octombrie 2019 și are o perioadă de implementare de 24 luni. În cadrul proiectului a fost dezvoltat un modul pentru transmiterea declarațiilor la distanță numit e-DAI, care va deveni operațional în prima parte a anului 2021.

În anul electoral 2020 au fost colectate și procesate peste 505.000 de declarații ale candidaților la alegerile locale, iar aproximativ 13.000 de declarații au fost transmise ca urmare a depunerii candidaturilor la alegerile parlamentare. În plus, la finalul anului 2020,1.808 dosare se aflau în lucru, iar gradul de încărcare al inspectorilor de integritate era de aprox. 60 dosare/ inspector.

Astfel, în vederea îmbunătățirii sistemelor informatice ale inspectorilor de integritate, cu scopul simplificării procedurilor, eficientizării activității ANI și creșterii gradului de transparență, Agenția are în curs de implementare, începând cu anul 2020, proiectul „Servicii de asistență tehnică informatică, de întreținere și reparații software, de dezvoltare software și de arhivare, pentru desfășurarea activității ANI”, finanțat prin fonduri bugetare.

În temeiul dispoziţiilor Legii nr. 176/2010 ANI a efectuat, începând cu luna mai 2020, verificări privind asigurarea afișării și menținerii declarațiilor de avere și de interese pe pagina de Internet a entităților care au această obligație. Astfel, au fost transmise peste 3.000 de adrese oficiale în situațiile în care prevederile legale nu au fost respectate, solicitând remedierea acestor aspecte în termen de 30 de zile.

***Eficientizarea sistemului de declarare a averilor şi a intereselor***

În vederea eficientizării procesului de depunere a declarațiilor de avere și de interese, în cadrul proiectului „EMOD - Dezvoltarea capacității instituționale a Agenției Naționale de Integritate pentru eficientizarea fluxurilor interne de lucru și a modului de depunere a declarațiilor de avere și de interese în procesul electoral și anual”, a fost dezvoltat un modul pentru transmiterea declarațiilor la distanță numit e-DAI, care va deveni operațional în prima parte a anului 2021.

În data de 03 iunie 2020, anterior termenului limită la care persoanele prevăzute la art. 1, alin. (1) din Legea nr. 176/2010 aveau obligația de a depune declarațiile de avere și de interese anuale, Agenția a emis un comunicat de presă cuprinzând o serie de informații utile referitoare la depunerea acestora, inclusiv în contextul situației epidemiologice generate de răspândirea coronavirusului SARS-CoV-2.

De asemenea, Agenția Națională de Integritate a pus la dispoziția tuturor persoanelor interesate o adresă de e-mail special creată pentru a emite răspunsuri rapide referitoare la modul de completare al declarațiilor de avere și de interese (completareDAI@integritate.eu) gestionată de doi inspectori de integritate desemnați.

A fost asigurată continuitatea în publicarea declarațiilor de avere și de interese pe site-ul instituției, la sfârșitul lunii decembrie, numărul declarațiilor publicate pe Portalul declarațiilor de avere și de interese fiind de 8.551.811.

În anul 2020 ANI a emis 133 puncte de vedere persoanelor fizice și juridice cu privire la modalitatea de completare și de depunere a declarațiilor.

***Asigurarea respectării normelor în materie de integritate în organizarea proceselor electorale***

În vederea creșterii nivelului de conștientizare și prevenție în contextul alegerilor locale (27 septembrie 2020) și parlamentare (06 decembrie 2020), ANI a creat pe pagina de Internet câte o secțiune distinctă, destinată procesului electoral, care cuprinde următoarele secțiuni:

* Punct unic de publicare a declarațiilor de avere și de interese depuse de candidați – declarațiile de avere și de interese au fost colectate, procesate și publicate într-o secțiune distinctă, special creată, pe pagina de Internet a Agenției. Astfel, peste 505.000 declarații de avere și de interese au fost publicate pe secțiunea destinată alegerilor locale, respectiv 12.994 declarații de avere și de interese au fost publicate pe secțiunea destinată alegerilor parlamentare, în termen de 48 de ore de la depunere;
* Formular de contact dedicat pentru sesizarea neregulilor în modul de completare al declarațiilor de avere sau de interese depuse de către candidați;
* Principalele texte legislative care reglementează regimul juridic al incompatibilităților, conflictelor de interese și averilor nejustificate;
* Ghidul de completare a declarațiilor de avere și de interese și Ghidul privind incompatibilitățile și conflictele de interese;
* Punct pentru descărcarea declarațiilor de avere și de interese electronice e-forms.

Pentru lansarea acestor secțiuni, Agenția a emis câte un comunicat de presă privind măsurile de prevenție și conștientizare adoptate de ANI în contextul organizării alegerilor, precum și câte un comunicat de presă privind măsurile dispuse de Agenție pentru asigurarea integrității în faza post-electorală.

Totodată, au fost desemnați doi inspectori de integritate care să răspundă solicitărilor telefonice privind aspecte referitoare la completarea declarațiilor de avere și de interese de către candidații la alegeri.

De asemenea, ANI a actualizat lista persoanelor care au interdicția de a ocupa o funcție eligibilă timp de trei ani conform art. 25, alin. (2) din Legea nr. 176 din 1 septembrie 2010, punând la dispoziția publicului date și informații cu privire la persoanele în cazul cărora s-a stabilit definitiv și irevocabil faptul că s-au aflat în incompatibilitate sau conflict de interese: <https://bit.ly/2DPeVLd>.

***Dinamizarea activităţii de prevenţie, conştientizare şi educaţie în cazul persoanelor care au obligaţia depunerii declaraţiilor de avere şi de interese***

În cadrul proiectului „LINC - creșterea capacității administrației publice centrale în prevenirea și identificarea cazurilor de conflicte de interese, incompatibilități și averi nejustificate” în anul 2020 au fost organizate 13 sesiuni de informare și acordare de asistență de tip „training on the job”, cu privire la conflicte de interese, incompatibilități și avere nejustificată pentru 129 persoane din cadrul: Agenției Naționale de Administrare a Bunurilor Indisponibilizate, Ministerului Culturii și instituțiilor subordonate, Ministerului Educației Naționale, Ministerului Apărării Naționale, Ministerului Justiției și instituțiilor subordonate, Ministerului Transporturilor și Companiei Naționale de Administrare a Infrastructurii Rutiere (CNAIR).

Rezultatele proiectului LINC sunt:

* Creşterea rolului consilierilor de etică şi a corpurilor de control din administraţia publică în domeniul prevenirii şi identificării incidentelor de integritate, prin dezvoltarea şi adoptarea unor proceduri specifice pentru aceştia și creşterea corelativă a capacităţii ANI. În vederea atingerii acestui rezultat au fost întreprinse următoarele activităţi:
* Au fost elaborate 3 proceduri care se adresează personalului din administraţia publică (o procedură pentru prevenirea potenţialelor conflicte de interese, o procedură pentru prevenirea și identificarea timpurie a situațiilor de incompatibilitate şi o procedură pentru evaluarea și monitorizarea riscurilor privind conflictele de interese, care se adresează Corpurilor de Control sau Grupurilor de lucru desemnate în acest scop);
* Au fost organizate 3 conferințe de tip networking, în cadrul cărora au fost prezentate varianta finală a procedurilor de identificare a indiciilor de conflicte de interese și incompatibilități, adresate autorităţilor administraţiei publice centrale şi
* A fost elaborată o culegere de spețe relevante pentru administrația publică centrală privind conflictele de interese, incompatibilitățile și averea nejustificată.
* Dezvoltarea cunoştinţelor personalului cu rol în prevenirea şi combaterea încălcării legislaţiei privind integritatea la nivelul administraţiei publice centrale, prin formarea a 250 persoane. Rezultatul acestei activităţi este instruirea, la nivelul administraţiei publice centrale a 393 persoane, în cadrul a:
  + - 3 sesiuni de formare privind sistemul de integritate la nivel central la care au participat 67 de persoane;
    - 3 sesiuni de formare privind utilizarea aplicației PREVENT de către autoritățile administrației publice centrale la care au participat 53 de persoane şi
    - 23 sesiuni de informare&acordare de asistență de tip training on the job cu privire la conflicte de interese, incompatibilități şi avere nejustificată la sediul autorităților administrației publice centrale la care au participat 273 persoane.
* Creşterea eficienţei ANI în realizarea activităţilor proprii pentru aplicarea unitară a normelor, mecanismelor şi procedurilor în materie de etică şi integritate în autoritaţile şi instituţiile publice, prin creşterea capacităţii în rândul a 40 de inspectori pe parcursul proiectului. Rezultatele acestei activităţi sunt: efectuarea a 3 vizite de studiu la Înalta Autoritate pentru Transparență în Viața Publică (HATVP) din Franța și Agenția Franceză Anticorupție (AFA), la care au participat, în vederea realizării transferului de expertiză și bune practici, un număr de 43 persoane din cadrul ANI şi organizarea unui webinar pentru 40 de inspectori de integritate cu participarea unor experți anticorupție relevanți pentru rezultatele proiectului (GRECO, Banca Mondială și reprezentanți ai societății civile – Expert Forum și Transparency International) pentru creșterea capacității ANI de procesare a datelor, în special depistare a averilor nejustificate.

***Acordarea de asistenţă persoanelor care solicită clarificări cu privire la cadrul legislativ care guvernează sistemul de integritate***

În perioada ianuarie – decembrie 2020, ANI a venit în întâmpinarea persoanelor care au solicitat clarificări cu privire la acte normative, modalitățile de completare și depunere a declarațiilor de avere, regimul juridic al incompatibilităților și al conflictelor de interese.

Astfel, în anul 2020 Agenția a emis 1538 puncte de vedere referitoare atât la posibilitatea producerii unei stări de incompatibilitate și / sau a unui conflict de interese, cât și la modalitatea de completare / depunere a declarațiilor de avere și de interese.

Puncte de vedere acordate de ANI:

* + Referitor la regimul juridic al conflictelor de interese: 407 (300 de persoane fizice și 107 de persoane juridice);
  + Referitor la regimul juridic al incompatibilităților: 955 (825 de persoane fizice și 130 de persoane juridice);
  + Referitor la modalitatea de completare / depunere a declarațiilor de avere și de interese: 133 (30 de persoane fizice și 13 de persoane juridice);
  + Alte situații: 43 (30 de persoane fizice și 13 de persoane juridice).

Din analiza spețelor referitoare la posibilitatea producerii unei stări de incompatibilitate sau a unui conflict de interese, în conformitate cu dispozițiile legale aplicabile, ANI s-a pronunțat pozitiv în cazul a 97 spețe de natură să genereze un conflict de interese, precum și în cazul a 190 spețe de natură să genereze o stare de incompatibilitate.

***Dinamizarea activităţii de cooperare cu instituţiile şi autorităţile publice, precum şi cu structurile asociative ale autorităţilor administraţiei publice locale***

În data de 27 februarie 2020, reprezentanţii ANI au participat la „Cafeneaua Integrității” și Gala integrității, evenimente organizate de Consiliul Județean Giurgiu în cadrul Proiectului „Dezvoltarea sistemului de management anticorupție la nivelul Județului Giurgiu - SisABC".

În perioada 11 – 27 noiembrie 2020, la solicitarea Ministerului Lucrărilor Publice, Dezvoltării și Administrației (MLPDA), un reprezentant al ANI a participat, în calitate de lector, la 8 sesiuni de instruire în cadrul proiectului “*Consolidarea sistemelor de integritate – cea mai bună strategie de prevenire a corupției în administrația publică*”, cod SIPOCA 61.

De asemenea, Agenția a întărit colaborarea cu structurile asociative ale autorităților administrației publice locale, prin desemnarea a doi experți care să participe, în calitate de formatori, în cadrul proiectului „*Îmbunătățirea accesului și calității serviciilor pentru cetățeni – o administrație publică transparentă și responsabilă*”, implementat de Asociația Comunelor din România, în parteneriat cu Asociația Municipiilor din România și Asociația de Autorități Locale din Norvegia.

Proiectul, finanțat prin Granturile SEE și Norvegiene 2014-2021 vizează consolidarea capacității administrației locale din România prin creșterea responsabilității, transparenței și prin creșterea gradului de conștientizare cu privire la incompatibilități și conflict de interese, prin crearea unui centru de informare (e-TIC) și prin diferite alte instrumente cum ar fi ghiduri, instruire și consultanță oferită autorităților locale.

***Consolidarea parteneriatelor cu organizaţiile non - guvernamentale***

În cadrul proiectului LINC a avut loc, în data de 26 noiembrie 2020, un seminar online dedicat inspectorilor de integritate din cadrul Agenției, la care au participat experți naționali și internaționali în domeniul luptei împotriva corupției, din cadrul GRECO, Băncii Mondiale, Transparency International Berlin și Asociației Expert Forum. Din cadrul ANI au participat 40 de cursanți.

Principalele teme abordate au fost digitalizarea procesului de declarare a averilor și intereselor, cadrul legislativ de integritate din perspectiva societății civile, bune practici din statele membre GRECO în gestionarea incidentelor de integritate, precum și metode alternative de prevenire, detectare și gestionare a conflictelor de interese.

De asemenea, reprezentanții Agenției au participat în anul 2020 la următoarele evenimente:

* + 17 iulie - Dezbatere online privind impactul pandemiei asupra achiziţiilor publice, organizată de Asociaţia Expert Forum (EFOR);
  + 29 octombrie - Masă rotundă pe tema Primului raport al Comisiei Europene despre statul de drept în România, organizată de Asociaţia Expert Forum (EFOR) și APADOR-CH;
  + 19 noiembrie – Webinar „Avertizarea în interes public” și Lansarea CivicAIP - Rețeaua Civică pentru promovarea avertizării în interes public, organizat de Centrul Syene pentru Educație, Asociația pentru Cooperare și Dezvoltare Durabilă, Centrul pentru Jurnalism Independent, Centre for Advanced Research in Management and Applied Studies și Asociația REPER pentru Management prin Valori.

**3.5.3 Consolidarea mecanismelor de control administrativ (Obiectivul specific 5.3)**

**Reglementarea unitară a funcţiei de control administrativ din autorităţile publice şi întreprinderi publice, inclusiv prin consolidarea autonomiei operaţionale a structurilor de control intern şi alocarea resurselor adecvate**

În perioada iunie 2018 – septembrie 2020 Corpul de control al prim-ministrului (CCPM) și Secretariatul General al Guvernului (SGG) în calitate de solicitant, în parteneriat cu Ministerul Justiției au derulat proiectul „Mecanisme eficace de control administrativ și de prevenire a corupției” cod SIPOCA 432 care a avut ca obiective specifice:

* Reglementarea organizării și funcționării Corpului de control al prim-ministrului și eficientizarea activităților acestuia;
* Reglementarea unitară a funcției de control administrativ în cadrul autorităților publice centrale;
* Consolidarea sistemului intern de prevenire a corupției la Secretariatul General al Guvernului.

Rezultatele proiectului sunt:

* A fost aprobată Ordonanța de urgență a Guvernului nr. 87/2020 privind organizarea şi funcționarea Corpului de control al prim-ministrului, precum şi pentru instituirea unor măsuri de îmbunătățire a activității acestuia și Hotărârea Guvernului nr. 603/2020 privind organizarea, funcționarea şi atribuțiile Corpului de control al prim-ministrului;
* A fost elaborată o propunere de politică publică (PPP) intitulată „Reglementarea unitară a funcției de control administrativ în cadrul autorităților publice centrale”, iar la data de 06.08.2020 PPP însoțit de instrumentul de prezentare a fost înaintat SGG în vederea efectuării demersurilor care se impun pentru:
* Îndeplinirea procedurilor pentru asigurarea transparenței decizionale în cadrul autorităților administrației publice;
* Îndeplinirea procesului de consultare publică şi consultare preliminară interinstituțională a PPP în forma elaborată de experții din cadrul CCPM;
* Îndeplinirea procesului de avizare interministerială a PPP;
* Includerea la lit. a) a agendei reuniunii de lucru pregătitoare;
* Publicarea PPP după aprobarea acestuia de către Guvern, pe pagina de internet a SGG, în baza de date a documentelor de politici publice;
* Dispunerea măsurilor pentru implementarea variantei selectate conform Planului de acțiuni pentru implementarea variantei recomandate, parte integrantă din PPP.
* A fost elaborat un ghid de bune practici diseminat la nivelul corpurilor de control de la nivel central.

***Prioritizarea acţiunilor de control prin creşterea ponderii acestora în zone expuse la corupţie, precum educaţia, sănătatea, transporturile, întreprinderile publice***

**Corpul de Control al Prim - Ministrului** (CCPM) a raportat că în perioada ianuarie 2020 – decembrie 2020, a finalizat/are în desfășurare un număr de 12 acțiuni de control/documentare care au vizat zonele expuse la corupție dintr-un total de 32 acțiuni de control/documentare finalizate/aflate în desfășurare, reprezentând un procent de 37,5% din activitatea desfășurată.

Astfel, în perioada ianuarie 2020 – decembrie 2020, la nivelul CCPM au fost finalizate sau se află în curs de desfășurare, acțiuni de control/documentare în zonele expuse la corupție, după cum urmează:

* În domeniul sănătății a fost finalizată 1 acțiune de control care a vizat activitatea unei unități spitalicești aflată în subordinea Ministerului Sănătății;
* În domeniul educației/cercetării a fost finalizată o acțiune de control care a vizat activitatea unui institut de cercetare;
* În domeniul transporturilor au fost finalizate 3 acțiuni de control/documentare care au vizat activitatea companiilor de stat care activează în domeniul transporturilor.

Pe lângă acțiunile de control/documentare finalizate, la nivelul CCPM se afla în desfășurare la 31.12.2020 și o acțiune de documentare care vizează activitatea unei companii de stat care activează în domeniul transporturilor.

În ceea ce privește întreprinderile publice/companiile de stat altele decât cele care activează în domeniul sănătății și cel al transporturilor, la nivelul CCPM au fost finalizate două acțiuni de control, iar la 31.12.2020 se aflau în desfășurare un număr de 3 acțiuni de control.

În anul 2020, **Casa Națională de Asigurări de Sănătate** (CNAS), prin direcția de specialitate, a efectuat un număr de a efectuat un număr de 17 acţiuni de control, astfel:

* 2 acţiuni de control efectuate în baza ordinelor ministrului sănătăţii, personalul din cadrul CNAS având calitatea de membru cooptat;
* 15 acţiuni de control efectuate în baza ordinelor preşedintelui CNAS din care, 9 acţiuni de control la nivelul caselor de asigurări de sănătate, 1 acţiune de control la nivelul caselor de asigurări de sănătate şi la furnizori de servicii medicale, medicamente şi dispozitive medicale aflaţi în relaţii contractuale cu acestea şi 5 acţiuni de control la nivelul furnizorilor de servicii medicale, medicamente şi dispozitive medicale aflaţi în relaţii contractuale cu casele de asigurări de sănătate judeţene.

Acțiunile derulate au avut drept scop protejarea intereselor asiguraţilor şi buna gestiune financiară a Fondului naţional unic de asigurări sociale de sănătate, urmărindu-se:

* Evidenţierea şi aducerea la cunoştinţa entităţii controlate a abaterilor de la prevederile legale în vigoare în domeniul asigurărilor sociale de sănătate şi a consecinţelor produse de nerespectarea acestora;
* Cunoaşterea dinamicii şi a gradului de repetabilitate al aceloraşi fapte care contravin normelor legale, în vederea stabilirii periodicităţii intervenţiilor pentru înlăturarea deficienţelor şi limitarea efectelor patrimoniale negative;
* Dispunerea măsurilor adecvate în vederea restabilirii legalităţii.

Acțiunile de control efectuate au fost concretizate prin rapoarte de control în care au fost prezentate constatările, au fost formulate concluzii şi au fost propuse măsuri de remediere a iregularităţilor şi disfuncţionalităţilor constatate, punându-se accent pe întărirea disciplinei legale în privința activităţii caselor de asigurări de sănătate prin dispoziţii administrative menite să întărească sistemul de control intern.

Măsurile dispuse au vizat:

* Întărirea disciplinei legale în privința activităţii caselor de asigurări de sănătate prin dispoziții administrative menite să întărească sistemul de control intern;
* Identificarea şi recuperarea sumelor plătite necuvenit de casele de asigurări de sănătate către furnizori de servicii medicale, medicamente şi dispozitive medicale;
* Efectuarea unor acțiuni de control operativ la furnizori de servicii medicale, medicamente și dispozitive medicale.

**Ministerul Afacerilor Interne** (MAI), prin Direcţia Generală Anticorupţie (DGA), a raportat că pentru prevenirea faptelor de corupție în cadrul Inspectoratului General al Poliției de Frontieră, la nivel central şi teritorial, au fost realizate un număr de 116 controale (7 efectuate de Direcția Control Intern), cuprinzând acțiuni care au vizat modul de desfășurare a activităților în cadrul punctelor şi sectoarelor din cadrul Poliţiei de Frontieră Române (PFR), respectarea deontologiei şi eticii profesionale de către personalul PFR, a dispozițiilor inspectorului general al Poliţiei de Frontieră pe linie de prevenire a faptelor de corupţie. Totodată, au fost transmise, către DGA, 52 de informări cu privire la posibile fapte de corupţie săvârşite de personalul propriu,constatându-se o valoare în creștere cu 20% față de cea înregistrată în anul2019.

În urma măsurilor implementate, în anul 2020, la nivelul Poliţiei de Frontieră Românes-au înregistrat13 cazuri de rezistenţă la corupţie,în urma cărora au fost întocmite dosare penale sub aspectul săvârșirii infracțiunii de „dare de mită”, cu 3 mai multe decât în anul 2019.

La nivelul **Inspectoratului General al Poliției Române, D**irecția Control Intern a efectuat, în anul 2020, 2 controale tematice neplanificate și 3 controale inopinate la nivelul structurilor subordonate. La nivelul DGPMB și al inspectoratelor de poliție județene s-au efectuat un număr de 122 controale.

La nivelul **Direcției Generale de Protecție Internă, c**omparativ cu anul 2019, în anul 2020, per ansamblu a crescut numărul controalelor/activităților de verificare derulate de structura specializată a DGPI. Având în vedere specificul activităților DGPI, acestea nu au vizat zone expuse la corupție.

La nivelul **Inspectoratului General al Jandarmeriei Române *î***n anul 2020, în conformitate cu Planul Unic al controalelor, nr. 37044/23.12.2019, au fost planificate 80 controale tematice, fiind executate 2 controale şi 9 generate de sesizarea unor aspecte neconforme, iar restul de 78, au fost suspendate, în condiţiile determinate de măsurile şi recomandările eşaloanelor superioare, precum şi a celor aprobate la nivel instituţional pentru reducerea riscului transmiterii infecţiei cu CORONAVIRUS 2019 – SARS CoV 2.

A fost executat un control inopinat la **Direcţia Generală de Jandarmi a Municipiului Bucureşti**(DGJMB), pentru verificarea aspectelor de neconformitate sesizate în spaţiul public prin intermediul media, cu privire la îndeplinirea misiunii din competenţa DGJMB la Biroul Electoral al Sectorului 1 Bucureşti, cu ocazia alegerilor locale 2020.

La nivelul **Direcției Regim Permise de Conducere și Înmatriculare a Vehiculelor î**n anul 2020, s-au efectuat două controale la Serviciile publice comunitare regim permise de conducere şi înmatriculare a vehiculelor din cadrul Instituţiilor Prefectului – Judeţele Hunedoara și Argeș, respectiv 3 verificări la Serviciile publice comunitare regim permise de conducere şi înmatriculare a vehiculelor din cadrul Instituţiilor Prefectului – Judeţele Buzău, Brașov și Prahova.

La nivelul **Ministerului Agriculturii şi Dezvoltării Rurale** (MADR) activităţile s-au finalizat cu transmiterea a 15 sesizări către organele judiciare.

**Autoritatea Electorală Permanentă** (AEP) a raportat că în anul 2020, au fost finalizate controalele privind finanțarea campaniei electorale pentru alegerea Președintelui României din data de 10 noiembrie 2019 pentru 14 partide politice și 2 candidați independenți, controalele privind modul de respectarea a prevederilor legale privind veniturile și cheltuielile înregistrate de 6 partide politice parlamentare care au primit subvenții de la bugetul de stat în anul fiscal 2019, controalele privind finanțarea campaniei electorale pentru alegerile locale din anul 2020 pentru 16 partide politice, 947 de candidați independenți și 2 organizații ale cetățenilor aparținând minorităților naționale. Până la data de 31.01.2021 a fost finalizat integral controlul finanțării campaniei electorale pentru alegerile administrației publice locale din data de 27 septembrie 2020.

Totodată, în martie 2020 au fost notificate 165 de partide politice în vederea transmiterii raportărilor a căror publicare în Monitorul Oficial al României, Partea I, este prevăzută de legislația în domeniu. După înregistrarea documentelor au fost verificate un număr de 68 de formațiuni politice.

De asemenea, AEP desfășoară acțiuni care vizează monitorizarea şi controlarea modului de actualizare a Registrului electoral de către persoanele autorizate să efectueze operaţiuni în această evidență, conform art. 26 din Legea nr. 208/2015, cu modificările și completările ulterioare, în vederea asigurării respectării obiectivelor stabilite prin art. 24 alin (2) din același act normativ. Neefectuarea înregistrărilor şi a radierilor în Registrul electoral sau în listele electorale permanente la termenele stabilite de lege, efectuarea de operaţiuni în Registrul electoral sau în listele electorale permanente de către persoane neautorizate, precum şi nerespectarea hotărârilor, deciziilor și instrucțiunilor Autorității Electorale Permanente constituie contravenţii.

Ȋn acest context, Autoritatea a aplicat 409 avertismente scrise în anul 2017 și 248 în anul 2018, precum și 131 de amenzi în anul 2017 și 24 în anul 2018 persoanelor autorizate să efectueze operaţiuni în Registrul electoral. Pe parcursul anului 2019, la nivelul structurilor teritoriale ale AEP s-au desfășurat 1.208 activități de control privind monitorizarea modului în care autorităţile administraţiei publice locale îndeplinesc atribuţiile ce le revin potrivit actelor normative în materie electorală, fiind aplicate, în total, 172 de sancţiuni contravenţionale primarilor, secretarilor și altor reprezentanți ai primăriilor.

La nivelul anului 2020, Autoritatea a desfășurat 244 de acțiuni care au vizat monitorizarea şi controlarea modului de actualizare a Registrului electoral de către persoanele autorizate să efectueze operaţiuni în această evidență, fiind aplicate 38 de sancțiuni. Datele specifice controalelor realizate în cursul anului 2020 vor fi prezentate în raportul privind activitatea instituției care va fi publicat pe site-ul oficial al AEP.

**Ministerul Finanţelor Publice** (MFP) a raportat că în anul 2020 au fost întreprinse 10 acțiuni de control în domenii specifice, cum ar fi achiziții publice, resurse umane, vamă, trezorerie, IT, jocuri de noroc.

***Valorificarea rezultatelor activităţii Curţii de Conturi şi ale structurilor de control intern prin sesizarea organelor judiciare competente***

**Ministerul Afacerilor Interne,** prin Direcția generală Anticorupție (DGA) a raportat că în anul 2020 au fost formulate sesizări ale organelor competente, atfel:

La nivelul Corpului de Control al Ministrului au fost transmise 12 sesizări organelor judiciare competente din care una a vizat conduita anticorupție.

La nivelul Inspectoratului General al Poliției Române au fost transmise organelor judiciare un număr de 222 sesizări, 200 către Direcția Generală Anticorupție – Serviciile Județene Anticorupție, 12 la Direcția Națională Anticorupție iar 10 sesizări au fost transmise Agenției Naționale de Integritate.

La nivelul Inspectoratului General al Jandarmeriei Române a fost sesizat Parchetul Militar de pe lângă Tribunalul Militar București cu privire la suspiciunea existenței infracțiunii de fals intelectual – faptă prevăzută și sancționată de art. 321 Cod penal - luând în considerare că fișa de post pentru funcția de comandant al Brigăzii Speciale de Intervenție a Jandarmeriei a fost modificată fără respectarea normelor legale incidente domeniului de referință în cursul anilor 2013 și 2016.

La nivelul Inspectoratului General al Poliției de Frontieră, în urma activităților de verificare întreprinse de structurile de control ca urmare a unor aspecte semnalate în cadrul petițiilor, precum şi a activităților de control desfășurate de personalul structurilor de control din cadrul PFR, au fost realizate 23 sesizări din oficiu (10 IGPF, 8 ITPF Timişoara, 2 ITPF Oradea, 2 Garda de Coastă, 1 ITPF Iași), actele de urmărire penală fiind înaintate, spre luare în evidenţă şi acordare de număr unic de dosar penal, către unităţile de parchet competente.

La nivelul Direcției Generale Anticorupție, în anul 2020, s-au transmis 27 de sesizări organelor judiciare.

La nivelul Direcţiei Regim Permise de Conducere şi Înmatriculare a Vehiculelor în conformitate cu prevederile art. 15 din O.m.a.i. nr. 33/2020 privind activitățile de soluționare a petițiilor, primire în audiență și consiliere a cetățenilor în Ministerul Afacerilor Interne, a fost transmisă Direcției Generale Anticorupție, spre competentă soluționare, o sesizarea primită pe e-mail în care se reclamă săvârșirea unor fapte de corupție de un lucrător în legătură cu executarea atribuțiilor de serviciu în procedura de obținere a permisului de conducere.

În conformitate cu prevederile art. 61 din Ordonanța Guvernului nr. 27/2002 privind reglementarea activității de soluționare a petițiilor, cu modificările și completările ulterioare, a fost transmisă la DNA, spre competentă soluționare, o petiție prin care se reclamă aspecte care pot fi de natură penală.

În conformitate cu prevederile art. 61 din Ordonanța Guvernului nr. 27/2002 privind reglementarea activității de soluționare a petițiilor, cu modificările și completările ulterioare, a fost înaintată Parchetului de pe lângă Judecătoria Sector 5 – București, pentru a fi soluționată potrivit competenței, o petiție.

La nivelul Direcţiei pentru Evidenţa Persoanelor şi Administrarea Bazelor de Date, urmare a activităților specifice desfășurate, a sesizat 5 unități de parchet, în cauză existând suspiciunea rezonabilă privind săvârșirea de infracțiuni.

**Ministerul Afacerilor Externe** (MAE) a raportat că în anul 2020 instituţia a formulat 1 plângere penală pentru recuperarea unui prejudiciu semnalat de Corpul de Control şi Evaluare Diplomatică şi a sesizat ANI pentru o posibilă situaţie de incompatibilitate.

**Ministerul Transporturilor** a raportat că în anul 2020 au fost efectuate 21 de acţiuni de control în urma cărora au fost transmise 7 sesizări organelor judiciare competente.

Pentru prejudiciile identificate și consemnate în actele de audit, în cursul anului 2020, **Curtea de Conturi** a formulat 96 de sesizări ale organelor de urmărire penală, la propunerea departamentelor și a camerelor de conturi, din care, 80 de sesizări în baza art. 64 și 16 de sesizări, în temeiul art. 33 alin. (4) din Legea nr. 94/1992, republicată, cu modificările și completările ulterioare.

În cursul anului 2020, Autoritatea de Audit a CCR a transmis Departamentului pentru Lupta Antifraudă 4 sesizări referitoare la 6 proiecte finanțate din fonduri europene nerambursabile, în cadrul cărora au fost detectate indicii de fraudă.

Structura de control de la nivelul **Ministerului Finanţelor Publice** a formulat şi transmis 4 sesizări către organele judiciare.

***Aplicarea de sancţiuni disciplinare cu caracter disuasiv pentru încălcarea standardelor etice şi de conduită anticorupţie la nivelul tuturor funcţiilor şi demnităţilor publice***

**Autoritatea Electorală Permanentă** (AEP) a raportat că în anul 2020, Comisia de disciplină a AEP a înregistrat o sesizare cu privire la starea de incompatibilitate a unui angajat. Cercetarea s-a finalizat în anul 2021 prin emiterea Raportului nr. 85/CD/14.01.2021 și a Raportului nr. 86/CD/14.01.2021. În concordanță cu cele constatate prin cele două rapoarte, a fost adoptat un ordin privind destituirea respectivului angajat din funcția publică parlamentară de execuție de consilier parlamentar. Totodată, precizăm că, la data de 03.02.2021, Agenția Națională de Integritate a comunicat AEP Raportul de evaluare nr. 4187/G/II/26.01.2021 prin care a constatat starea de incompatibilitate a respectivului angajat al AEP pentru perioada 01.07.2020 - 05.11.2020.

**Ministerul Afacerilor Interne, prin Direcția generală Anticorupție (DGA)** a raportat că în anul 2020, au fost dispuse mai multe sancţiuni, astfel:

**•** La nivelul Poliției de Frontieră Română, în urma identificării încălcării standardelor etice şi de conduită anticorupție au fost dispuse un număr de **165 sancțiuni** ( 111 x „mustrare scrisă”; 5 x „amânarea promovării în grad sau funcție pentru o perioada de 1-3 ani”; 49 x „diminuare salariului cu 10-20% pe 1-3 luni”; 2 x „destituire din poliţie”; 2 x „trecerea într-o funcției inferioară, până la cel mult nivelul de bază al gradului profesional deținut”.

• La nivelul Poliției Române au fost aplicate **547 sancțiuni** disciplinare pentru înlăturarea cauzelor sau circumstanţelor care au favorizat încălcarea normelor (în prezent nu poate fi cuantificat numărul de sancțiuni dispuse pentru încălcarea standardelor etice şi de conduită anticorupție).

La nivelul Direcției Regim Permise de Conducere și Înmatriculare a Vehiculelor, au fost aplicate **6 sancţiuni disciplinare** față de un ofițer de poliție și 5 agenți de poliție, constând în dispunerea a 4 sancțiuni de mustrare scrisă și 2 măsuri de reducere a salariului de bază pe o perioadă de 1-3 luni, cu 5-10%.

La nivelul Direcției Generale Anticorupție au fost dispuse următoarele măsuri:

* 1 polițist a fost sancționat disciplinar cu „diminuarea salariului funcţiei de bază cu 10% pe o perioadă de 3 luni”, pentru săvârşirea abaterilor disciplinare „comportarea necorespunzătoare în serviciu, familie sau în societate, care aduce atingere onoarei, probității profesionale a polițistului sau prestigiului instituției” şi „încălcarea prevederilor referitoare la îndatoriri, incompatibilităţi, conflicte de interese şi interdicţiile stabilite prin lege”. Menționăm faptul că același polițist a fost sancționat disciplinar și cu „mustrare scrisă”, pentru săvârşirea abaterilor disciplinare „neglijență manifestată în îndeplinirea îndatoririlor de serviciu sau a dispozițiilor primite de la șefiiierarhici sau de la autoritățile anume abilitate de lege” **„**absența nemotivată ori întârzierea repetată de la serviciu”, „imixtiunea ilegală în activitatea altui polițist” şi „încălcarea prevederilor referitoare la îndatoriri, incompatibilități, conflicte de interese şi interdicţiile stabilite prin lege”;
* 1 polițist a fost sancționat disciplinar cu „mustrare scrisă”, pentru săvârşirea abaterii disciplinare „încălcarea prevederilor referitoare la îndatoriri, incompatibilităţi, conflicte de interese şi interdicţiile stabilite prin lege”;
* 1 polițist a fost sancționat disciplinar cu „diminuarea salariului funcţiei de bază cu 20% pe o perioadă de 3 luni”, pentru săvârşirea abaterilor disciplinare „neglijenţa manifestată în îndeplinirea îndatoririlor de serviciu sau a dispoziţiilor primite de la şefii ierarhici sau de la autorităţile anume abilitate de lege” şi „încălcarea prevederilor referitoare la îndatoriri, incompatibilităţi, conflicte de interese şi interdicţiile stabilite prin lege”;
* 1 personal contractual a fost sancționat disciplinar cu „avertisment scris” pentru modul de adresare față de șefii ierarhici.

La nivelul Direcției Audit Public Intern au fost cercetați disciplinar un ofițer din cadrul aparatului central și 3 ofițeri din cadrul structurilor subordonate. Față de unul dintre ofițerii din structură subordonată a fost suspendată cercetarea disciplinară, în conformitate cu prevederile art. 60 alin. (2) lit. a) din Legea nr. 360/2002 privind Statutul Polițistului cu modificările și completările ulterioare, referitoare la cazurile de suspendare a procedurii disciplinare, întrucât prin adresa nr. 399.602 din 30.07.2020, prin care s-a adus la cunoștința ofițerului desemnat cu cercetarea prealabilă faptul că la nivelul Parchetului de pe lângă Judecătoria Cluj-Napoca este înregistrat dosarul penal nr. 3139/P/2020. Celelalte trei cercetări disciplinare dispuse în anul precedent nu au fost finalizate până la data de 31.12.2020.

***Utilizarea la nivelul instituţiilor publice a infrastructurii dezvoltate în cadrul sistemului naţional de raportare potrivit prevederilor O.U.G. nr. 88/2013 privind adoptarea unor măsuri fiscal-bugetare pentru îndeplinirea unor angajamente convenite cu organismele naţionale, precum şi pentru modificarea şi completarea unor acte normative***

**Ministerul Finanţelor Publice** (MFP) a raportat că în anul 2020 numărul de instituții publice care au utilizat sistemul național de raportare FOREXEBUG a fost de 13.796.

***Publicarea unui studiu privind sistemul sancţiunilor administrative şi implementarea lui (măsură restantă SNA 2012-2015)***

Măsura a fost implementată prin intermediul proiectului „Mecanisme eficace de control administrativ și de prevenire a corupției”, derulat de către SGG în parteneriat cu MJ.

Studiul a fost finalizat de către MJ în prima jumătate a anului 2020.

Obiectivul acestuia a constat în analizarea datelor culese în cadrul proiectului prin intermediul chestionarului completat de 106 de instituții și autorități publice și prin intermediul interviurilor susținute cu reprezentanții a 32 de instituții și autorități publice selectate în acest scop, pentru:

* + stabilirea cadrului legislativ existent cu privire la controlul administrativ în general și la sancțiunile administrative în special,
  + stabilirea modalității de implementare a sistemului sancțiunilor administrative,
  + identificarea bunelor practici și a ariilor care necesită îmbunătățire și
  + formularea de recomandări pentru îmbunătățirea controlului administrativ în general și a sistemului sancțiunilor administrative în special.

***Publicarea pe site-ul fiecărei autorităţi de control a listei integrale de amenzi sau a altor măsuri administrative aplicate***

**Ministerul Transporturilor** a raportat că măsura a fost realizată prin înglobarea datelor în rapoartele de activitate publicate pe site-urile autorităţilor de control din cadrul instituţiei.

Pe site-ul oficial al **Autorității Electorale Permanente** și în Monitorul Oficial al României sunt publicate rapoarte privind controalele efectuate de Autoritate referitoare la respectarea prevederilor legale privind finanțarea partidelor politice și a campaniilor electorale. Situațiile sancțiunilor contravenționale aplicate formațiunilor politice în urma controalelor efectuate în anii precedenți pot fi consultate la adresa www.finantarepartide.ro. Autoritatea a raportat că situațiile aferente anului 2020 se află în curs de elaborare.

**3.5.4. Creșterea gradului de recuperare a produselor infracțiunilor urmând cele mai bune practici din alte state membre UE şi consolidarea practicii judiciare (Obiectivul specific 5.4)**

***Elaborarea şi susţinerea în Parlament a proiectului de act normativ pentru transpunerea Directivei 2014/42/UE a Parlamentului European şi a Consiliului din 3 aprilie 2014 privind îngheţarea şi confiscarea instrumentelor şi produselor infracţiunilor săvârşite în Uniunea Europeană***

La data de 2 noiembrie 2020, în Monitorul Oficial nr. 1019, a fost publicată Legea nr. 228/2020 pentru modificarea și completarea unor acte normative din domeniul penal în vederea transpunerii unor directive ale Uniunii Europene, act normativ care a asigurat transpunerea Directivei 2014/42/UE a Parlamentului European şi a Consiliului din 3 aprilie 2014 privind îngheţarea şi confiscarea instrumentelor şi produselor infracţiunilor săvârşite în Uniunea Europeană.

***Elaborarea şi susţinerea în Parlament a proiectului de act normativ pentru transpunerea Directivei 849/2015/UE privind prevenirea utilizării sistemului financiar în scopul spălării banilor sau finanţării terorismului, de modificare a Regulamentului (UE) nr. 648/2012 al Parlamentului European şi al Consiliului şi de abrogare a Directivei 2005/60/CE a Parlamentului European şi a Consiliului şi a Directivei 2006/70/CE a Comisiei - Directiva a IV-a***

La data de 18 iulie 2019, în Monitorul Oficial nr. 589, a fost publicată Legea nr. 129 din 11 iulie 2019 pentru prevenirea și combaterea spălării banilor și finanțării terorismului, precum şi pentru modificarea și completarea unor acte normative, act normativ care a asigurat transpunerea Directivei (UE) 2015/849.

Având în vedere că la data de 19 iunie 2018 a fost publicată în Jurnalul Oficial al Uniunii Europene, seria L, nr. 156/43 Directiva (UE) 2018/843 a Parlamentului European și a Consiliului din 30 mai 2018 de modificare a Directivei (UE) 2015/849 privind prevenirea utilizării sistemului financiar în scopul spălării banilor sau finanțării terorismului, precum și de modificare a Directivelor 2009/138/CE și 2013/36/UE, la data de 15 iulie 2020, în Monitorul Oficial nr. 620,a fost publicată ordonanţa de Urgenţă nr. 111 privind modificarea şi completarea Legii nr. 129/2019.

Conform art. 1 alin. (2) din Legea nr.129/2019 „Unitatea de informaţii financiare a României este Oficiul Naţional de Prevenire şi Combatere a Spălării Banilor”(ONPCSB). În calitate de FIU România, OBPCSB a inițiat în anul 2020 procesul de evaluare a riscurilor naționale de spălare a banilor și finanțarea terorismului, în cadrul proiectului „Spălarea banilor și finanțarea terorismului conformitatea riscurilor: implementarea un mecanism național de evaluare și gestionare a riscurilor de spălăre a banilor și de finanțare a terorismului în România”, proiect implementat la nivelul Programului de Sprijin pentru Reforme Structurale 2017-2020 al Comisiei Europene (REFORM/IM/2020/005)

Implementarea proiectului a început în luna iulie 2020, cu sprijinul experților Consiliului Europei și are o perioadă de derulare de doi ani, din care vor rezulta două componente:

* Evaluarea de Risc Națională (NRA) și
* Planul Național de Atenuare a Riscurilor de Spălare a Banilor și de Finanțare a Terorismului .

Evaluarea de Risc Națională (NRA) se realizează în baza metodologiei Consiliului Europei, o metodologie holistică și cuprinzătoare pentru evaluarea riscurilor de spălare a banilor și de finanțare a terorismului asociate sectorului financiar și non-financiar.

Rezultatelor așteptate în cadrul proiectului sunt:

* Evaluarea riscurilor de spălare a banilor și finanțare a terorismului;
* Evaluarea eficienței strategiilor de atenuare a riscurilor;
* Prioritizarea activităților de atenuare a riscurilor;
* Realocarea resurselor pentru a se adresa domeniile identificate ca prioritare.

***Dezvoltarea aplicaţiilor ONRC, astfel încât informaţiile privind beneficiarul real să fie puse la dispoziţia instituţiilor abilitate să aplice legea, precum şi asigurarea unui mandat legal pentru schimb de astfel de informaţii la nivel internaţional, între reţelele de practicieni relevante (Angajament Summit Londra)***

Registrul beneficiarilor reali este funcțional, pe baza cererii de furnizare a informațiilor existentă pe site-ul ONRC, instituțiile abilitate au acces la informațiile din Registru.

***Asigurarea ANABI cu resursele şi independenţa necesare pentru a putea deveni pe deplin operaţională şi pentru a câştiga un rol determinant în identificarea şi recuperarea activelor (Angajament Summit Londra)***

Potrivit prevederilor Hotărârii Guvernului nr. 358/2016[[26]](#footnote-26), Agenția funcționează cu un număr maxim de 50 de posturi din care 42 sunt ocupate, în anul 2020 fiind finanţate 50 de posturi. Cele 42 de posturi corespund următoarelor categorii de personal: 13 posturi de funcționari publici, 8 posturi de personal de specialitate juridică asimilat judecătorilor și procurorilor, 18 posturi de inspectori de urmărire și administrare bunuri și 3 posturi de personal contractual.

***Returnarea produselor infracţionalităţii către societate, prin reutilizarea socială şi publică şi asigurarea transparenţei în ceea ce priveşte alocarea şi utilizarea unor astfel de resurse (Angajament Summit Londra)***

În cursul anului 2020 nu au existat bunuri imobile transmise cu titlu gratuit în domeniul privat al unităţilor administrativ-teritoriale sau bunuri imobile date în folosinţă gratuită asociaţiilor şi fundaţiilor şi academiilor de ramură. Având in vedere indicatorul de performanţă categorii de bunuri imobile intrate, prin confiscare, în cadrul procesului penal, în proprietatea privată a statului și transmise cu titlu gratuit în domeniul public al statului şi în administrarea autorităţilor administraţiei publice centrale, altor instituţii publice de interes naţional, după caz, sau regiilor autonome de interes naţional, menționăm o construcție. Nu au fost sume rezultate din valorificarea bunurilor mobile şi imobile, alocate conform art. 37 din Legea nr. 318/2015.

În ceea ce privește această măsură, reiterăm cele menționate la măsura privind publicarea anuală a informaţiilor privind reutilizarea publică și socială a bunurilor confiscate în cadrul procedurilor judiciare penale.

***Continuarea bunei utilizări a resurselor disponibile ale reţelelor internaţionale de practicieni, cum ar fi Platforma ARO a UE, CARIN şi, de asemenea, cooperarea cu partenerii în cazurile internaţionale de corupţie şi de alte infracţiuni grave (Angajament Summit Londra)***

În anul 2020, ANABI a primit 161 de cereri de la autoritățile străine. Cele mai multe solicitări de informații au fost transmise de către autoritățile din Franța, Germania, Italia, Olanda și Spania. De asemenea, în aceeași perioada, instituția a transmis 81 de cereri de informații către autorități străine (cele mai multe fiind înaintate către autoritățile din Germania, UK, Ungaria, Spania și Italia) ce au vizat infracțiuni de spălare de bani, evaziune fiscală și participare la un grup infracțional organizat. Per total, oficiul român a trimis cereri către 53 de state, dintre care 33 nu sunt membre ale UE. Referitor la termenul de soluţionare, 90% din cereri au fost soluţionate în termenul stabilit de statul solicitant.

În anul 2020 nu a fost realizată conectarea la reţeaua SIENA a EUROPOL.

În data de 17 februarie 2020 ANABI a participat la cea de-a 19-a reuniune a Platformei Oficiilor de Recuperare a Creanțelor, organizată la Bruxelles, Belgia.

***Dezvoltarea unui mecanism integrat de monitorizare a măsurilor asigurătorii şi a confiscărilor dispuse în cauzele vizând infracţiuni grave, inclusiv de corupţie, precum şi a stadiului valorificării bunurilor provenite din infracţiuni (Măsură restantă SNA 2012 - 2015)***

Măsura se realizează prin proiectul “*Dezvoltarea sistemului informatic național integrat de evidența a creanțelor provenite din infracțiuni*” având ca partener instituțional Parchetul de pe lângă Înalta Curte de Casație și Justiție, în cadrul cererii de proiecte POCA/354/1/3 (IP10/2018) „Sprijin pentru acțiuni de consolidare a capacității instituțiilor din sistemul judiciar”, fiind încheiat în acest sens, la data de 10.07.2020 contractul de finanțare nr. 538.

Acest proiect este unul relevant pentru întregul sistem de justiție pentru că va reuni toate instituțiile și autoritățile implicate în procedurile de indisponibilizare, administrare și valorificare a bunurilor generate prin infracțiuni. ROARMIS va fi administrat de către ANABI și actualizat pe baza informațiilor comunicate prin sistem de către autoritățile competente. Beneficiari: ROARMIS va furniza acces direct tuturor instanțelor, parchetelor, unităților de poliție judiciară, Agenției Naționale de Administrare Fiscală și Ministerului Justiției ca autoritate centrală pentru cooperare judiciară.

ANABI a procedat la crearea unui mecanism de raportare inter-instituțional care să faciliteze comunicarea hotărârilor instanțelor judecătorești și evaluarea stadiului de executare al acestora. Crearea acestui mecanism este crucială, mai ales în contextul în care, așa cum rezultă și din primul raport anual al Agenției “până la 31 decembrie 2016, doar 25 de instanțe judecătorești au transmis 299 de hotărâri judecătorești. Aceste date centralizate de către ANABI până la 31 decembrie 2016 sunt incomplete și insuficient detaliate pentru a permite o primă analiză proprie de substanță. Datele urmează a fi consolidate și corelate inclusiv cu informații privind stadiul executării hotărârilor, astfel încât în cadrul raportărilor ulterioare (trimestriale și anuale) Agenția să poată prezenta public o situație clară, completă asupra întregului proces de recuperare a produsului infracțiunii”.

Această situație a fost remediată iar în anul 2017, 96% din numărul total al instanțelor judecătorești au comunicat Agenției hotărâri prin care s-au pronunțat confiscarea specială sau extinsă ori repararea prejudiciului. Subsecvent, în anul 2018 instanțele judecătorești au continuat să comunice către ANABI hotărârile judecătorești, fiind recepționate un număr de 11.705 de hotărâri pronunțate/rămase definitive în 2018 și comunicate in extenso spre ANABI, trimestrial, de către 179 de instanțe judecătorești (15 curți de apel, 35 de tribunale și 129 de judecătorii).

În prezent, evidența creanțelor provenite din infracțiuni se realizează prin agregarea de către ANABI a următoarelor tipuri de date:

* Comunicări din partea parchetelor și instanțelor judecătorești privind măsurile asigurătorii care au ca obiect bunuri imobile;
* Comunicări din partea instanțelor privind hotărârile judecătorești prin care se dispun măsuri naționale sau internaționale privind confiscarea (specială sau extinsă) și repararea prejudiciilor;
* Evidențele ANABI privind sumele de bani indisponibilizate, bunurile aflate în proceduri de administrare, valorificare anticipată sau reutilizare;
* Comunicări ANAF privind stadiul valorificării bunurilor confiscate.

*Confiscări și despăgubiri (hotărâri judecătorești)*

În perioada 2017 – 2019, ANABI a centralizat în baza datelor transmise de instanțele judecătorești un număr total de 31.862 de hotărâri judecătorești prin care s-au dispus măsuri privind confiscarea produsului infracțiunii sau repararea prejudiciilor.

|  |  |  |  |
| --- | --- | --- | --- |
| **An** | **Nr. hotărâri judecătorești** | **Sume de bani**  **(lei)** | **Sume de bani**  **(euro)** |
| 2017 | 6863 | 664.293.778,81 | 145.420.148,16 |
| 2018 | 11.705 | 2.013.555.857,54 | 432.697.079,09 |
| 2019 | 13.294 | 1.233.193.271,37 | 256.786.871,43 |
| TOTAL | 31.862 | 3.911.042.907,72 | 834.904.098,68 |

Detalierea în funcție de tipul măsurii dispuse, în sensul confiscării speciale sau extinse sau în vederea reparării prejudiciilor, în valoare totală de 3.911.042.907,72 lei, în cele 31.682 de hotărâri judecătorești, se regăsește în tabelul următor:

|  |  |  |  |  |  |  |
| --- | --- | --- | --- | --- | --- | --- |
| **Tip măsură** | **Număr hotărâri judecătorești**  **în care au fost dispuse acest**  **tip de măsuri** | | | **Sume de bani**  **(lei)** | | |
| **2017** | **2018** | **2019** | **2017** | **2018** | **2019** |
| Amendă aplicată ca pedeapsă  principală | 95 | 386 | 434 | 9.794.236,00 | 18.454.252,16 | 9.454.727,62 |
| Confiscare extinsă | 14 | 20 | 30 | 1.759.414,08 | 3.702.578,76 | 1.151.080,20 |
| Confiscare specială | 5.630 | 10.203 | 11.645 | 165.145.708,27 | 797.506.615,04 | 106.715.187,43 |
| Despăgu-biri acordate autorități-lor sau instituțiilor publice | 596 | 669 | 810 | 58.387.125,11 | 85.786.543,05 | 40.978.550,08 |
| Despăgu-biri acordate statului | 511 | 424 | 368 | 429.182.788,12 | 1.107.313.682,73 | 1.073.848.194,37 |
| Ordine de confiscare în baza DC 2006/783/JAI primite de la alte state | 17 | 2 | 7 | 24.507,23 | 792.185,80  + 2 bunuri imobile neevaluate | 1.045.531,67  + 3 imobile neevaluate |
| Ordine de sechestru în baza DC 2003/577/JAI primite de la alte state | - | 1 | - | - | Bunuri mobile și imobile neevaluate | - |
| ***Total*** | ***6.863*** | ***11.705*** | ***13.294*** | ***664.293.778,81*** | ***2.013.555.857,54*** | ***1.233.193.271,37*** |
| **TOTAL**  **GENERAL** | **31.862** | | | **3.911.042.907,72 lei** | | |

În ceea ce privește evidența măsurilor de siguranță a confiscării, respectiv despăgubirile acordate statului sau autorităților publice/instituțiilor publice, situația datelor centralizate din hotărârile comunitate în anul 2020, pentru un total de 831 titluri executorii situația se prezintă după cum urmează:

|  |  |  |
| --- | --- | --- |
| Tip măsură | Nr. hotărâri în care au fost dispuse acest tip de măsuri | Sume de bani (lei) |
| Amendă aplicată ca pedeapsă principală | 167 | 2.289.761,38 |
| Confiscare extinsă | 5 | 265.532 |
| Confiscare specială | 423 | 217.980.131,47 |
| Despăgubiri acordate autorităților sau instituțiilor publice | 130 | 4.766.929,32 |
| Despăgubiri acordate statului | 105 | 232.397.212,20 |
| Ordine de confiscare în baza DC 2006/783/JAI primite de la alte state | 1 | 59.015,87 |
| Ordine de sechestru în baza DC 2003/577/JAI primite de la alte state | - | - |
| **Total** | 831 | 457.758.582,24 |

*Indicatori aferenți activității ANABI:*

* *Sume de bani indisponibilizate aflate în administrarea ANABI*

Începând cu iunie 2017, s-a procedat la introducerea sistemului de cont unic administrat de Agenție, deschis la o unitate bancară selectată cu respectarea prevederilor legale privind achizițiile publice.

Prin acest sistem, Agenția a preluat în administrare, la data de **31 decembrie 2020**, sume în valoare totală de **156.246.379 Lei (echivalent a 32.060.404 Euro).** În conformitate cu dispozițiile art. 27 alin. (5) din Legea nr. 318/2015, toate sumele de bani virate în conturile deschise pe numele ANABI sunt purtătoare de dobânzi.

Astfel, prin operaționalizarea contului unic, în temeiul prevederilor art. 27 alin. (1) din Legea nr. 318/2015, ANABI administrează și ține evidența sumelor care fac obiectul sechestrului, a sumelor rezultate din valorificarea bunurilor perisabile, a sumelor  rezultate din cazurile speciale de valorificare a bunurilor sechestrate, precum și a sumelor datorate cu orice titlu suspectului, inculpatului ori părții responsabile civilmente care fac obiectul popririi.

* *Sume de bani indisponibilizate aflate în evidența ANABI*

În temeiul prevederilor art. 38 alin. (5) din Legea nr. 318/2015, băncile transmit lunar Agenției situația sumelor de bani sechestrate prin ordonanța procurorului ori încheierea judecătorului de cameră preliminară sau a instanței de judecată, precum şi a dobânzilor acumulate, potrivit formularului stabilit prin ordin al ministrului justiției. Din agregarea datelor transmise către Agenție, sumele efectiv indisponibilizate (sold real) în proceduri judiciare penale și aflate în sistemul financiar bancar național sunt de aprox. **771.405.681 lei** (echiv. a **158.406.029 Euro**), fără a distinge după scopul luării măsurii asigurătorii. Potrivit prevederilor art. 249 din Codul de procedură penală, aceste măsuri se dispun de către procuror sau de către instanța de judecată cu privire la acele bunuri care la finalizarea procesului:

* pot face obiectul confiscării speciale sau al confiscării extinse;
* pot servi la garantarea executării pedepsei amenzii sau a cheltuielilor judiciare;
* pot servi la garantarea reparării pagubei produse prin infracțiune.

Ca urmare a dispoziției instanței sau a procurorului, ANABI a restituit/virat un total de:

|  |  |  |  |  |  |  |
| --- | --- | --- | --- | --- | --- | --- |
| **Nr.**  **crt.** | **Din dispoziția procurorului sau**  **a instanței de judecată** | **2016** | **2017** | **2018** | **2019** | **2020** |
| 1. | Cu titlu de confiscare | - | - | 383.845,52 | 1.120.165 | **1.426.610** |
| 2. | Cu titlu de prejudiciu ANAF | - | - | - | 166.029,40 | 4.446.397,65 |
| 3. | Cu titlu de amendă penală | - | - | - | 6.000 | 1.993,61 |
| 4. | Cu titlu de cheltuieli judiciare | - | - | 7.500 | 53.375,37 | 90.396,90 |
| 5. | Cu titlu de restituire către proprietar | - | - | 1.510.788,56 | 2.399.446 | 30.727.094,35 |
| 6. | Cu titlu de restituire către parte civilă | - | - | 1.102.710,76 | 48.682,02 |
| 7. | Cu titlu de poprire potrivit art. 27 alin. (6) din Legea nr. 318 /2015 |  |  |  | 848.145,11 | 53.590,04 |
|  | **TOTAL** |  |  | **1.902.134,08** | **5.695.871,64** | **36.794.764,57** |

Sume obținute de ANABI și depuse în contul unic urmare valorificărilor anticipate (art. 252^1 C.proc.pen.) dispuse de instanța sau procuror: 15.564.143,80 lei.

* *Bunuri mobile indisponibilizate aflate în administrarea ANABI*

La 31.12.2020, ANABI are în administrare 86 de bunuri mobile indisponibilizate cu valoare individuală mai mare de 15.000 euro: 6 ceasuri, 68 autoturisme și 12 motociclete. Valoarea totală a bunurilor mobile indisponibilizate aflate în administrarea ANABI este de 10.132.822 lei, respectiv 2.067.923 euro. De asemenea, ANABI are în administrare 2 tipuri de monede virtuale: Bitcoin (BTC) și Ripple (XRP) în valoare de aproximativ 50.000 lei.

* *Bunuri mobile valorificate de către ANABI*

În luna iunie 2020, având în vedere contextul pandemic și regulile sanitare de prevenție, Agenția Națională de Administrare a Bunurilor Indisponibilizate a lansat platforma online pentru derularea licitațiilor publice prin mijloace electronice: https://anabi.just.ro/licitatiionline. Acest instrument inovativ a fost dezvoltat pentru a facilita accesul potențialilor cumpărători la proceduri cu respectarea tuturor standardelor de distanțare socială și pentru reducerea la minimum a costurilor determinate de participarea la licitațiile clasice.

În anul 2020, ca urmare a organizării a 110 licitații ANABI a vândut bunuri mobile: 2 tipuri de monedă virtuală, 10 stocuri de marfă, 89 autoturisme, fier vechi, materiale de construcții: piatra andezit, utilaje industriale: mașini de roluit, titluri de participare, material lemnos, mijloace de transport feroviar, monede virtuale. Totalul sumelor obținute în 2020 din valorificări: 8.182.663,31 lei (sumă virată în contul unic).

Prin raportare la valoarea totală a bunurilor stabilită prin rapoartele de evaluare întocmite de către evaluatorii autorizați rezultă că ANABI a obținut prin valorificare aprox. 90% din valoarea totală estimată prin rapoartele de evaluare. **De la operaționalizare**, ANABI a încasat și virat în contul unic un total de 15.564.143,80 lei.

* *Partajare Ordine internaționale*

ANABI are în evidență 27 ordine internaționale de confiscare transmise de autoritățile judiciare străine și recunoscute de către instanțele de judecate române. În aceste cazuri, Agenția urmează a proceda la dispunerea de sumele rezultate din valorificarea de către ANAF, atunci când suma obținută depășește 10.000 Euro.

În anul 2019, au fost executate 3 ordine internaționale de confiscare, fiind obținute următoarele sume de bani:

* Ordin emis de Franța: ANABI a virat 43.420,94 euro către Franța, iar 43.420,94 euro au fost virați la bugetul de stat;
* Ordin emis de Marea Britanie: ANABI a virat 14.355 euro către Marea Britanie, iar 14.355 euro au fost virați la bugetul de stat;
* Ordin emis de Olanda: 2690 euro au fost virați la bugetul de stat.

De asemenea, a fost încheiat un acord cu Principatul Monaco pentru recuperarea a 75% din sumele confiscate. Astfel, la începutul anului 2020, România a încasat suma de 195.353,42 euro. Sunt în curs de negociere acorduri de partajare cu SUA și cu Elveția.

* Până la 31.12.2020 a fost executat 1 ordin internațional de confiscare, fiind obținute următoarele sume de bani: Ordin emis de SUA: Statul american a confiscat suma de 217.252,95 dolari USD, din aceasta suma 173.802,35 dolari USD au revenit României.

***Diseminarea bunelor practici în materia identificării, confiscării şi valorificării bunurilor provenite din infracţiuni de corupţie şi alte infracţiuni grave***

În anul 2020, reprezentanții ANABI au identificat și diseminat spețe privind măsurile asiguratorii, rolul ANABI și mecanismele de cooperare internă și internațională, unui număr de peste 225 de procurori, polițiști și specialiști antifraudă. De asemenea, a fost elaborată şi diseminată o instrucțiune privind utilizarea contului unic ANABI, pentru măsurile asiguratorii privind sumele de bani.

Prin intermediul proiectului POCA implementat de ANABI, urmează a fi elaborată şi diseminată, semestrial, în rândul practicienilor, o publicaţie de tip buletin informativ care să cuprindă cazuri practice, jurisprudenţă.

La data de 31.12.2020, ANABI a contractat un consultant extern în vederea elaborării unor selecții de bune practici cu privire la spețele identificate în practică, modul de soluționare a acestora si dificultățile întâmpinate. Materialele vor cuprinde de date de interes pentru practicieni cu privire la cazurile dezbătute, precum: tehnicile de investigare folosite, sume sau bunuri care au făcut obiectul infracțiunii, măsurile dispuse în cauza, în special cele asiguratorii, valoarea bunurilor confiscate, administrarea sau valorificarea bunurilor sechestrate, precum şi impedimente identificate în soluționarea cazurilor. Scopul elaborării acestora îl reprezintă diseminarea bunelor practici identificate în cadrul dezbaterilor și altor persoane implicate în procesul de recuperare a creanțelor (din cadrul MP/ MAI), nu doar participanților. Astfel, vor fi editate doua selecții de bune practici a câte 500 de exemplare fiecare.

**3.6. CREȘTEREA GRADULUI DE IMPLEMENTARE A MĂSURILOR ANTICORUPȚIE PRIN APROBAREA PLANULUI DE INTEGRITATE ȘI AUTOEVALUAREA PERIODICĂ LA NIVELUL TUTUROR INSTITUȚIILOR PUBLICE CENTRALE ȘI LOCALE, INCLUSIV A CELOR SUBORDONATE, COORDONATE, AFLATE SUB AUTORITATE, PRECUM ȘI A ÎNTREPRINDERILOR PUBLICE**

**3.6.1 Consolidarea integrității instituționale prin planuri dezvoltate pe baza analizei de risc și a standardelor de control managerial intern**

Evaluarea îndeplinirii acestui obiectiv se face cu ocazia elaborării rapoartelor de progres privind stadiul implementării măsurilor, având ca termen de implementare anul precedent, transmise Ministerului Justiției.

***Adoptarea declarației de aderare la valorile fundamentale, principiile, obiectivele și mecanismul de monitorizare al SNA și comunicarea către Secretariatul tehnic al SNA, inclusiv a listei structurilor subordonate/coordonate/aflate sub autoritate și a întreprinderilor publice care intră sub incidența SNA***

Ministerul Justiţiei a primit şi centralizat un număr total de 1687 de adeziuni la SNA 2016-2020, astfel:

* 13 adeziuni la nivelul platformei de cooperare a autorităților independente şi a instituțiilor anticorupție;
* 186 adeziuni la nivelul platformei de cooperare a administrației publice centrale (30 exprimate de instituții centrale şi 156 de structuri subordonate acestora);
* 1389 adeziuni la nivelul platformei de cooperarea a administraţiei publice locale (27 exprimate de către UAT-uri, 11 exprimate de structuri subordonate UAT-urilor şi 1351 transmise de către MLPDA);
* 99 adeziuni la nivelul platformei de cooperare a mediului de afaceri (întreprinderile publice)(23 structuri subordonate UAT-urilor, 76 structuri subordonate administrației publice centrale).

***Consultarea angajaților în procesul de elaborare a planului de integritate***

Ministerul Justiţiei a primit şi centralizat un număr total de 780 planuri de integritate, astfel:

* 10 planuri de integritate la nivelul platformei de cooperare a autorităților independente şi a instituțiilor anticorupție;
* 74 planuri de integritate la nivelul platformei de cooperare a administrației publice centrale (27 elaborate de instituții centrale şi 47 de structuri subordonate acestora),
* 623 planuri de integritate la nivelul platformei de cooperarea a administraţiei publice locale (33 elaborate de către UAT-uri, 7 de structuri subordonate acestora și 583 transmise de MLPDA);
* 74 planuri de integritate la nivelul platformei de cooperare a mediului de afaceri (22 elaborate de structuri subordonate UAT-urilor, 52 de structuri subordonate administrației publice centrale).

***Identificarea riscurilor și vulnerabilităților specifice instituției***

Au fost întocmite şi transmise Secretariatului tehnic al SNA un număr de 50 de registre ale riscurilor, astfel: 17 întocmite de instituţii membre ale platformei de cooperare a administraţiei publice centrale şi 33 structuri subordonate acestora.

**4. STADIUL IMPLEMENTĂRII STANDARDULUI PRIVIND INFORMAȚIILE DE INTERES PUBLIC ÎN CADRUL ÎNTREPRINDERILOR PUBLICE - ANEXA 5 LA HOTĂRÂREA GUVERNULUI NR. 583/2016**

Prin Hotărârea Guvernului nr. 583/2016 a fost aprobat standardul general de publicare a informațiilor de interes public, astfel încât, instituțiile care au în subordine / coordonare / sub autoritate întreprinderi publice au obligația de a raporta gradul de implementare a acestui standard.

Secretariatul tehnic al SNA a primit raportarea privind stadiul implementării standardului privind informațiile de interes public în cadrul întreprinderilor publice de la un număr de 5 instituții, cu privire la 72 de întreprinderi publice aflate în subordine / coordonare / sub autoritate.

Gradul de implementare a standardului privind informațiile de interes public în cadrul întreprinderilor publice care au raportat este prezentat în tabelul anexă la prezentul raport.

1. Denumirea instituției înainte de reorganizarea guvernului potrivit OUG nr. 212 / 2020 privind stabilirea unor măsuri la nivelul administrației publice centrale și pentru modificarea și completarea unor acte normative. [↑](#footnote-ref-1)
2. Denumirea instituției înainte de reorganizarea guvernului potrivit OUG nr. 212 / 2020 privind stabilirea unor măsuri la nivelul administrației publice centrale și pentru modificarea și completarea unor acte normative*.* [↑](#footnote-ref-2)
3. Denumirea instituției înainte de reorganizarea guvernului potrivit OUG nr.212/2020 privind stabilirea unor măsuri la nivelul administraţiei publice centrale şi pentru modificarea şi completarea unor acte normative. [↑](#footnote-ref-3)
4. Denumirea instituției înainte de reorganizarea guvernului potrivit OUG nr.212/2020 privind stabilirea unor măsuri la nivelul administraţiei publice centrale şi pentru modificarea şi completarea unor acte normative. [↑](#footnote-ref-4)
5. Denumirea instituției înainte de reorganizarea guvernului potrivit OUG nr. 212/2020 privind stabilirea unor măsuri la nivelul administraţiei publice centrale şi pentru modificarea şi completarea unor acte normative. [↑](#footnote-ref-5)
6. Denumirea instituției înainte de reorganizarea guvernului potrivit OUG nr. 212/2020 privind stabilirea unor măsuri la nivelul administraţiei publice centrale şi pentru modificarea şi completarea unor acte normative. [↑](#footnote-ref-6)
7. Hotărârea nr. 583/2016 privind aprobarea Strategiei naţionale anticorupţie pe perioada 2016-2020, a seturilor de indicatori de performanţă, a riscurilor asociate obiectivelor şi măsurilor din strategie şi a surselor de verificare, a inventarului măsurilor de transparenţă instituţională şi de prevenire a corupţiei, a indicatorilor de evaluare, precum şi a standardelor de publicare a informaţiilor de interes public; [↑](#footnote-ref-7)
8. Platforma autorităţilor independente şi a instituţiilor anticorupţie;

   Platforma administraţiei publice centrale;

   Platforma administraţiei publice locale – coordonată în parteneriat cu MDLPA;

   Platforma mediului de afaceri;

   Platforma societăţii civile; [↑](#footnote-ref-8)
9. <https://ec.europa.eu/info/sites/info/files/progress-report-romania-2019-com-2019-499_ro.pdf> - pag 17-18 [↑](#footnote-ref-9)
10. <https://eur-lex.europa.eu/legal-content/RO/TXT/PDF/?uri=CELEX:52020SC0322&from=EN> [↑](#footnote-ref-10)
11. <https://legalinstruments.oecd.org/en/instruments/OECD-LEGAL-0451> [↑](#footnote-ref-11)
12. <https://www.amcham.ro/download?file=mediaPool/uGovuTO.pdf> [↑](#footnote-ref-12)
13. <https://mfinante.gov.ro/domenii/informatii-contribuabili/institutii-publice/ucaapi/evaluarea-sistemului-prevenire-coruptie> [↑](#footnote-ref-13)
14. <https://sna.just.ro/docs/pagini/60/Studiu%20drept%20comparat.pdf> [↑](#footnote-ref-14)
15. <https://sna.just.ro/docs/pagini/60/Raportul%20de%20audit%20intermediar.pdf> [↑](#footnote-ref-15)
16. <https://sna.just.ro/docs/pagini/60/e_learning.pdf> [↑](#footnote-ref-16)
17. <https://sna.just.ro/docs/pagini/60/Raport%20cercetare%20studiu%20criminologic.pdf> [↑](#footnote-ref-17)
18. <https://sna.just.ro/docs/pagini/60/Raportul%20de%20cercetare%20sociologica.pdf> [↑](#footnote-ref-18)
19. <https://sna.just.ro/Infografice> [↑](#footnote-ref-19)
20. Măsura 5.1.4. - Publicarea unui studiu privind sistemul sancţiunilor administrative şi implementarea lui (măsură restantă SNA 2012-2015) [↑](#footnote-ref-20)
21. Hotărârea Guvernului nr. 137/2020 privind organizarea, funcționarea și atribuțiile unor structuri din cadrul aparatului de lucru al Guvernului [↑](#footnote-ref-21)
22. Ordonanţa Guvernului nr. 26/200 cu privire la asociaţii şi fundaţii [↑](#footnote-ref-22)
23. https://sna.just.ro/Rapoarte+de+monitorizare [↑](#footnote-ref-23)
24. <http://www.just.ro/proiect-de-lege-privind-protectia-avertizorilor-in-interes-public/> [↑](#footnote-ref-24)
25. Infograficele vizează următoarele măsuri: protecția avertizorilor în interes public, codul etic /deontologic /de conduită, declararea averilor și intereselor, conflictele de interese, consilierul de etică, incompatibilitățile, transparența în procesul decizional, accesul la informațiile de interes public, protecția avertizorului de integritate, interdicțiile după încheierea angajării în cadrul instituțiilor publice, funcțiile sensibile, Metodologia de evaluare a riscurilor de corupție și Metodologia de evaluare a incidentelor de integritate [↑](#footnote-ref-25)
26. Hotărârea nr. 358/2016 privind aprobarea Regulamentului de organizare şi funcţionare a Agenţiei Naţionale de Administrare a Bunurilor Indisponibilizate, a organigramei, a parcului auto şi a modului de utilizare a acestuia, precum şi pentru completarea Hotărârii Guvernului nr. 652/2009 privind organizarea şi funcţionarea Ministerului Justiţiei [↑](#footnote-ref-26)